
[bookmark: _Hlk216118670]KREU I
DISPOZITA TË PËRGJITHSHME
Neni 1
Qëllimi
Ky ligj ka si qëllim funksionimin efiçent të tregut për produktet e ndërtimit, si dhe të kontribuojë në objektivat e digjitalizimit dhe të një ekonomie të gjelbër, duke krijuar kushtet për qarkullimin e produkteve të sigurta dhe të qëndrueshme, parandalimin dhe zvogëlimin e ndikimit negativ të produkteve në mjedis dhe sigurinë e shëndetin e njerëzve.
Neni 2
Objekti dhe fusha e veprimit
1. Objekti i këtij ligji është përcaktimi i rregullave për vendosjen dhe bërjen e disponueshme në treg të produkteve të ndërtimit, pavarësisht nëse kjo realizohet në kuadër të një shërbimi apo jo, duke vendosur:
a) rregulla se si të shprehet performanca mjedisore dhe e sigurisë për produktet e ndërtimit në lidhje me karakteristikat e tyre thelbësore, duke përfshirë vlerësimin e ciklit jetësor të produktit
b) kërkesat mjedisore, funksionale dhe të sigurisë për produktet e ndërtimit;
c) të drejtat dhe detyrimet e operatorëve ekonomikë që ushtrojnë veprimtari me produktet e ndërtimit ose komponentët e tyre;
ç) detyrimet e subjekteve të tjera që ofrojnë shërbime që lidhen me prodhimin ose tregtimin e produkteve të mbuluara nga ky ligj.
2. Ky ligj përcakton strukturat administrative kompetente, si dhe përgjegjësitë e tyre për zbatimin dhe garantimin e zbatimit të dispozitave të këtij ligji.
3. Ky ligj zbatohet për të gjitha produktet e ndërtimit, përfshirë edhe produktet e përdorura, si dhe artikujt e mëposhtëm: 
a) pjesët kyçe të produkteve; dhe
b) pjesët ose materialet me qëllimin  për t'u përdorur për produktet e mbuluara nga ky ligj, nëse kështu kërkohet nga prodhuesi i këtyre pjesëve ose materialeve 
4. Ky ligj nuk zbatohet për fushat e mëposhtme, të cilat rregullohen me legjislacion të posaçëm:
a) ashensorët, shkallët lëvizëse dhe përbërësit e tyre;
b) materialet që përdoren në instalimet e furnizimit me ujë dhe që janë në kontakt me ujin për konsum nga njerëzit; 
Neni 3
Përkufizime
Në kuptim të këtij ligji termat e mëposhtëm kanë këto kuptime:
1.“Produkt ndërtimi” është çdo artikull/material fizik me forme ose pa formë, duke përfshirë produkte të printuara në 3D, ose një komplet që është vendosur në treg, duke përfshirë furnizimin në kantierin e ndërtimit, me qëllimin për tu inkorporuar në mënyrë të përhershme në punimet e ndërtimore  pjese të tyre, me përjashtim të artikujve që duhet së pari të integrohen në një komplet ose në një produkt tjetër ndërtimi përpara se të inkorporohet   mënyrë të përhershme në punimet e ndërtimit;
2.“Produkt” është një produkt ndërtimi ose një artikull tjetër që bënë pjesë në fushën e zbatimit të këtij ligji, përcaktuar në nenin 2 të tij;
3."I përhershëm" nënkupton i destinuar të mbetet në  punimin e ndërtimit, ose në pjesë të tij, pas përfundimit të procesit të ndërtimit ose rinovimit;
4."Bërje e disponueshme në treg" është çdo furnizim i produktit për shpërndarje ose përdorim të tij në treg, gjatë një aktiviteti tregtar, qoftë në këmbim të pagesës apo pa pagesë, pavarësisht nëse është në kuadrin e ofrimit të një shërbimi apo jo;
5."Vendosje në treg" është bërja e disponueshme për herë të parë e produktit në treg ose bërja e disponueshme për herë të parë në treg e produktit të përdorur pas çinstalimit e një produkti të tille.
6.“Performanca” është shkalla në të cilën një produkt ka disa karakteristika thelbësore, të shkallëzuara;
7."Karakteristika thelbësore" janë ato karakteristika të produktit që lidhen me kërkesat bazë të punimeve të  ndërtimit të përcaktuara në Shtojcën I, dhe ato që renditen si karakteristika thelbësore mjedisore të paracaktuara në Shtojcën II
8.“Kërkese për produktin” është një karakteristikë siç përcaktohet në Shtojcën III të këtij ligji, që një produkt duhet të plotësojë përpara se të vendoset në treg;
9."Operator ekonomik" është prodhuesi, përfaqësuesi i autorizuar, importuesi, shpërndarësi, ofruesi i shërbimit të përmbushjes ose çdo person tjetër fizik ose juridik që është subjekt i këtij ligji në lidhje me prodhimin ose riprodhimin e produkteve, përfshirë produktet për tu  ripërdorur ose për t'i bere  ato të disponueshme në treg, në përputhje me këtë ligj.
10."Prodhues" është çdo person fizik ose juridik, që prodhon një produkt ose që e ka projektuar dhe prodhuar atë, dhe e tregton me emrin apo markën e tij tregtare;
[bookmark: _Hlk215744709]11."Grupi i të dhënave 3D" është një grup të dhënash numerike që përshkruajnë formën e një objekti sipas dimensioneve të tij të jashtme dhe zgavrave  të tij të brendshme;
12.“Punime ndërtimi” janë ndërtesa dhe punime inxhinierike civile, qofshin mbi tokë, nëntokë ose ujë, duke përfshirë por pa u kufizuar në rrugë, ura, tunele, shtylla dhe objekte të tjera për transportin e energjisë elektrike, kabllot e komunikimit, tubacionet, ujësjellësit, digat, aeroportet, portet, rrugët ujore dhe instalimet që janë bazat për shinat e hekurudhave;
13."Nivel" është rezultati i vlerësimit të performancës së një produkti në lidhje me karakteristikat e tij thelbësore, i shprehur si një vlerë numerike;
14."Klasë" është një game nivelesh, të kufizuara nga një vlerë minimale dhe një vlerë maksimale e performancës së një produkti;
15."Niveli i pragut" është niveli minimal ose maksimal i performancës së një produkti në lidhje me një karakteristikë të caktuar thelbësore;
16."Pjesë kyçe" është një pjesë e cila përdoret si komponent ose pjesë këmbimi për një produkt dhe që është përcaktuar si thelbësor për karakterizimin, sigurinë ose performancën e tij nga një specifikim teknik i harmonizuar;
17."Komplet (kit)" është një produkt i vendosur në treg nga një operator i vetëm ekonomik, si një grup i përbërë nga të paktën dy artikujsh të ndare, ku asnjëri prej të cilëve nuk duhet të jetë produkt në vetvete, të destinuar për t'u përfshirë së bashku në punimet e ndërtimit;
18."Dokument i vlerësimit Evropian " është një dokument i miratuar nga organizata (evropiane) e trupave teknik të vlerësimit për qëllimin e lëshimit të vlerësimeve teknike evropiane;
19. “Dokument i vlerësimit Shqiptar” është dokumenti i miratuar nga organi i emëruar shqiptar për vlerësim teknik me qëllim të lëshimit të vlerësimeve teknike shqiptare.
20. “Vlerësimi teknik evropian” është vlerësimi i dokumentuar i performancës së një produkti, në lidhje me karakteristikat e tij thelbësore, në përputhje me dokumentin përkatës të vlerësimit evropian 
21. “Vlerësim teknik shqiptar” është vlerësimi i dokumentuar i performancës së një produkti, në lidhje me karakteristikat e tij thelbësore, në përputhje me dokumentin përkatës të vlerësimit Shqiptar;
22."Produkt i përdorur" është një produkt që nuk është mbetje ose që ka pushuar së qeni mbetje sipas legjislacionit të posaçëm në fuqi për mbetjet, dhe që është instaluar të paktën një herë në një punim ndërtimi dhe që:
a) nuk i është nënshtruar një procesi që shkon përtej operacioneve të kontrollit, pastrimit ose riparimit të rikuperimit, me anë të të cilave produktet ose komponentët e produkteve përgatiten në mënyrë që ato të mund të ripërdoren për qëllime ndërtimi pa ndonjë përpunim tjetër paraprak, ose
b) i është nënshtruar një procesi transformues që, shkon përtej operacioneve të kontrollit, pastrimit dhe riparimit, i cili, sipas specifikimit teknik të harmonizuar të zbatueshëm, është cilësuar si jo thelbësor për performancën e produktit;
23."Përdorim i synuar" është qëllimi i një produkti siç përcaktohet në specifikimet teknike të harmonizuara në fuqi ose në dokumentet evropiane të vlerësimit, të zbatueshme;
24."Përdorim i deklaruar" është përdorim i synuar i parashikuar nga prodhuesi, përfshirë kushtet e përdorimit, siç përcaktohet në dokumentacionin teknik, në etiketa, në informacionin e përgjithshëm të produktit,, në udhëzimet e përdorimit, në informacionin e sigurisë ose në materialin promovuese;
25."Riparim" është procesi i rregullimit të një produkti me defekt ose i zëvendësimit të komponentëve të tij me defekt, me qëllim që produkti të kthehet në një gjendje ku mund të përmbushë përdorimin e deklaruar; 
26."Mirëmbajtje" është një veprim që kryhet për të mbajtur një produkt në një gjendje ku ai të funksionojë sipas specifikimeve;
27."Produkt i riprodhuar" është një produkt që nuk është mbetje, ose ka pushuar së qeni mbetje, sipas legjislacionit në fuqi për mbetjet, i cili është instaluar të paktën një herë në një punim ndërtimi dhe i është nënshtruar një procesi transformues që shkon përtej operacioneve të kontrollit, pastrimit dhe riparimit, i cili sipas specifikimit teknik të harmonizuar të zbatueshëm, është cilësuar si jo thelbësor për performancën e produktit; 
28."Rrezik" është kombinimi i probabilitetit të ndodhjes së një rreziku që shkakton dëm dhe shkallës së ashpërsisë së këtij dëmi;
29."Tipi i produktit" është modeli abstrakt i produkteve individuale, i përcaktuar nga përdorimi i synuar dhe nga një grup karakteristikash që përjashtojnë çdo ndryshim në lidhje me performancën ose përmbushjen e kërkesave të produktit të përcaktuara në këtë ligj ose në përputhje me të, ndërsa produktet të identike të prodhuar nga prodhuesve të ndryshëm i përkasin tipeve të ndryshme të produktit;
30."Gjendje e teknologjisë" është një mënyrë për të arritur një qëllim të caktuar, i cili ose është më efektivi dhe më i avancuari ose më afër tij, ose një mënyrë që aktualisht është e mundur duke aplikuar teknologji të përbashkëta, pavarësisht nëse është apo jo zgjidhja më e avancuar teknologjike;
31."Riciklim"  është çdo operacion rikuperimi me anë të të cilit materialet e mbetjeve ripërpunohen në produkte, materiale ose substanca, qoftë për qëllimet e tyre origjinale ose për qëllime të tjera. Ai përfshin ripërpunimin e materialit organik, por nuk përfshin rikuperimin e energjisë dhe ripërpunimin në materiale që do të përdoren si lëndë djegëse ose për operacionet e mbushjes
32."Ofrues i shërbimit të përmbushjes"  është çdo person fizik ose juridik që ofron, gjatë aktivitetit tregtar, të paktën dy nga shërbimet e mëposhtme: magazinimin, paketimin, adresimin dhe dërgimin, pa pasur pronësi të produkteve të përfshira, duke përjashtuar shërbimet postare dhe të shërbimeve të shpërndarjes së pakove, siç përcaktohet në legjislacionin për shërbimet postare, dhe çdo shërbim tjetër postar ose shërbim i transportit të mallrave 
33."Familje produkti" janë të gjitha tipet e produkteve që i përkasin njërës prej familjeve të listuara në Shtojcën VII;
34."Kategoria e produktit" është një nëngrup i tipeve të produkteve të një familjeje të caktuar produkti ku përfshin ato tipe produktesh që kanë të përbashkët një qëllim përdorimi të caktuar siç përcaktohet në specifikimet teknike të harmonizuara shqiptare ose në dokumentet e vlerësimit shqiptar;
35."Kontroll i prodhimit në fabrikë" është dokumentimi i kontrollit të brendshëm dhe i vazhdueshëm i prodhimit në një fabrikë prodhuese në lidhje me disa parametra ose aspekte të cilësisë, duke reflektuar specifikat e një familjeje produkti ose kategorie produkti përkatëse dhe proceseve të prodhimit, dhe që të cilat synojnë qëndrueshmërinë e performancës ose përmbushjen e vazhdueshme të kërkesave të produktit, të kryera në përputhje me Shtojcën IX;
36."Importues" është çdo person fizik ose juridik, i regjistruar në Shqipëri, që vendos në treg një produkt nga një vend tjetër;
37."Shpërndarës" është çdo person fizik ose juridik i përfshirë në zinxhirin e furnizimit, përveç prodhuesit dhe importuesit, që bën të disponueshëm produktin në treg, përfshirë ofrimin e produktit për shitje, për qira ose për marrje me qira, ose duke ofruar produktin tek klientët ose instaluesit gjatë një aktiviteti tregtar, si dhe duke përfshirë shitjen në distancë, në këmbim ose jo të pagesës;
38."Përfaqësues i autorizuar" është çdo person fizik ose juridik i regjistruar, në Shqipëri, i cili ka një mandat  përfaqësimi me shkrim nga prodhuesi për të vepruar në emër të tij në lidhje me detyrat specifike lidhur me detyrimet e prodhuesit të përcaktuara në këtë ligj;
39."Prodhuar individualisht" është procesi ku për shkak të specifikimeve të klientit, lind nevoja për ri përshtatjen e proçesit të prodhimit, në krahasim me të gjitha produktet e tjera të prodhuara për klientë të tjerë nga operatori ekonomik në fjale;
40."Mikro-ndërmarrje" është një ndërmarrje e vogël sipas kuptimit në legjislacionin në fuqi për mikro ndërmarrjet 
41."I bere me porosi" është një proçes që për shkak të specifikimeve të klientit, ka shmangie  në aspektin e madhësisë ose materialit, në krahasim me të gjitha produktet e tjera të prodhuara për klientët e tjerë nga operatori ekonomik në fjalë;
42."Lidhje e përhershme" është një lidhje interneti me një faqe interneti e cila është e qëndrueshme si në përmbajtje, ashtu edhe në adresën ("URL");
43."Mbajtës i të dhënave" është një simbol me bar kod linear, një simbol dy-dimensional ose një mjet tjetër automatik për kapjen e të dhënave të identifikimit, që  mund të lexohet nga një pajisje;
44."Specifikime teknike të harmonizuara" janë standardet e harmonizuara të performancës të cilat janë bërë të detyrueshme nëpërmjet akteve zbatuese të Komisionit, dhe aktet e deleguara të Komisionit lidhur me: i) përcaktimin e kërkesave të produktit,  ii) përcaktimin e rregullave lidhur me informacionin e përgjithshëm mbi produktin, udhëzimet e përdorimit, informacionin lidhur me sigurinë për familjen ose kategorinë përkatëse të produktit dhe iii) përcaktimin e sistemeve të vlerësimit dhe verifikimit për çdo familje produkti ose kategori produkti duke u diferencuar sipas karakteristikave thelbësore ose kërkesave të produktit
45. “Specifikime teknike të harmonizuara shqiptare” janë standardet e harmonizuara shqiptare të performancës, të cilat janë bërë të detyrueshme për qëllimet e zbatimit të këtij ligji sipas pikës 1 dhe 2 të nenit 5, aktet nënligjore të referuar në pikën 1 të nenit 6,  pikën 1 të nenit 7, pikën 3 të nenit 9 dhe pikën 2 të nenit 10.
46 “Organizmi kombëtar i standardizimit” është  organizmi i standardizimit, i njohur në nivel kombëtar, i cili, me ligj, gëzon të drejtën e përfaqësuesit kombëtar të organizatave homologe, ndërkombëtare dhe rajonale, të standardeve. 
47."Proces jo seri" është një proces që as nuk është kryesisht i automatizuar, as nuk kryhet kryesisht me teknika të linjës së montimit, as nuk përsëritet shumë shpesh në lidhje me vëllimet e prodhimit nga operatori ekonomik në fjalë ose nga operatorët ekonomikë që i përkasin të njëjtit grup shoqërish, përcaktuar nga i njëjti person fizik ose juridik kontrollues i përbashkët, ose nga e njëjta strukturë organizative;
48."Tërheqje / ndalim i tregtimit" është çdo masë që ka për qëllim parandalimin e bërjes së disponueshme në treg të produktit në zinxhirin e furnizimit; 
49."Kthim i produktit" është çdo masë për kthimin mbrapsht të produktit, që është bërë ndërkohë i disponueshëm te përdoruesi i fundit;
50."Ofrues shërbimi për një treg online" është një ofrues i një shërbimi ndërmjetës, i cili përdor një ndërfaqe në internet, dhe i mundëson klientëve të lidhin kontrata me distancë me operatorët ekonomikë për shitjen e produkteve;
51."Ndërfaqe online"  është çdo program, përfshirë një faqe interneti, pjesë e një faqe interneti ose një aplikacioni, që operohet nga ose në emër të një operatori ekonomik dhe që shërben për t'i dhënë përdoruesve fundorë akses në produktet e operatorit ekonomik;
 52."Furnizues" është çdo person fizik ose juridik që furnizon me lëndë të para, produkte të ndërmjetme ose produkte të përdorura prodhuesit ose persona të tjerë që furnizojnë prodhuesit me lëndë të para, produkte të ndërmjetëse ose produkte të përdorura tek prodhuesit;
53."Ofrues shërbimi" është çdo person fizik ose juridik që ofron një shërbim për një prodhues ose për një furnizues të një pjese kyçe, për sa kohë që shërbimi ka lidhje me prodhimin e produkteve, duke përfshirë dizajnin e tyre, ose çdo çmontim të tyre në rastin e produkteve të përdorura;
54."Akreditim" është vërtetimi nga organizmi kombëtar i akreditimit që një organ i vlerësimit të konformitetit plotëson kërkesat e përcaktuara nga standardet e harmonizuara dhe, kur është e zbatueshme, çdo kërkesë shtesë, duke përfshirë ato të përcaktuara në skemat përkatëse sektoriale, për të kryer një aktivitet specifik të vlerësimit të konformitetit;
55. “Struktura përgjegjëse e mbikëqyrjes së tregut” (Struktura e Mbikëqyrjes së Tregut këtu e në vijim “SMT” ) është një apo më shumë struktura të mbikëqyrjes së tregut për kryerjen e mbikëqyrjes së tregut për produktet e ndërtimit sipas parashikimeve të këtij ligji.
56."Cikli i jetës" janë fazat e njëpasnjëshme dhe të ndërlidhura të jetës së një produkti, që nga blerja e lendes së parë ose gjenerimi i saj nga burimet natyrore, ose nga çinstalimi i fundit nga punimi i ndërtimit deri në asgjësimin përfundimtar, në rastin e produkteve që janë inkorporuar më parë në punimet e ndërtimit;	
57."Pika e vetme ndërlidhëse" është struktura e caktuar si pikë qendrore për kontaktet me Komisionin dhe shtetet e tjera anëtare për çështjet që lidhen me produktet e ndërtimit; 
58."organizëm (evropian) i njoftuar" është një organi vlerësimit të konformitetit i autorizuar nga një shtet anëtar për të kryer detyra të vlerësimit  dhe verifikimi si pale e trete, i njoftuar në Komisionin Evropian  dhe i publikuar në faqen zyrtare të komisionit;
59. "Organ i miratuar" është organi i vlerësimit të konformitetit, i miratuar nga ministri përgjegjës për kryerjen e detyrave të vlerësimit dhe verifikimit si pale e trete, në përputhje me dispozitat e këtij ligji.
 60. "Autoritet njoftues/notifikues" nënkupton organin e vetëm të administratës publike, i caktuar në përputhje me këtë ligj, i ngarkuar për njoftimin dhe monitorimin e organeve të njoftuara;
61. "Autoritet miratues" nënkupton organin e vetëm të administratës publike, i caktuar në përputhje me këtë ligj, i ngarkuar për miratimin dhe monitorimin e organeve të miratuara;
62. "Organizëm për vlerësimin teknik" është organizmi i emëruar, i cili përgatit dhe lëshon vlerësime teknike evropiane në bazën e dokumenteve evropiane të vlerësimit;
63. "Organ i emëruar shqiptar për vlerësimin teknik" ose "OESHVT" është organi i emëruar në përputhje me këtë ligj, i cili përgatit dhe lëshon vlerësime teknike shqiptare në bazën e dokumenteve të vlerësimit shqiptar;
64.“Autoriteti emërues” është organi i vetëm i administratës shtetërore, i përcaktuar në përputhje me këtë ligj, përgjegjës për emërimin dhe monitorimin/mbikëqyrjen e trupave shqiptare për vlerësim teknik;
65."Produkt që paraqet rrezik" është produkti që, gjatë gjithë ciklit të tij jetës, ka një potencial të natyrshëm të brendshëm për të ndikuar negativisht në shëndetin dhe sigurinë e personave, mjedisit ose përmbushjen e kërkesave baze për punimet e ndërtimit kur ai inkorporohet në këto punime, në një shkallë që, duke marrë parasysh gjendjen e teknologjisë, shkon përtej asaj që konsiderohet e arsyeshme dhe e pranueshme në lidhje me përdorimin e synuar dhe nën kushte normale ose të parashikueshme të përdorimit;
66."Produkt që paraqet një rrezik serioz"  është produkti që paraqet një rrezikshmëri, për të cilin, bazuar në një vlerësim të rrezikut dhe duke marrë parasysh përdorimin normal dhe të parashikueshëm të produktit, kombinimi i probabilitetit të ndodhjes së një rreziku që shkakton dëm dhe shkallës së ashpërsisë së dëmit konsiderohet se kërkon ndërhyrje të shpejtë nga autoritetet e mbikëqyrjes së tregut, duke përfshirë rastet kur efektet e rrezikshmërisë nuk janë të menjëhershme;
67."Nënprodukt"  është nënprodukti sipas kuptimit të parashikuar në dispozitën përkatëse në legjislacionin e posaçëm për menaxhimin e integruar të mbetjeve. 
68."Riciklueshmeria" është aftësia e një materiali ose produkti për t’u ndarë, mbledhur, sistemuar dhe grumbulluar në mënyrë efektive dhe eficente në rrjedha të caktuara të mbetjeve, me qëllim riciklimin në lëndë të para dytësore, duke minimizuar humbjen e cilësisë ose funksionalitetit në krahasim me lëndën e parë primare përkatëse;
69.“Ministria” është ministria e cila ka në përgjegjësi hartimin, zbatimin, koordinimin dhe monitorimin e politikave shtetërore në fushën e produkteve të ndërtimit.
70. “Ministri” është ministri i ministrisë përgjegjëse për hartimin, zbatimin, koordinimin dhe monitorimin e politikave në fushën e produkteve të ndërtimit
71. “Komisioni” është Komisioni Evropian
Neni 4
Caktimi i ekspertëve dhe roli i tyre për hartimin e specifikimeve teknike të harmonizuara
Ministria cakton një ose më shumë ekspertë përfaqësues, me arsimin, kualifikimin dhe përvojën përkatëse në fushën e produkteve të ndërtimit, i cili do të jetë pjesë në Grupit të Ekspertëve për Kuadrin Ligjor të Produkteve të Ndërtimit.
Ky grup mbështet Komisionin në përpunimin e kërkesave të Shteteve Anëtare për harmonizimin e rregullave te Bashkimit Evropian përmes specifikimeve teknike të harmonizuara. Veçanërisht grupi i eksperteve do mbështesë Komisionin në përgatitjen dhe përditësimin e planit të punës për zhvillimin e specifikimeve teknike të harmonizuara, përgatitjen e përmbajtjes teknike në lidhje me specifikimet teknike të harmonizuara, në vendosjen e nisjes së procedurave lidhur me specifikimet teknike të harmonizuara që paraqesin mangësi, që nuk janë të disponueshme ose që nuk janë në gjendje të mbulojnë nevoja  emergjente rregullatore si dhe në përfshirjen e produkteve të përdorura në specifikimet teknike të harmonizuara. 
Neni 5
Standardet e harmonizuara që përcaktojnë karakteristikat thelbësore që kanë të bëjnë me performancën
1. Metodat dhe kriteret për vlerësimin e performancës së një produkti në lidhje me karakteristikat e tij thelbësore përcaktohen në standardet e harmonizuara shqiptare, të adoptuara nga organizmi kombëtar i standardizimit, të cilat bëhen të detyrueshme nëpërmjet miratimit të tyre me Vendim të Këshillit të Ministrave, me propozim të ministrit,  si standarde të harmonizuara shqiptare të performancës.
2. Një vit pas miratimit të Vendimit të Këshillit të Ministrave të referuar në piken 1 të këtij neni, standardi i harmonizuar shqiptar i performancës bëhet i detyrueshëm për tu zbatuar për qëllimet e këtij ligji, përveç rasteve kur një datë e mëvonshme e aplikimit është specifikuar në VKM. Një datë e mëvonshme aplikimi do të specifikohet vetëm në raste të jashtëzakonshme dhe përdorimi i saj duhet të justifikohet. Një standard i harmonizuar shqiptar i performancës mund të zbatohet vullnetarisht nga data e miratimit të Vendimit të Këshillit të Ministrave, pa pritur afatin 1 vjeçar të zbatimit të detyrueshëm të tij.
Kur një standard i harmonizuar shqiptar ose një pjesë e tij konsiderohet si i paplotë, ai miratohet me Vendim të Këshillit të Ministrave duke e bërë atë standard të harmonizuar të detyrueshëm me kufizime.
Neni 6
Specifikime të tjera teknike të harmonizuara që përcaktojnë karakteristikat thelbësore
Përjashtimisht, në kushte të mungesës së zhvillimit të standardeve të harmonizuara shqiptare, të referuara në nenin 5, pika 1, të këtij ligji, Këshilli i Ministrave, me propozimin e ministrit, mund të miratojë karakteristikat thelbësore, metodat e tyre të vlerësimit dhe detaje teknike për një ose me shumë familje produkti ose për një ose me shumë kategori produkti brenda një familje.

Neni 7
Kërkesat e produktit dhe standardet e harmonizuara që japin një prezumim të konformitetit
1. Kur një familje produktesh, një ose më shumë kategori produktesh brenda një familjeje produktesh, mbulohen nga një standard i harmonizuar shqiptar i performancës, referenca e të cilit është miratuar në Fletoren Zyrtare, ose nga një akt nënligjor, sipas nenit 6 të këtij ligji, Këshilli i Ministrave, me propozimin e ministrit, miraton, në përputhje me Shtojcën III, kërkesat e produktit për familjen e produkteve, kategorinë e produkteve ose pjesë  të tyre. 
2. Para vendosjes në treg, produktet e mbuluara nga ky ligj, duhet të plotësojnë kërkesat e produktit të përcaktuara për to sipas këtij ligji.
3. Organizmi kombëtar i standardizimit harton dhe adopton standardin e harmonizuar shqiptar vullnetar që jep prezumimin e konformitetit me kërkesat e produktit të përcaktuara në Vendimin e Këshillit të Ministrave të referuar në pikën 1 të këtij neni.
4. Këshilli i Ministrave, me propozimin e ministrit, miraton referencën e standardit të harmonizuar shqiptar vullnetar që referohet në piken 3 të këtij neni, i cili publikohet në Fletoren Zyrtare. 
 5. Një produkt që është subjekt i kërkesave të produktit, i cili është në konformitet me standardet e harmonizuara vullnetare apo standarde të harmonizuara shqiptare vullnetare ose pjesë të tyre, referencat e të cilave janë publikuar në Fletoren Zyrtare , prezumohet se është në përputhje me kërkesat e produktit të mbuluara nga këto standarde ose pjesë të tyre. 
 
Neni 8
Specifikime të përbashkëta që japin prezumimin konformiteti
Në mungesë të standardit të harmonizuar shqiptar vullnetar, Këshilli i Ministrave, me propozimin e ministrit, miraton përcaktimin e specifikimeve të përbashkëta që sigurojnë një mënyrë alternative për përputhjen me kërkesat e produktit të përcaktuara si në nenin 7, pika 1 të këtij ligji.   
Neni 9
Informacione të përgjithshme për produktin, udhëzime për përdorim dhe informacion mbi sigurinë
1. Për një produkt ndërtimi të mbuluar nga një specifikim teknik i harmonizuar shqiptar,  sigurohet informacioni i përgjithshëm mbi produktin, udhëzimet për përdorim dhe informacioni për sigurinë. Përmbajtja e informacionit të përgjithshëm mbi produktin, udhëzimeve për përdorim dhe informacionit për sigurinë përcaktohen në Shtojcën IV.
2. Organizmi kombëtar i standardizimit adopton si udhëzime shqiptare, udhëzimet që mund të lëshojë Organizata evropiane e standardizimit, përfshirë detaje teknike të nevojshme për hartimin e informacionit të  përgjithshëm mbi produktin, udhëzimet e përdorimit dhe informacioni për sigurinë të hartuara në përputhje me Shtojcën IV.
3. Kur udhëzimet përcaktuara në pikën 2 të këtij neni, të lëshuara nga organizmi kombëtar i standardizimit nuk sigurojnë zbatim të përshtatshëm dhe të njëtrajtshëm, Këshilli i Ministrave, me propozimin e ministrit, miraton përcaktimin e rregullave lidhur me informacionin e përgjithshëm mbi produktin, udhëzimet  e përdorimit dhe informacionin për sigurinë për familjen ose kategorinë përkatëse të produktit. 
Neni 10
Sistemet e vlerësimit dhe verifikimit
1. Vlerësimi dhe verifikimi i performancës së produktit në lidhje me karakteristikat e tij thelbësore, siç përcaktohet në specifikimet teknike të harmonizuara shqiptare apo në dokumentet e vlerësimit shqiptar, ose vlerësimi i konformitetit me kërkesat e produktit  kryhet në përputhje me një apo me shumë sisteme të përcaktuara në Shtojcën IX.
2. Me vendim të Këshilli të Ministrave, me propozimin e ministrit,  përcaktohen sistemet e zbatueshme të vlerësimit dhe verifikimit për çdo familje produkti ose kategori produkti nga sistemet e përcaktuara në Shtojcën IX. Këto vendime mund të përcaktojnë sisteme të ndryshme vlerësimi dhe verifikimi brenda së njëjtës familje produkti ose kategori produkti, duke u diferencuar sipas karakteristikave thelbësore ose kërkesave të produktit. Sistemet e vlerësimit dhe verifikimit përcaktohen përpara së të bëhen të zbatueshme specifikimet teknike të harmonizuara  shqiptare ose dokumentet e vlerësimit shqiptar.
3. Vendimet e Këshillit të Ministrave, të miratuara në përputhje me pikën 2 të këtij neni, marrin në konsideratë qëllimet e përdorimit, dëmin e mundshëm që rezulton nga mangësitë e produktit, ndjeshmërinë e produktit ndaj ndryshimeve të performancës në kushtet e prodhimit, mundësinë e gabimeve gjatë prodhimit të tij dhe mundësinë e zbulimit të lehtë të gabimeve të prodhimit. Këto Vendime u përshtaten familjeve përkatëse të produkteve ose kategorive të produkteve dhe minimizojnë barrën për prodhuesit, duke siguruar një nivel të lartë të mbrojtjes së shëndetit dhe sigurisë së personave dhe mjedisit.
Neni 11
Zona e harmonizuar dhe masat kombëtare
1. Ky ligj dhe specifikimet teknike të harmonizuara shqiptare të miratuara në përputhje me të, përbëjnë "zonën e harmonizuar".
Zona e harmonizuar mbulon të gjitha produktet që i nënshtrohen specifikimeve teknike të harmonizuara shqiptare.
Specifikimet teknike të harmonizuara shqiptare janë gjithëpërfshirëse, në aspektet e mëposhtme:
a) përcaktimit të të gjitha karakteristikave thelbësore dhe metodat e vlerësimit të tyre;
b) specifikimeve të të gjitha kërkesave të produktit, përveç atyre që mbulohen nga ligjet e tjera; dhe
c) përcaktimit të sistemeve të aplikueshme të vlerësimit dhe verifikimit.
Specifikimet teknike të harmonizuara shqiptare për produktet e reja do të zbatohen për produktet e përdorura nga vendet e tjera, me përjashtim kur specifikimi teknik i harmonizuar shqiptar parashikon në mënyrë të veçantë rregulla për produktet e përdorura.               
2. Produktet e mbuluara nga zona e harmonizuar as nuk mund të ndalohen dhe as të pengohen nga bërja e  disponueshme në treg kur ato janë në përputhje me kërkesat e këtij ligji.  
Bërja e disponueshme në treg e produkteve të mbuluara nga zona e harmonizuar, që janë në përputhje me kërkesat e këtij ligji, nuk do të ndalohen dhe as të pengohen nga rregulla apo kushte të imponuara nga organe publike apo private që veprojnë si ndërmarrje shtetërore apo subjekteve private që veprojnë si shtetërore mbi bazën e një pozite monopoli ose nen një mandat publik. 
3. Kur përmbushen detyrimet e parashikuara në pikën 2 të këtij neni, zbatohen rregullat e mëposhtme:
a) nuk vendosen kërkesa për informacion ose regjistrim në lidhje me vendosjen në treg të produktit, përveç atyre të përcaktuara në zonën e harmonizuar;
b) nuk bëhet i detyrueshëm asnjë vlerësim i produktit, përveç atyre të përcaktuara në zonën e harmonizuar;
c) nuk kërkohet asnjë markim që vërteton konformitetin me kërkesat ose performancat e deklaruara në lidhje me karakteristikat thelbësore të mbuluara nga zona e harmonizuar, përveç markimit CE;
ç) masat administrative nuk do të kërkojnë më shumë vlerësime dhe verifikime sesa ato të përcaktuara në përputhje me pikën 1 të neni 10.
4. Ministria krijon dhe mirëmban një ndërfaqe/rubrikë në faqen zyrtare të saj, që ofron informacion për të gjitha aktet ligjore/nënligjore dhe masat administrative në lidhje me produktet e ndërtimit të mbuluara nga zona e harmonizuar. Kjo ndërfaqe/rubrikë shërben si pikë e vetme informimi kombëtar për operatorët ekonomikë dhe autoritetet publike në fushën e produkteve të ndërtimit. 
Neni 12
Marrëdhënia me aktet e tjera 
Në rast të ndonjë mospërputhjeje ndërmjet këtij ligji dhe legjislacionit të posaçëm për kërkesat e dizajnit eko të  produkteve dhe legjislacionin për standardizimin, do të prevalojnë dispozitat e këtij ligji.
KREU II
PROCEDURA, DEKLARATA, MARKIME
[bookmark: _Hlk215005225]Neni 13
Deklarata e performancës dhe e konformitetit
1. Kur një produkt mbulohet nga një specifikim teknik i harmonizuar shqiptar i miratuar në përputhje me nenet 5 ose 6, prodhuesi është i detyruar t’i nënshtrohet sistemit përkatës të vlerësimit dhe verifikimit, të përcaktuar në Shtojcën IX, dhe të hartojë deklaratën e performancës dhe konformitetit përpara se produkti të vendoset në treg.
Kur një produkt mbulohet nga një specifikim teknik i harmonizuara shqiptar i adoptuar në përputhje me nenin 7, prodhuesi do të verifikojë gjithashtu edhe konformitetin e produktit me kërkesat përkatëse të produktit, të cilat janë specifikuar nëpërmjet akteve nënligjore.
Prodhuesi i një produkti që nuk mbulohet nga ndonjë specifikim teknik i harmonizuar mund të hartojë një deklaratë të performancës dhe konformitetit në përputhje me dokumentin e vlerësimit shqiptar ose vlerësimin teknik shqiptar përkatës. 
2. Me hartimin e deklaratës së performancës dhe konformitetit, prodhuesi merr përgjegjësi ligjore për konformitetin e produktit me performancën e deklaruar dhe çdo kërkesë të aplikueshme për produktin, si dhe bëhet përgjegjës në lidhje me përgjegjësinë kontraktore dhe jashtë kontraktore.
Në mungesë të provave objektive që vërtetojnë të kundërtën, do të prezumohet se deklarata e performancës dhe e konformitetit e hartuar nga prodhuesi është e saktë dhe e besueshme.
Në rast mospërputhjeje, ose në mungesë të deklaratës së performancës dhe konformitetit kur ajo është e detyrueshme, produkti nuk mund të behet i disponueshëm në treg.
[bookmark: _Hlk215005251]Neni 14
Përjashtimet nga hartimi i deklaratës së performancës dhe të konformitetit
Si përjashtim nga neni 13, pika 1, prodhuesi mund të vendosë të mos i nënshtrohet vlerësimit dhe verifikimit përkatës të përputhshmërisë së produktit me kërkesat përkatëse të produktit dhe të mos hartojë  deklaratën e performancës dhe të konformitetit, kur zbatohet njëri nga rastet: 
a) produkti është i prodhuar individualisht ose sipas porosisë së veçantë dhe plotëson të gjitha kushtet e mëposhtme:
i) prodhohet duke përdorur një proces jo seri;
ii) prodhohet sipas një porosie të veçantë;
iii) instalohet në një punim ndërtimi të identifikuar nga një prodhues që është përgjegjës për inkorporimin e sigurt të produktit në punimin e ndërtimit; dhe
iv) është në përputhje me rregullat në fuqi, dhe nën mbikëqyrjen e personave përgjegjës për zbatimin e sigurt të punimeve të ndërtimit, të përcaktuar sipas rregullave kombëtare.
b) Produkti është i prodhuar ekskluzivisht për qëllime të ruajtjes së trashëgimisë kulturore dhe në një proces jo seri, për qëllime të restaurimit të përshtatshëm të punimeve të ndërtimit që janë zyrtarisht të mbrojtura, qoftë si pjesë e një mjedisi të caktuar, qoftë për shkak të vlerave të tyre të veçanta arkitekturore ose historike, në përputhje me rregullat kombëtare përkatëse në fuqi.
Neni 15
[bookmark: _Hlk215005302]Përmbajtja e deklaratës së performancës dhe të konformitetit
1. Deklarata e performancës dhe e konformitetit duhet të hartohet duke përdorur modelin e përcaktuar në Shtojcën V të këtij ligji. Deklarata e performancës dhe e konformitetit duhet të shprehë performancën e produkteve në lidhje me karakteristikat thelbësore të atyre produkteve, në përputhje me specifikimet teknike të harmonizuara shqiptare ose dokument i vlerësimit shqiptar. Në rastet kur për produktin janë përcaktuar kërkesa produkti në përputhje me nenin 7, deklarata e performancës dhe e konformitetit duhet të tregojë se është demonstruar përmbushja e atyre kërkesave.
2.  Deklarata e performancës dhe e konformitetit duhet të përfshijë performancën e qëndrueshmërisë mjedisore të produktit gjatë ciklit të tij të jetës, në lidhje me karakteristikat e paracaktuara mjedisore thelbësore të listuara në Shtojcën II për ato karakteristika që deklarohen. Performanca do të përfshijë paketimin e përdorur ose atë që ka më shumë gjasa për t'u përdorur dhe do të llogaritet duke përdorur versionin më të fundit të programit/softuerit të vënë në dispozicion pa pagesë në faqen e internetit të ministrisë.
3. Deklarata e performancës dhe e konformitetit duhet të mbulojë të paktën performancën e produktit gjatë ciklit të tij të jetës në lidhje me këto karakteristika thelbësore:
a) [bookmark: _Hlk215742350]karakteristikat thelbësore të listuara në shkronjat nga “a” deri në “ç” të Shtojcës II;
b) karakteristikat thelbësore të listuara në shkronjat nga “d” deri në “i” të Shtojcës II;.
c) karakteristikat thelbësore të listuara në shkronjat nga “j” deri “n” të Shtojcës II.
Deklarata e performancës dhe e konformitetit duhet gjithashtu të mbulojë ato karakteristika thelbësore që janë gjithmonë të detyrueshme për t’u deklaruar, siç janë përcaktuar në aktet nënligjore të nxjerra në zbatim të këtij ligji. 
4. Nuk lejohet vendosja e asnjë marke tjetër mbi deklaratën e performancës dhe konformitetit përveç markimit CE.
5. Informacioni në fletët e të dhënave të sigurisë, që referohet në legjislacionin për kimikatet, që duhet të ofrojnë operatoret në zinxhirin e furnizimit të substancave dhe preparateve duhet të jepet së bashku me deklaratën e performancës dhe të konformitetit.
[bookmark: _Hlk215005312]Neni 16
Dhënia e deklaratës së performancës dhe konformitetit
1.Prodhuesi siguron, përmes mjeteve elektronike, një kopje të deklaratës së performancës dhe konformitetit për çdo produkt që  behet i disponueshëm në treg, përveç rasteve kur deklarata është përfshirë në një pasaportë digjitale produkti që plotëson kushtet e përcaktuara në nenin 71 dhe është e disponueshme përmes sistemit të pasaportës digjitale të produktit të ndërtimit, i krijuar në përputhje me nenin 70.
Kur një grup produktesh të njëjtë i furnizohen një përdoruesi të vetëm, ky si grup mund të shoqërohet me një kopje të vetme të deklaratës së performancës dhe konformitetit.
2. Përjashtimisht nga pika 1 e këtij neni, prodhuesi mund ta beje të disponueshme deklaratën e performancës dhe konformitetit, referuar në nenin 13, pika 1, në një faqe interneti, me kusht që të përmbushen të gjitha kushtet e mëposhtme:
a) të sigurojë që përmbajtja e deklaratës së performancës dhe konformitetit të jetë e disponueshme në një format elektronik të pa modifikueshëm në faqen e internetit;
b) të sigurojë deklaratën e performancës dhe konformitetit në një format që mund të lexohet nga njeriu dhe makina dhe të ofrojë mundësinë për të shkarkuar një kopje në një format të zakonshëm të lexueshëm; 
c) të garantojë që faqja e internetit ku është bërë e disponueshme deklarata e performancës dhe konformitetit, të monitorohet dhe mirëmbahet në mënyrë të tille, që faqja dhe deklaratat e performancës dhe konformitetit të jenë vazhdimisht të disponueshëm ndaj marrësve të produktit të ndërtimit;
ç) të garantojë që marrësit e produkteve të ndërtimit të kenë mundësinë të aksesojnë pa pagesë deklaratën e performancës dhe konformitetit;
d) të sigurojë udhëzime të qarta për marrësit e produkteve të ndërtimit mbi mënyrën e aksesimit të faqes së internetit dhe të deklaratave të performancës dhe konformitetit të hartuara për këto produkte, të disponueshme në atë faqe interneti;
dh) të sigurojë një lidhje midis produktit dhe deklaratës së performancës dhe konformitetit që i përket atij, përmes kodit unik të identifikimit të tipit të produktit; prodhuesit mund të përdorin bartës të dhënash, përfshirë një lidhje të përhershme (permalink), për të siguruar këtë lidhje, me kusht që të respektohet shkronja “a”.
3. Organizmi kombëtar i standardizimit  adopton si udhëzime shqiptare udhëzimet e organizatës evropiane për Standardizim që sigurojnë ndërveprueshmërinë e formateve të lexueshme nga njeriu dhe mjetet elektronike, të përmendura në pikën 2, shkronja “b” e këtij neni
4. Prodhuesi siguron ose bën të disponueshëm, deklaratën e performancës dhe konformitetit, sipas pikës 1 përmes pasaportës digjitale të produktit, ose sipas pikës 2 të këtij neni, përmes një faqeje interneti, në gjuhën shqipe .
[bookmark: _Hlk215005327]Neni 17
Parime të përgjithshme dhe përdorimi i markimit CE
1. Markimi CE është subjekt i parimeve dhe dispozitave të përcaktuara në ligjin për tregtimin dhe mbikëqyrjen e tregut të produkteve jo-ushqimore 
2. Markimi CE vendoset vetëm në ato produkte për të cilat prodhuesi ka hartuar një deklaratë të performancës dhe konformitetit në përputhje me nenet 13 dhe 15 të këtij ligji. Markimi CE do të vendoset edhe në pjesët kyçe të produktit.
3. Me vendosjen e markimit CE në produkt, ose duke lejuar vendosjen e saj, operatori ekonomik tregon që merr përgjegjësinë për konformitetin e produktit me performancën e deklaruar dhe kërkesat përkatëse të produktit të përcaktuara në përputhje me këtë ligj. Me vendosjen e markimit CE, operatori ekonomik bëhet përgjegjës për performancën e deklaruar dhe për përmbushjen e këtyre kërkesave në përputhje me legjislacionin e posaçëm për përgjegjësinë kontraktuale dhe jashtë kontraktuale.
4. Markimi CE është i vetmi markim që dëshmon  performancën e produktit në lidhje me karakteristikat thelbësore  në përputhje me këtë ligj, si dhe konformitetin e produktit me këtë ligj.
[bookmark: _Hlk215005340]Neni 18
Rregullat dhe kushtet për vendosjen e Markimit CE
1. Markimi CE  vendoset në produkte në mënyrë të dukshme, të lexueshme dhe të paheqshme. Kur kjo nuk është e mundur ose nuk mund të garantohet për shkak të natyrës së produktit, markimi CE duhet të vendoset në një etiketë të ngjitur në produktin ose në ambalazhin e produktit, ose, kur kjo gjithashtu nuk është e mundur, në dokumentet shoqërues.
2. Markimi CE shoqërohet me:
a) dy shifrat e fundit të vitit në të cilin markimi CE është vendosur për herë të parë; ose, në rastin e produkteve të përdorura, dy shifrat e fundit të vitit kur produkti është çinstaluar, të ndjekura nga dy shifrat e fundit të vitit kur markimi CE është vendosur në produktin e përdorur;
b) emri dhe adresa e regjistruar, ose shenja identifikuese që mundëson identifikimin e qartë dhe të pandryshueshëm të emrit dhe adresës, e prodhuesit;
c) emri dhe adresa e regjistruar e përfaqësuesit të autorizuar, ose shenja identifikuese që mundëson identifikimin e qartë dhe të pandryshueshëm të emrit dhe adresës së përfaqësuesit të autorizuar, kur prodhuesi nuk ka një vend të biznesit në Shqipëri ose kur prodhuesi zgjedh të ketë një përfaqësues të autorizuar;
ç) kodi unik i identifikimit të tipit të produktit;
d) kodi i deklaratës së performancës dhe konformitetit;
[bookmark: _Hlk216012810]dh) numri i identifikimit të organizmit evropian të notifikuar që verifikon tipin e produktit dhe vlerëson kontrollin e prodhimit në fabrikë, kur përfshirja e tij kërkohet sipas sistemit të vlerësimit dhe verifikimit të zbatueshëm; dhe
e) një mbajtës të të dhënave i lidhur me pasaportën digjitale të produktit të referuar në nenin 71, nëse një pasaportë e tillë digjitale e produkti është e disponueshme përmes sistemit të pasaportës digjitale të produktit të ndërtimit të krijuar në përputhje me nenin 70.
Informacioni i përcaktuar në shkronjat “ç” dhe “d” të kësaj pike mund të zëvendësohet nga një mbajtës i të dhënave, duke përfshirë një lidhje të përhershme/qëndrueshme të lidhur me deklaratën e performancës dhe konformitetit në përputhje me shkronjën “d” të pikës 2 të nenit 16, nëse deklarata e performancës dhe konformitetit është e disponueshme në faqen e internetit. Informacioni i përcaktuar në shkronjat “ç” dhe “e” mund të lihet jashtë nëse sigurohet një mbajtës i të dhënave i përmendur në shkronjën “e”.
3. Markimi CE duhet të vendoset para se produkti të vihet në treg. Ajo mund të shoqërohet me një piktogram ose çdo markim tjetër që tregon një rrezik ose përdorim të veçantë.
[bookmark: _Hlk215005364]Neni 19
Markime të tjera dhe pretendime për performancën
1. Në një produkt mund të vendosen markime të tjera përveç markimit CE, përfshirë edhe ato private, vetëm nëse ato nuk tregojnë që performanca e produktit në lidhje me karakteristikat thelbësore të përcaktuara nga specifikimet teknike të harmonizuara duhet të vlerësohej në një mënyrë të ndryshme nga ajo e përcaktuar në këtë ligj. 
Etiketat ekologjike të tipit I EN ISO 14024, të njohura zyrtarisht, vendosen në një produkt nëse ato përmbushin kërkesën e përcaktuar në paragrafin e parë.
2. Markimet e lejuara në përputhje me pikën 1 dhe markimet e tjera të përcaktuara nga legjislacioni në fuqi mund të  vendosen në një produkt, për aq kohë sa ato të mos dëmtojnë dukshmërinë, lexueshmërinë dhe kuptimin e markës CE.    
3. Kur një produkt mbulohet nga një specifikim teknik i harmonizuar, një pretendim i bërë nga një operator ekonomik për performancën e produktit, që ka të bëjë me një karakteristikë thelbësore të mbuluar nga ai specifikim teknik i harmonizuar, duhet të përputhet me metodën e vlerësimit për atë karakteristikë të veçantë, siç përcaktohet në specifikimet teknike të harmonizuara.
4. Kur një produkt mbulohet nga specifikim teknike të harmonizuar, pretendimet për performancën e tij në lidhje me karakteristikat thelbësore të përcaktuara në ato specifikime teknike të harmonizuara mund të jepen shtesë edhe në një vend tjetër përveç deklaratës së performancës dhe konformitetit, vetëm nëse ato janë tashmë të përfshira në deklaratën e performancës dhe konformitetit. 
Paragrafi i parë nuk zbatohet në rastet kur, në përputhje me nenin 14, nuk është hartuar një deklaratë e performancës dhe konformitetit.
KREU III
[bookmark: _Hlk214900427]DETYRIMET DHE TË DREJTAT E OPERATOREVE EKONOMIKË
[bookmark: _Hlk215005379]Neni 20
Detyrimet e të gjithë operatorëve ekonomikë
1. Detyrimet e operatorëve ekonomikë sipas këtij Kreu, zbatohen vetëm në lidhje me produktet që mbulohen nga një specifikim teknik i harmonizuar shqiptar, ose për produktet që mbajnë markimin CE mbi bazën e një vlerësimi teknik shqiptar.
2. Operatori ekonomik merr të gjitha masat e nevojshme për të siguruar konformitetin e vazhdueshme me këtë ligj. Kur është konstatuar mos- konformiteti i operatorit ekonomik ose i një produkti, dhe është kërkuar marrja e masave korrigjuese nga SMT në përputhje me pikën 1 të nenit 62, operatori ekonomik i paraqet SMT raporte të progresit deri sa SMT të vendosë se veprimi korrigjues mund të mbyllet.
3. Operatori ekonomik, me kërkesë të SMT duhet të identifikojë çdo operator ekonomik ose aktor tjetër:
a) që e ka furnizuar këtë operator me një produkt, përfshirë komponentët ose pjesët këmbimi të produkteve, si dhe sasinë e këtij furnizimi, ose që e ka furnizuar atë me një shërbim që mbulohet nga ky ligj;
b) të cilit ai i ka furnizuar një produkt, përfshirë komponentët ose pjesët këmbimi të produkteve, si dhe sasinë e këtij furnizimi, ose të cilit i ka furnizuar një shërbim që mbulohet nga ky ligj.
Gjatë identifikimit të operatorëve ekonomikë ose aktorëve të tjerë të përmendur në nën paragrafin e parë, operatori ekonomik duhet të informojë SMT të paktën për sa vijon:
a) të dhënat e kontaktit, përfshirë adresat dhe adresat e emailit të operatorëve ekonomikë ose aktorëve të lartpërmendur;
b) numrat e regjistrimit të tatimeve dhe regjistrimit të kompanisë të këtyre operatorëve ekonomikë ose aktorëve.
4. Operatori ekonomik duhet të ruajë të gjitha dokumentet dhe informacionet e referuara në këtë Kre në dispozicion të SMT dhe autoriteteve kompetente për një periudhë prej 10 vjetësh, pasi operatori ekonomik ka furnizuar ose është furnizuar me produktin ose shërbimin në fjalë, përveç rasteve kur dokumentet ose informacionet janë bërë të disponueshme përmes pasaportës dixhitale të produktit të përmendur në nenin 70. Operatori ekonomik duhet të paraqesë dokumentacionin dhe informacionin brenda 10 ditëve nga marrja e kërkesës nga SMT /autoriteti kompetent kombëtar.
5. Operatori ekonomik regjistrohet në sistemin kombëtar përkatës të krijuar në përputhje me pikën 5 të nenit 67. Operatori ekonomik duhet t’u beje të disponueshëm konsumatorëve dhe përdoruesve kanale komunikimi, përfshirë numra telefoni, adresa elektronike ose seksione të dedikuara të faqes së tij të internetit, që u mundësojnë atyre të komunikojnë çdo aksident, incident tjetër ose çështje sigurie që kanë përjetuar në lidhje me produktin.  
6. Kur një operator ekonomik vlerëson se një produkt që nuk është në përputhje me kërkesat e këtij ligji, paraqet rrezik për shëndetin dhe sigurinë e personave ose për mjedisin, ai duhet të informojë menjëherë SMT, duke dhënë detaje, veçanërisht mbi mospërputhjen dhe masat korrigjuese të marra. Një operator ekonomik informon SMT /autoritetet kompetente kombëtare edhe për çdo shkelje tjetër të këtij ligji për të cilën bëhet i vetëdijshëm, si dhe për mospërputhshmërinë dhe masat korrigjuese të ndërmarra.  
7. Operatori ekonomik mban përgjegjësi për shkeljet e këtij neni ose të neneve të tjera në këtë Kre që lidhen me veprimtarinë e tij, në përputhje me legjislacionin e posaçëm në fuqi për përgjegjësinë kontraktore dhe jashtë kontraktore. 
[bookmark: _Hlk215005393]Neni 21
Të drejtat e prodhuesve
1. Prodhuesi ka të drejtë t’u kërkojë furnitorëve dhe ofruesve të shërbimeve të tij, informacionin e nevojshëm në lidhje me produktet e tyre, për të përmbushur detyrimet e tij sipas parashikimeve të këtij ligji.
2. Nëse prodhuesi është subjekt i detyrave nga një palë e tretë, të kryera nga një organ i miratuar, ka të drejtë t’u kërkojë furnitorëve ose ofruesve të shërbimeve që të lejojnë organin e miratuar të ketë akses në dokumentacionin dhe ambientet e tyre, në masën që është e nevojshme për realizimin e detyrave të veta të këtij organi apo organizmi.
3. Të drejtat e përcaktuara në pikën 1, të këtij neni, zbatohen gjithashtu edhe për një prodhues që vendos në treg një produkt të përdorur ose të riprodhuar, në lidhje me furnitorin e produktit të përdorur, përfshirë, kur është e aplikueshme, subjektin që ka kryer çmontimin. Informacioni i kërkuar mund të përfshijë, por nuk kufizohet vetëm në, informacion mbi përdorimin e mëparshëm të produktit dhe mbi procesin e çmontimit të tij.
4. Prodhuesi ka të drejtë t’u kërkojë furnitorëve dhe ofruesve e shërbimeve të tij të dhënat dhe përllogaritjet e kërkuara sipas pikës 2 të nenit 15, në lidhje me furnizimet ose shërbimet e ofruara, përfshirë raportet e nevojshme të vlefshmërisë të lëshuara nga një organ i miratuar apo sipas rastit nga një organizëm evropian i notifikuar/njoftuar.
[bookmark: _Hlk215005410]Neni 22
Detyrimet e prodhuesve
1. Kur prodhuesi vendos produktin në treg, ai është i detyruar të përcaktojë tipin e produktit, në përputhje me përkufizimin e dhënë në pikën 27 të nenit 3 të këtij ligji. Prodhuesi duhet të garantojë se performanca e produktit është vlerësuar në raport me:
· karakteristikat thelbësore të detyrueshme të përcaktuara në këtë ligj; dhe
· çdo karakteristikë tjetër thelbësore që prodhuesi synon të deklarojë.
Nëse produkti mbulohet nga kërkesa për produktin të përcaktuara në akte nënligjore të nxjerra në zbatim të nenit 7, prodhuesi duhet të sigurojë që produktet të jenë projektuar dhe ndërtuar në përputhje të plotë me ato kërkesa.
Një person fizik ose juridik që prodhon një produkt përmes printimit 3D, duhet të përmbushë të njëjtat detyrime që u ngarkohen prodhuesve kur vendosin produktin në treg. Këto detyrime përfshijnë, por nuk kufizohen vetëm në: përdorimin e grupit të të dhënave 3D të përshtatshme, përdorimin e materialeve në përputhje me procedurat e përcaktuara sipas këtij ligji dhe verifikimin e përputhshmërisë ndërmjet grupit të të dhënave 3D, materialeve të printimit dhe teknologjisë së përdorur për printim.
2. Kur përputhshmëria e produktit me kërkesat e produktit të përcaktuara sipas këtij ligji dhe me performancën e tij ndaj karakteristikave thelbësore është demonstruar në përputhje me sistemin ose sistemet përkatëse të vlerësimit dhe verifikimit të përcaktuara në Shtojcën IX, prodhuesi harton deklaratën e performancës dhe konformitetit, sipas neneve 13 deri në 15, vendos markimin CE sipas neneve 17 dhe 18 dhe, kur është e aplikueshme, siguron disponueshmërinë e pjesëve rezervë/të këmbimit që zakonisht nuk janë të disponueshme në treg, sipas pikës 8 të këtij neni dhe vendos etiketimin përkatës, sipas pikës 9 të këtij neni.
3. Prodhuesi duhet të hartoje dokumentacionin teknik, i cili shërben si bazë për deklaratën e performancës dhe konformitetit. Në këtë dokumentacion, prodhuesi duhet të tregoje:
a) përdorimin e deklaruar, i cili duhet të jetë brenda fushës së përdorimit të synuar sipas këtij akti;
b) të gjitha elementet përkatëse të nevojshme për të demonstruar performancën dhe konformitetin e produktit;
c) informacion mbi procedurat në zbatim të përmendura në pikën 5 të këtij neni;
ç) informacion mbi sistemin ose sistemet përkatëse për to, të përcaktuara në Shtojcën IX;
d) kur është e aplikueshme, informacion mbi procedurat e thjeshtuara të zbatuara në përputhje me nenet 59 deri në 62 të këtij ligji;
dh) llogaritjen e performancës së qëndrueshmërisë mjedisore, për sa i përket karakteristikave thelbësore, sipas përkufizimit të dhënë në nenin 15, pika 2.
4. Prodhuesi duhet të sigurojë që procedurat e përcaktuara garantojnë që produktet përmbushin performancën e deklaruar dhe mbeten në përputhje me kërkesat e këtij ligji.
Projektimi i produktit, përfshirë të dhënat dixhitale 3D, proceset e prodhimit dhe materialet e përdorura, duhet të jenë të përshtatshme për qëllimin dhe të garantojnë cilësinë dhe sigurinë e produktit.
Në rastet kur produkti prodhohet në seri, prodhuesi duhet të siguroje që procedurat e përcaktuara garantojnë  që performanca e deklaruar e produktit mirëmbahet dhe mbetet në konformitet me këtë ligj.
Çdo ndryshim në projektimin e produktit, përfshirë të dhënat 3D, proceset e prodhimit apo materialet e përdorura, duhet të jene të përshtatshme. Po ashtu, ndryshimet në  specifikimet teknike të harmonizuara shqiptare të përcaktuara për produktin duhet të merren parasysh në mënyrë të përshtatshme. Kur këto ndryshime ndikojnë në performancën ose konformitetin e produktit, prodhuesi kryen një rivlerësim të produktit, në përputhje me procedurën përkatëse të vlerësimit.
Nëse vlerësohet e përshtatshme, për të siguruar saktësinë, besueshmërinë dhe stabilitetin e performancës së deklaruar dhe konformitetit të produktit, prodhuesi duhet të kryeje testime të mostrave të produkteve të vendosura ose të bëra të disponueshme në treg, heton, dhe kur është e nevojshme mban një regjistër të ankesave, të produkteve jo në konformitet dhe të kthyera mbrapsht nga tregu, duke informuar në kohë importuesit dhe shpërndarësit për këto çështje.
5. Prodhuesi duhet të sigurojë që produktet e tij mbartin një kod unik identifikimi specifik për prodhuesin dhe tipin e produktit, si dhe, kur është e mundur, një numër serie ose numër partie prodhimi, që të jetë lehtësisht i dukshëm dhe i lexueshëm për përdoruesin.
Në rastet kur për shkak të natyrës së produktit nuk është e mundur ky informacion duhet të sigurohet në vendosjen e një etikete, në paketim, ose, nëse as kjo nuk është e mundur, në një dokument shoqërues të produktit.
Prodhuesi është i detyruar që, në të njëjtën mënyrë si më sipër, të etiketojë qartë produktin me shënimin “Vetëm për përdorim profesional”, në rastet kur përdorimi i tij kërkon njohuri apo aftësi të specializuara. Kjo etiketë duhet t’u shfaqet konsumatorëve përpara se të lidhet kontrata e shitjes, përfshirë rastet e shitjes në distancë.
Produktet që nuk janë të etiketuara si “Vetëm për përdorim profesional” do të konsiderohen gjithashtu të destinuara për përdorues jo profesionistë dhe konsumatorë, në kuptimin e këtij ligji, të legjislacionit të posaçëm për mbrojtjen e konsumatorit, si dhe të legjislacionit për sigurinë e përgjithshme të produkteve. 
Prodhuesi është i detyruar t’u paraqesë klientëve, në mënyrë të dukshme, përpara se ata të lidhin një kontratë shitjeje, përfshirë edhe në rastet e shitjes në distance, informacionin që duhet të jepet në përputhje me këtë ligj.
[bookmark: _Hlk215439964]6. Kur një produkt behet i disponueshëm në treg, prodhuesi duhet të sigurojë që produkti të shoqërohet me informacionin e përgjithshëm mbi produktin, udhëzime për përdorim dhe informacion mbi sigurinë, sipas përcaktimeve të Shtojcës IV.
[bookmark: _Hlk216035744]Ky informacion duhet të jetë në gjuhën shqipe që nuk përjashton mundësinë e përdorimit të njëkohshëm të gjuhëve të tjera të Bashkimit Evropian, dhe sipas rastit përdorimin e mënyrave të tjera të kuptueshme si vizatime, piktograma apo simbole.  
7. Prodhuesi duhet të vendosë në dispozicion pasaportën digjitale të produktit, sipas nenit 71, përmes sistemit evropian të pasaportës digjitale të produktit të ndërtimit. Prodhuesi siguron që informacioni i ngarkuar në pasaportën digjitale të produktit të jetë i saktë, i plotë dhe i përditësuar.
Prodhuesi gjithashtu siguron që pasaporta digjitale e produktit të jetë e lidhur me bartësin e të dhënave, sipas kërkesave të përcaktuara në këtë ligj.
8. Për të garantuar disponueshmërinë e pjesëve të këmbimit që zakonisht nuk janë të disponueshme në treg, Këshilli i Ministrave, me propozimin e ministrit, mund vendose si detyrim për prodhuesit/importuesit në lidhje me disa familje dhe kategori produktesh, të bëjnë të disponueshme pjesë këmbimi specifike që zakonisht nuk janë të disponueshme në treg për produktet që ata vendosin në treg. 
Ky detyrim do të zbatohet për një periudhë prej 10 vitesh nga data e fundit kur produkti i tipit përkatës është vendosur në treg, përveç rastit kur Vendimi i Këshillit të Ministrave përcakton një periudhë tjetër. 
Prodhuesit/importuesit që janë subjekt i këtij detyrimi duhet të ofrojnë pjesët e këmbimit brenda një afati të arsyeshëm dorëzimi, me një çmim të arsyeshëm dhe jo diskriminues, dhe të informojnë publikun për këtë. 
9. Me qëllim garantimin e transparencës për përdoruesit dhe promovimin e produkteve të qëndrueshme, Këshilli i Ministrave, me propozimin e ministrit, përcakton kërkesat specifike për etiketimin e qëndrueshmërisë mjedisore për grupe dhe kategori të caktuara produktesh, kur plotësohen kushtet e mëposhtme: 
a) produkti zakonisht zgjidhet ose blihet nga konsumatorët; dhe 
b) produkti nuk paraqet ndryshime të konsiderueshme në performancën e përgjithshme mjedisore gjatë ciklit të tij të jetës, në varësi të mënyrës së instalimit.
Etiketimi do të bazohet në performancën e produktit, siç është vlerësuar në përputhje me pikën 1 të nenit 5 ose pikën 1 të nenit 6, dhe do të ofrojë informacion të kuptueshëm për konsumatorët, në një formë të qartë dhe të aksesueshme për ata që nuk janë ekspertë.
10. Aktet nënligjore të referuara në pikën 9 do të përcaktojnë mënyrën se si prodhuesi duhet të vendosë etiketën, duke specifikuar: 
a) përmbajtjen e etiketës; 
b) paraqitja grafike e etiketës, duke marrë në konsideratë dukshmërinë dhe lexueshmërinë e saj; 
c) mënyrën në të cilën etiketa duhet t’u shfaqet klientëve, përfshirë edhe në rastet e shitjes në distancë; 
ç) kur është e përshtatshme, mjetet elektronike që do të përdoren për krijimin e etiketave.
11. Prodhuesi që konsideron ose ka arsye për të besuar se produkti të cilin e ka vendosur në treg nuk është në përputhje me performancën e deklaruar ose nuk është në përputhje me kërkesat e tjera të përcaktuara në këtë ligj, duhet të ndërmerre menjëherë masat e nevojshme korrigjuese për ta sjellë produktin në përputhje me kërkesat ligjore, ose, nëse është e përshtatshme, ta tërheqë ose ta kthejë atë nga tregu. Nëse problemi lidhet me një komponent të furnizuar ose me një shërbim të ofruar nga jashtë, prodhuesi informon furnizuesin ose ofruesin e shërbimit dhe SMT 
12. Kur produkti paraqet rrezik, prodhuesi duhet të informoje pa vonesë dhe jo më vonë se brenda tre ditëve pune, përfaqësuesin e autorizuar, importuesit, shpërndarësit, ofruesit e shërbimeve të përmbushjes, dhe ofruesit e shërbimeve për tregjet online të përfshira në bërjen e disponueshme të produktit, SMT dhe sipas rastit Ministrinë ose, sipas dijenisë së tij, operatorë të tjerë ekonomikë. 
Për këtë qëllim, prodhuesi duhet të japë të gjitha informacionet e nevojshme dhe në veçanti specifikon: 
· llojin e mos konformitetit, 
· shpeshtësinë e aksidenteve (dëmeve) ose incidenteve
· dhe masat korrigjuese të ndërmarra ose të rekomanduara. 
Në rastet e rreziqeve të shkaktuara nga produkte që tashmë kanë arritur te përdoruesi apo konsumatori fundor, të cilët nuk mund të identifikohen apo kontaktohen drejtpërdrejt, prodhuesi duhet të shpërndaje  informacion përmes mediave dhe kanaleve të tjera të përshtatshme, në lidhje me masat për të eliminuar ose për të zvogëluar rreziqet duke garantuar përhapjen më të gjerë të mundshme të informacionit. 
Kur ekziston një rrezik serioz, prodhuesi është i detyruar të tërheqë dhe kthejë produktin me shpenzimet e tij.

Detyrimet e përfaqësuesit të autorizuar
1. Një prodhues mund të caktojë me një akt përfaqësimi/mandat të shkruar si përfaqësues të vetëm të autorizuar, çdo person fizik ose juridik të vendosur/i regjistruar në Shqipëri.
Hartimi i dokumentacionit teknik nuk duhet të jete pjese e mandatit të përfaqësuesit të autorizuar.
2. Përfaqësuesi i autorizuar duhet të kryeje detyrat e përcaktuara në aktin e përfaqësimit. Akti i përfaqësimit duhet ta lejojë përfaqësuesin e autorizuar që të kryejë të paktën këto detyra:  
a) të mbajë deklaratën e performancës dhe konformitetit si dhe dokumentacionin teknik në dispozicion të SMT;  
b) me kërkese të arsyetuar nga SMT apo institucione të tjera kompetente, të sigurojë të gjitha informacionet dhe dokumentacionin që nevojitet për të demonstruar konformitetin e produktit me deklaratën e performancës dhe konformitetit si dhe me kërkesat e tjera të këtij ligji; 
c) të ndërpresë kontratën nëse prodhuesi ka vepruar në kundërshtim me detyrimet e tij sipas këtij ligji dhe ta informojë për këtë prodhuesin, SMT apo institucione të tjera kompetente, përfshirë edhe ato institucione në vendin ku ai ushtron veprimtarinë e tij tregtare; 
ç) kur ka arsye për të besuar se një produkt nuk është në përputhje ose paraqet rrezik, të informojë prodhuesin, SMT dhe ministrinë;
d) të bashkëpunojë me SMT apo institucione të tjera kompetente, sipas kërkesës së tyre, për çdo veprim që do të merret për të eliminuar rreziqet që paraqesin produktet dhe për të korrigjuar mos-konformitetin e produkteve që mbulohen nga akti i përfaqësimit të përfaqësuesit të autorizuar;
3. Përfaqësuesi i autorizuar duhet të verifikoje në dokumentacion nëse: 
a) produkti mban markimin CE dhe është i etiketuar në përputhje me nenin 22, pika 9; 
b) produkti shoqërohet nga deklarata e performancës dhe konformitetit, ose që kjo deklaratë është e disponueshme sipas pikës 1 ose 2 të nenit 16; 
c) prodhuesi ka përmbushur kërkesat e përcaktuara në nenin 22, pika 5, 6 dhe 7.
4. Kur përfaqësuesi i autorizuar konstaton një rast mospërputhshmërie të referuar në paragrafët e pikës 3 të këtij neni, ai duhet t’i kërkoje prodhuesit të veprojë në përputhje me nenin 22, pika 11 dhe 12.

Detyrimet e importuesve
1. Importuesi duhet të vendose në treg vetëm produkte që janë në përputhje me kërkesat përkatëse për to, sipas këtij ligji.
2. Importuesi përpara vendosjes në treg të produktit duhet të sigurohet që përputhshmëria e produktit me kërkesat e produktit dhe performanca e tij në lidhje me karakteristikat thelbësore përkatëse janë deklaruar nga prodhuesi në përputhje me nenin 22, pikat 1 dhe 2. 
Importuesi duhet të siguroje që: 
a) prodhuesi ka hartuar dokumentacionin teknik të përcaktuar në nenin 22, pika 3; 
b) produkti mban markimin CE dhe është i etiketuar në përputhje me nenin 22, pika 9; 
c) produkti shoqërohet nga deklarata e performancës dhe konformitetit, ose kjo deklarate është e disponueshme sipas nenit 16, pika 1 ose 2; 
ç) prodhuesi ka përmbushur kërkesat e përcaktuara në nenin 22, pikat 5, 6 dhe 7.
3. Importuesi duhet të verifikoje që prodhuesi ka deklaruar përdorimin e produktit dhe siguron që produkti shoqërohet me informacionin e përgjithshëm për të, udhëzimin e përdorimit dhe informacionin e sigurisë, siç përcaktohet në Shtojcën IV, në gjuhën shqipe, që nuk përjashton mundësinë e përdorimit të njëkohshëm të gjuhëve të tjera të Bashkimit Evropian, dhe sipas rastit përdorimin e mënyrave të tjera të kuptueshme si vizatime, piktograma apo simbole. Importuesi duhet të shfaqe në mënyrë të dukshme për klientët, përpara se të lidhë kontratën e shitjes, përfshirë edhe shitjet në distancë, informacionin që duhet të jepet sipas këtij ligji ose specifikimeve teknike të harmonizuara shqiptare. 
4. Importuesi duhet të garantoje, se gjatë kohës që produkti është nën përgjegjësinë e tij, kushtet e magazinimit apo transportit nuk cënojnë konformitetin e tij me deklaratën e performancës dhe konformitetit, apo me përmbushjen e kërkesave të tjera përkatëse në lidhje me to, sipas këtij ligji.
5. Kur importuesi konsideron ose ka arsye të besoje se një produkt nuk është në përputhje me deklaratën e performancës dhe konformitetit, ose nuk përmbush kërkesat e tjera të përcaktuara në këtë ligj, ai nuk duhet ta vendosë produktin në treg derisa ai të jetë në përputhje me deklaratën performancës dhe konformitetit që e shoqëron atë si dhe në përputhje me kërkesat  e tjera të këtij ligji, ose derisa deklarata e performancës dhe konformitetit të korrigjohet. Për me tepër, kur produkti paraqet rrezik, importuesi informon prodhuesin, SMT apo dhe ministrinë.
6. Importuesi duhet të shënoje emrin e tij, emrin tregtar të regjistruar ose markën tregtare të regjistruar, vendndodhjen e aktivitetit të tij, adresën e kontaktit dhe, kur është e mundur, mjetet elektronike të komunikimit, qoftë mbi produkt, ose, kur kjo nuk është e mundur, në paketimin e tij ose në një dokument shoqërues të produktit.
7. Importuesi duhet të hetoje ankesat dhe i ruan ato në një regjistër të ankesave, për produktet që nuk janë në konformitet, për tërheqjet ose kthimet e tyre nga tregu, dhe mban të informuar prodhuesit dhe shpërndarësit për këto monitorime.
8. Importuesit që konsiderojnë ose kanë arsye për të besuar se produkti që ata kanë vendosur në treg nuk është në konformitet me performancën e deklaruar ose jo në përputhje me kërkesat e tjera të këtij ligji, duhet të marrin menjëherë masat korrigjuese të nevojshme për ta sjellë produktin në konformitet me kërkesat ligjore, ose nëse është e përshtatshme ta tërheqin ose ta kthejnë mbrapsht atë. Kur produkti paraqet rrezik, importuesit duhet menjëherë të njoftojë SMT ose dhe ministrinë, duke dhënë detaje, veçanërisht mbi mos-konformitetin dhe çdo masë korrigjuese të marrë.
9. Importuesit që shesin tek përdoruesit e fundit duhet gjithashtu të përmbushin detyrimet që u takojnë shpërndarësve.

Detyrimet e shpërndarësve
1. Kur shpërndarësit bëjnë të disponueshëm produktin në treg, duhet të veprojnë me kujdesin e duhur lidhur me detyrimet sipas këtij ligji. 
2. Përpara bërjes së disponueshme të një produkti në treg, shpërndarësi verifikon që:
a) produkti mban markimin CE dhe është i etiketuar në përputhje me nenin 22, pika 9; 
b) kur kërkohet, produkti shoqërohet me deklaratën e performancës dhe të konformitetit, ose kjo deklaratë është e disponueshme në përputhje me nenin 16, pika 2; 
c) produkti shoqërohet me informacionin e përgjithshëm të tij, udhëzime për përdorim dhe informacion mbi sigurinë në përputhje me nenin 22, pika 6, në gjuhën shqipe që nuk përjashton mundësinë e përdorimit të njëkohshëm të gjuhëve të tjera të Bashkimit Evropian, dhe sipas rastit përdorimin e mënyrave të tjera të kuptueshme si vizatime, piktograma apo simbole; 
ç) prodhuesi dhe importuesi kanë përmbushur kërkesat e përcaktuara përkatësisht në nenin 22, pikat 5 dhe 7, si dhe në nenin 24, pika 6.
3. Shpërndarësi duhet t’u paraqesë klientëve, në mënyrë të dukshme dhe përpara se ata të lidhin kontratën e shitjes, përfshirë në rastet e shitjes në distancë, informacionin që duhet të ofrohet në përputhje me këtë ligj.
4. Kur shpërndarësi konsideron ose ka arsye për të besuar se një produkt nuk është në përputhje me performancën e deklaruar ose nuk i përmbush kërkesat e tjera të këtij ligji, ai nuk mund të beje produktin të disponueshëm në treg deri sa ai të përputhet me deklaratën shoqëruese të performancës dhe konformitetit dhe të përmbushë kërkesat e tjera përkatëse të këtij ligji. Kur produkti paraqet rrezik, shpërndarësi duhet të njoftojë prodhuesin ose importuesin, SMT ose dhe sipas rastit ministrinë.
5. Shpërndarësi duhet të sigurojë se gjatë kohës që produkti është nën përgjegjësinë e tij, kushtet e magazinimit ose të transportit nuk do të cenojnë konformitetin e tij me performancën e deklaruar dhe konformitetit me kërkesat e tjera të këtij ligji.
6. Shpërndarësi që konsideron ose ka arsye për të besuar se produkti që ai ka bërë të disponueshëm në treg nuk është në përputhje me performancën e deklaruar ose nuk përmbush kërkesa të tjera të këtij ligji, duhet të sigurojë se janë marrë menjëherë masat e nevojshme korrigjuese për ta sjellë produktin në përputhje me kërkesat ligjore, ose nëse është e përshtatshme për ta tërhequr ose kthyer atë. Kur produkti paraqet rrezik, shpërndarësi duhet të informojë menjëherë SMT, duke dhënë detaje, në veçanti, mbi mos-konformitetin dhe çdo masë korrigjuese të ndërmarrë.

Rastet në të cilat detyrimet e prodhuesve zbatohen për importuesit dhe shpërndarësit
1. Importuesi ose shpërndarësi konsiderohet si prodhues për qëllimet e këtij ligji dhe do t’i nënshtrohet detyrimeve të një prodhuesi sipas nenit 22, nëse ai: 
a) vendos një produkt në treg nën emrin ose markën e tij tregtare; 
b) modifikon qëllimisht një produkt ose produkti është modifikuar jo qëllimisht, në një mënyrë të tillë që mund të ndikojë në përputhjen me deklaratën e performancës dhe konformitetit, ose me kërkesat e përcaktuara në këtë ligj; 
c) bën të disponueshëm produktin në treg me një përdorim të deklaruar që ndryshon nga përdorimi i deklaruar nga prodhuesi gjatë procesit të vlerësimit dhe verifikimit; 
ç) deklaron që karakteristikat e produktit devijojnë nga ato të deklaruara nga prodhuesi; ose; 
d) zgjedh të marrë përsipër rolin e prodhuesit.
2. Përcaktimet në pikën 1 do të zbatohen gjithashtu edhe për një operator ekonomik që vendos në treg: 
a) një produkt të përdorur që mbulohet nga një specifikim teknik i harmonizuar shqiptar që përmban dispozita për produktet e përdorura; 
b) një produkt të përdorur që nuk mbulohet nga një specifikim teknik i harmonizuar shqiptar që përmban dispozita për produktet e përdorura dhe që nuk është vendosur më parë në treg; 
c) një produkt të riprodhuar.
3. Përcaktimet në pikën 1 nuk do të zbatohen vetëm kur operatori ekonomik: 
a) shton përkthime të informacionit të siguruar nga prodhuesi; 
b) zëvendëson paketimin e jashtëm të një produkti tashmë të vendosur në treg, përfshirë ndryshimin e madhësisë së paketimit, nëse ripaketimi kryhet në një mënyrë të tillë që nuk mund të ndikoje në gjendjen origjinale të produktit dhe çdo informacion i kërkuar nga ky ligj vazhdon të jepet e saktë.
4. Operatori ekonomik që kryen veprimtaritë e listuara në pikën 3 duhet të informoje prodhuesin ose përfaqësuesin e tij të autorizuar, pavarësisht nëse ky operator ekonomik është pronar i produkteve apo ofron shërbime. Ai duhet të kryeje ripaketimin në një mënyrë të tillë që të mos cenohen nga ripaketimi as gjendja origjinale e produktit dhe as konformiteti i tij me këtë ligj dhe që çdo informacion i kërkuar nga ky ligj të jetë sërish i dhënë saktë. Operatori ekonomik duhet të veprojë me kujdesin e duhur në lidhje me detyrimet që rrjedhin nga ky ligj. 
[bookmark: _Hlk215005504]Neni 27
Detyrimet e ofruesve të shërbimeve të përmbushjes
1. Ofruesit e shërbimeve të përmbushjes kur kontribuojnë në bërjen e disponueshme të një produkti në treg, duhet të veprojnë me kujdesin e duhur në lidhje me detyrimet e këtij ligji.
2. Ofruesit e shërbimeve të përmbushjes duhet të sigurojnë që etiketimi dhe dokumentet e siguruara nga prodhuesi ose importuesi të jenë të disponueshme ose të shoqërojnë produktin, dhe në veçanti: 
a) markimi CE dhe etiketimi i parashikuar në nenin 22, pika 9; 
b) deklarata e performancës dhe konformitetit; 
c) informacioni i përgjithshëm për produktit, udhëzimet për përdorim dhe informacionin mbi sigurinë të parashikuara në nenin 22, pika 6.
3. Ofruesi i shërbimeve të përmbushjes duhet të sigurojë që kushtet gjatë magazinimit, paketimit, adresimit ose dërgimit të mos cenojnë konformitetin e produktit me performancën e deklaruar ose përputhshmërinë e tij, me kërkesat e tjera të përcaktuara në këtë ligj. Prodhuesi ose importuesi i produkteve duhet të pajisin ofruesit e tyre të shërbimeve të përmbushjes me informacionin e detajuar të nevojshëm për të siguruar ruajtjen, paketimin, adresimin apo dërgimin e sigurt dhe funksionimin e mëtejshëm të produktit.
4. Ofruesit e shërbimeve të përmbushjes duhet të mbështesin tërheqjet ose kthimet e produkteve, pavarësisht nëse janë iniciuar nga SMT, prodhuesit, përfaqësuesit e autorizuar ose importuesit.
5. Kur ofruesi i shërbimeve të përmbushjes konsideron ose ka arsye për të besuar se një produkt nuk është në përputhje me deklaratën e performancës dhe konformitetit ose nuk është në përputhje me kërkesat e tjera të përcaktuara në këtë ligj, ai nuk duhet të mbështesë bërjen e disponueshme të produktit në treg deri sa ai të jetë në përputhje me deklaratën përkatëse të performancës dhe konformitetit dhe të përmbushë kërkesat e tjera të këtij ligji, ose deri sa deklarata të korrigjohet. Për më tepër, kur produkti paraqet rrezik, ofruesi i shërbimeve të përmbushjes duhet të informojë prodhuesin, SMT ose sipas rastit ministrinë.
[bookmark: _Hlk215005518]Neni 28
Detyrimet e ofruesve të shërbimeve të tregjeve on line
1. Një ofrues shërbimi i një tregu online duhet: 
a) të projektojë dhe organizojë ndërfaqen e vet online në mënyrë të tille që t’u mundësojë operatorëve ekonomikë të përmbushin detyrimet e tyre sipas nenit 29, pika 2, e këtij ligji, të legjislacionit të posaçëm për shërbimet dixhitale lidhur me detyrimet për informacionin para kontraktual, përputhshmërinë dhe informacionin për sigurinë e produktit me qellim që konsumatorëve tu mundësohet lidhja e kontratave në distancë;
b) të krijojë një pikë të vetme kontakti për komunikim të drejtpërdrejtë me SMT ose dhe ministrinë, autoritetet e tjera përgjegjëse të shteteve anëtare, e cila mund të jete dhe e njëjta pikë e vetme kontakti e parashikuar në legjislacionin e posaçëm për sigurinë e përgjithshme të produkteve; 
c) të japë një përgjigje të përshtatshme ndaj njoftimeve që lidhen me raportimin e aksidenteve dhe incidenteve të tjera që përfshijnë produktet, sipas dispozitave përkatëse për mekanizmat e njoftimit dhe veprimit të parashikuara në legjislacionin e posaçëm për shërbimet dixhitale; 
ç) të bashkëpunojë për të siguruar zbatimin efektiv të masave të mbikëqyrjes së tregut, duke mos vendosur pengesa ndaj këtyre masave; 
d) të informojë SMT ose dhe ministrinë, për çdo veprim të ndërmarrë në lidhje me mos-konformitetin ose dyshimin për mos-konformitet të produkteve që mbulohen nga ky ligj; 
dh) të vendosë një shkëmbim të rregullt dhe të strukturuar informacioni në lidhje me përmbajtjen që është hequr nga tregjet online sipas kërkesës së SMT ose dhe ministrisë.
2. SMT ka kompetencën, në lidhje me të gjitha produktet e mbuluara nga ky ligj, të urdhëroje ofruesin e shërbimit të një tregu online që të heqë nga ndërfaqja e tij online përmbajtje specifike të paligjshme që i referohen një produkti të jo konform, të çaktivizojë qasjen në të ose të shfaqë një paralajmërim të qartë për përdoruesit fundorë kur ata aksesojnë atë. Këto urdhra duhet të jenë në përputhje me dispozitat e parashikuara në legjislacionin e posaçëm për shërbimet dixhitale lidhur me urdhrat kundër përmbajtjeve të paligjshme. 
3. Një ofrues shërbimi për një treg online duhet të ndërmarrë masat e nevojshme për të  marrë dhe përpunuar urdhrat sipas dispozitave në pikën 2 të këtij neni. 
4. Ky nen zbatohet gjithashtu për prodhuesit, importuesit ose shpërndarësit që ofrojnë produkte online pa përfshirjen e një ofruesi shërbimi të një tregu online.
[bookmark: _Hlk215005532]Neni 29
Shitjet online dhe të tjera në distancë
1. Produktet e ofruara për shitje online ose nëpërmjet mënyrave të tjera të shitjes në distance konsiderohen që janë bere të disponueshme në treg nëse oferta i drejtohet klientëve në territorin e Republikës së Shqipërisë. Një ofertë për shitje do të konsiderohet se i drejtohet  klientëve në territorin e Republikës së Shqipërisë nëse operatori ekonomik përkatës, me çfarëdo mjeti, drejton aktivitetin e tij në Shqipëri. Një ofertë do të konsiderohet, ndër të tjera, se është i është drejtuar  klientëve në Shqipëri nëse: 
a) operatori ekonomik përdor monedhën që përdoret në Shqipëri; 
b) operatori ekonomik ka përdorur një emër domain-i në internet të regjistruar në Shqipëri, ose përdor një domain që i referohet Shqipërisë; 
c) zonat gjeografike ku ofrohet dërgesa përfshin Shqipërinë. 
Kushtet e listuara më lart nuk do të zbatohen nëse operatori ekonomik përjashton në mënyrë eksplicite dhe efektive tregun Shqiptar.
2. Kur një operator ekonomik bën të disponueshëm një produkt në një treg online ose përmes mjeteve të tjera të shitjes në distancë, oferta për atë produkt, kur kërkohet sipas parashikimeve në legjislacionin në fuqi, duhet të tregojë qartë dhe në mënyrë të dukshme markimin CE, informacionin e përmendur në pikën 2 të nenit 18, etiketimin sipas neni 22, pika 9, si dhe një mbajtës të të dhënave të lidhur me pasaportën digjitale të produktit, në përputhje me nenin 22, pika 7.
3. Çdo person fizik ose juridik që ofron një shërbim ndërmjetës në lidhje me vendosjen e produkteve në treg është i detyruar të përmbushë detyrimet e një operatori ekonomik, në përputhje me pikën 2 për shërbimet e ofruara.
Neni 30
Aktet nënligjore lidhur me detyrimet dhe të drejtat e operatorëve ekonomikë
Nëse shihet e domosdoshme që të garantohet zbatimi i unifikuar i këtij ligji dhe vetem në atë masë që të shmangen praktikat që mund të fragmentojnë tregun për operatorët ekonomikë, Këshilli i Ministrave, me propozimin e ministrit, miraton akte nënligjore që përcaktojnë mënyrën se si operatorët ekonomikë duhet të përmbushin detyrimet dhe të ushtrojnë të drejtat e përcaktuara në këtë Kre. 

KREU IV
DOKUMENTE TË VLERËSIMIT SHQIPTAR
Neni 31
[bookmark: _Hlk214900501]Dokumente të Vlerësimit Shqiptar (DVSH)
1. Metodat dhe kriteret për vlerësimin e performancës së produkteve, përfshirë produktet e përdorura, në lidhje me karakteristikat e tyre thelbësore, mund të përcaktohen në dokumente të vlerësimit shqiptarë, me kusht që këto produkte nuk janë të mbuluara nga: 
a) një standard i harmonizuar shqiptar i bërë i detyrueshëm me një akt nënligjor referuar në nenin 5, pikat 1 dhe 2; 
b) një akt nënligjor siç referohet në nenin 7, pika 1; ose 
c) një standard i harmonizuar shqiptar do të dorëzohet brenda një periudhe më të shkurtër se një vit.
2. Një produkt nuk konsiderohet se mbulohet nga standardet e harmonizuara shqiptare apo aktet nënligjore të parashikuara në pikën 1, në rastet kur:
a) përdorimi i deklaruar i produktit bie jashtë fushës së përdorimit të synuar të përcaktuar në standardin e harmonizuar shqiptar ose aktin nënligjor;
b) materialet e përdorura nuk janë identike me ato që duhet të përdoren në përputhje me standardin e harmonizuar shqiptar ose aktin nënligjor; ose
c) metoda e vlerësimit e përcaktuar në standardin e harmonizuar shqiptar ose aktin nënligjor nuk është e përshtatshme për atë produkt.
3. Pas një kërkese për një vlerësim teknik shqiptar nga një prodhues, një grup prodhuesish apo një shoqatë prodhuesish, ose me nismë të Ministrisë, një Organ i Emëruar Shqiptar për Vlerësimin Teknik (OESHVT), në marrëveshje me Ministrinë, harton dhe miraton një dokument vlerësimi shqiptar. 
Kërkesat baze për punimet e ndërtimit të përcaktuara në Shtojcën I dhe lista e karakteristikave mjedisore thelbësore të paracaktuara të përcaktuara në Shtojcën II, do të përbëjnë bazën për përgatitjen e dokumenteve e vlerësimit shqiptar.
Hartimi dhe miratimi i një dokumenti vlerësimi shqiptar do të ndjekë parimet dhe procedurën e përcaktuar në nenin 32 të këtij ligji.
4. Dokumentet e vlerësimit shqiptar hartohen në lidhje me një karakteristikë thelbësore ose një metodë vlerësimi për një produkt, kur nuk ekziston një dokument tjetër i tillë që mbulon të njëjtën karakteristikë ose metodë për atë produkt specifik, referenca e të cilit është botuar në Fletoren Zyrtare ose është paraqitur në Këshillin e Ministrave për miratim. 
5. Këshilli i Ministrave, me propozimin e ministrit, mund të bashkoje ose të refuzoje kërkesat për zhvillimin e një dokumenti vlerësimi shqiptar në përputhje me Shtojcën  VI, pika 5.
6. Nga data e zbatimit të detyrueshëm të një specifikimi teknik të harmonizuar shqiptar të miratuar sipas neni 5, pikës 1 dhe 2, nenit 6, pika 1, që mbulon të njëjtin produkt dhe të njëjtin përdorim të synuar si një dokument i vlerësimit shqiptar, ky i fundit nuk do të përdoret më për qëllimet e këtij ligji. Në këtë rast Këshilli i Ministrave, me propozimin e ministrit, do të shfuqizoje referencën e dokumentit të vlerësimit shqiptar të publikuar në Fletoren Zyrtare.
7. Dokumentet e vlerësimit shqiptar do të përbëjnë bazën për Vlerësimet Teknike shqiptare të përcaktuara në nenin 36.
Neni 32
Parimet dhe procedura për hartimin dhe miratimin e Dokumenteve të Vlerësimit Shqiptare
1. Gjatë hartimit dhe miratimit të dokumenteve të vlerësimit, OESHVT do të ndjeke procedurën e përcaktuar në Shtojcën VI.
2. Gjatë hartimit dhe miratimit të dokumenteve vlerësimit shqiptar, OESHVT do të: 
a) jetë transparente ndaj prodhuesve përkatës dhe prodhuesve apo palëve të tjera të interesuara që kërkojnë të informohen; 
b) zbulojnë informacion konfidencial për Ministrinë vetëm kur është e domosdoshme për të vlerësuar përputhshmërinë e një dokumenti të vlerësimit shqiptar me dispozitat rregullatore dhe për të mbrojtur sekretin tregtar dhe konfidencialitetin; 
c) specifikojnë afate të detyrueshme të përshtatshme për të shmangur vonesa të pajustifikuara; 
ç) lejojnë pjesëmarrje të mjaftueshme nga palët e interesuara dhe Ministrisë; 
d) jenë me kosto të arsyeshme për prodhuesin;  
Balancimi i kërkesave të përcaktuara në shkronjat “a” dhe “b” të paragrafit të parë të kësaj pike, do të lejojë, të paktën, zbulimin e emrit të produktit në fazën e miratimit dhe të komunikimit të programit të punës, siç përcaktohet në Shtojcën VI, pika 3, si dhe zbulimin e përmbajtjes së detajuar të draftit të dokumentit të vlerësimit shqiptar, siç përcaktohet në Shtojcën VI, pika 8. 
3. OESHVT do të mbulojnë të gjitha kostot për hartimin dhe miratimin e dokumenteve të vlerësimit shqiptar, përveç rasteve kur zhvillimi është iniciuar nga Ministria.
4. OESHVT do të shmange përhapjen e dokumenteve të vlerësimit shqiptare kur nuk ka justifikim teknik për diferencim midis produkteve. Në veçanti, do të jepet përparësi zgjerimit të fushëveprimit të dokumenteve ekzistuese përpara krijimit të dokumenteve të reja.
Neni 33
Detyrimet e OESHVT që merr një kërkesë për një Vlerësim Teknik Shqiptar 
 1. Kur OESHVT merr një kërkesë për një vlerësim teknik shqiptar, nga një prodhues, një grup prodhuesish ose një shoqatë prodhuesish, duhet të veprojë në përputhje me kërkesat e mëposhtme:
a) Nëse produkti mbulohet nga një specifikim teknik i harmonizuar shqiptar ose nuk mund të hartohet një dokument i vlerësimit shqiptar, sipas nenit 31, OESHVT duhet ta informojë aplikantin se një vlerësim teknik shqiptar, nuk mund të lëshohet. 
b) Nëse produkti mbulohet plotësisht nga një dokument i vlerësimit shqiptar referenca e të cilit është publikuar në Fletoren Zyrtare OESHVT duhet ta informojë aplikantin se ky dokument do të përdoret si bazë për lëshimin e vlerësimit teknik shqiptar.  
c) Nëse produkti është i përshtatshëm për një dokument të vlerësimit shqiptar, siç përmendet në nenin 31, dhe nuk është duke u hartuar një i tillë, OESHVT duhet ta informojë aplikantin se do të nisin procedurat e përcaktuara në Shtojcën VI.
Në rastet e përmendura në shkronjën “c” të pikës së parë të kësaj pike, por gjithashtu kur pritet që një standard i harmonizuar shqiptar që mbulon të njëjtin produkt, të dorëzohet në një periudhë më të gjatë se një vit, OESHVT duhet ta informojë aplikantin për mundësinë që dokumenti i vlerësimit shqiptar mos të përdoret më. 
2. Në rastet e përmendura në shkronjat “b” dhe “c” të kësaj pike, OESHVT duhet të informojë Ministrinë për përmbajtjen e kërkesës dhe për referencën e aktit nënligjor përkatës që përcakton sistemin e vlerësimit dhe verifikimit, të cilin OESHVT ka ndërmend të aplikojë për produktin, ose për mungesën e një akti të tillë nënligjor.  
Neni 34
Publikimi i referencave
1. Referencat e dokumenteve të vlerësimeve shqiptare, të cilat janë në përputhje me kërkesat ligjore përkatëse, me apo pa kufizime, me propozimin e ministrit, miratohen nga Këshilli i Ministrave dhe publikohen në Fletoren Zyrtare. 
2. Pas publikimit të referencave të dokumenteve të vlerësimit shqiptar, sipas pikës 1 të këtij neni, ato mund të përdoren, si bazë për një vlerësim teknik shqiptar, për një periudhë prej 10 vitesh, përveçse kur referenca e dokumentit të vlerësimit shqiptar është shfuqizuar dhe tërhequr nga Fletorja Zyrtare ose kur ky Dokument i Vlerësimit shqiptar nuk përdoret më sipas pikës 6 të nenit 31. OESHVT në vitin e fundit të asaj periudhe, mund të vendose që të dorëzoje dokumentin e vlerësimit shqiptar për rinovim. 
Neni 35
Përmbajtja e Dokumentit të Vlerësimit Shqiptar
1. Një dokument i vlerësimit shqiptar,  përcakton elementët e mëposhtëm:  
a) Një përshkrim të produktit ose kategorisë së produkteve që mbulohet dhe qëllimi i përdorimit të tij; 
b) Listën e karakteristikave thelbësore, të rëndësishme për qëllimin e përdorimit të produktit ose kategorisë së produkteve, siç është rënë dakord midis prodhuesit dhe OESHVT si dhe karakteristikat thelbësore mjedisore të paracaktuara, siç përcaktohet në Shtojcës II, metodat dhe kriteret për vlerësimin e performancës së produktit ose kategorisë së produkteve në lidhje me karakteristikat thelbësore të listuara.
2. Dokumenti i vlerësimit shqiptar,  përcaktojn:
a) Detajet teknike të nevojshme për zbatimin e sistemeve të vlerësimit dhe verifikimit që do të aplikohen në përputhje me aktet nënligjore  të miratuara sipas pikës 2 të nenit 10; 
b) Udhëzime, përfshirë detaje teknike të nevojshme për hartimin e informacionit të përgjithshëm për produktin, udhëzimeve për përdorim dhe informacion për sigurinë siç referohet në Shtojcën IV; 
c) Udhëzime për të siguruar ndërveprueshmërinë e formateve që mund të lexohen nga njeriu dhe makineria për shpalljen e performancës dhe konformitetit në përputhje me nenin 16, pika 2, shkronja “b”.
3. Kur performanca e produktit mund të vlerësohet në mënyrë të përshtatshme duke iu referuar karakteristikave të tij thelbësore, përfshirë metodat dhe kriteret e vlerësimit, tashmë të vendosura për to në specifikimet teknike të harmonizuara ose dokumente të tjera të vlerësimeve shqiptare, ato karakteristika thelbësore ekzistuese dhe metodat dhe kriteret e tyre do të përfshihen si pjesë të dokumentit të vlerësimit shqiptar, me përjashtim të rastit kur është e nevojshme nga pikëpamja teknologjike të devijohet nga ky rregull. 
Kur është e aplikueshme, këto parime do të zbatohet gjithashtu për nivelet e pragut dhe klasat e performancës të miratuara me aktet nënligjore të referuara në nenin 5 të këtij ligji.
  
[bookmark: _Hlk215005615]Neni 36
Vlerësimi Teknik Shqiptar
1. Një vlerësim teknik shqiptar do të lëshohet nga OESHVT, me kërkesë të prodhuesit, mbi bazën e dokumentit të vlerësimit shqiptar, referenca e të cilit është publikuar në Fletoren Zyrtare siç referohet në nenin 34. 
Vlerësimi teknik shqiptar lëshohet për sa kohë ekziston dokumenti i vlerësimit shqiptar, referenca e të cilit është publikuar në Fletoren Zyrtare në përputhje me nenin 34. Kjo do të jetë e vlefshme deri sa Dokumenti i Vlerësimit shqiptar të mos përdoret më në përputhje me nenin 31, pika 5.
2. Kërkesa për vlerësim teknik shqiptar, do të bëhet sipas procedurave të përcaktuara në Shtojcën VI.
3. Vlerësimi teknik shqiptar do të përfshijë performancën që do të deklarohet, sipas niveleve apo klasave, ose në një përshkrim të atyre karakteristikave thelbësore që janë dakortësuar midis prodhuesit dhe OESHVT që ka marrë kërkesën për vlerësimin teknik shqiptar për përdorimin e deklaruar, si dhe detajet teknike të nevojshme për zbatimin e sistemit të vlerësimit dhe verifikimit. 
Vlerësimi teknik shqiptar do të përfshijë gjithashtu vlerësimin e performancës për karakteristikat mjedisore thelbësore të paracaktuara që janë listuar në nenin 15, pika 3.  
4. Këshilli i Ministrave, me propozimin e ministrit, mund të miratojë përcaktimin e formatit të vlerësimit teknik shqiptar. 
5. Vlerësimi teknik shqiptar i lëshuar mbi bazën e dokumentit të vlerësimit shqiptar mbetet i vlefshëm ose për pesë vjet pas përfundimit të periudhës së përcaktuar në nenin 34, pika 2 ose pesë vjet pas tërheqjes së referencës së dokumentit të vlerësimit shqiptar nga Fletorja Zyrtare. 
Kur dokumenti i vlerësimit shqiptar përkatës për një produkt nuk përdoret më në përputhje me nenin 31, pika 6, ai produkt nuk mund të vendoset më në treg mbi bazën e një Vlerësimi Teknik Shqiptar.
KREU V
ORGANET SHQIPTARE PËR VLERËSIME TEKNIKE 
Neni 37
Autoriteti emërues
1. Ministria është i vetmi Autoritet emërues përgjegjës për përcaktimin dhe zbatimin e procedurave të nevojshme për vlerësimin dhe emërimin e OESHVT. Ministria duhet të plotësojë të njëjtat kërkesa të parashikuara për Autoritetin njoftues/notifikues, të parashikuara në nenit 42.
2. Ministria shërben njëkohësisht edhe si autoritet njoftimi/notifikimi.
3. Ministria nuk mund të emërohet (të emërojë veten) sipas nenit 38, pika 1.
4. Përveç rasteve kur specifikohet ndryshe në këtë Kre, dispozitat përkatëse për autoritetin miratues ose autoritetin njoftues/notifikues dhe për procedurat e njoftimit/notifikimit do të zbatohen gjithashtu për autoritetin emërues dhe për procedurat e emërimit.
Neni 38
Emërimi, monitorimi dhe vlerësimi i OESHVT-ve
1. Ministria, mund të emërojë OESHVT brenda territorit të Republikës së Shqipërisë për një ose disa familje produktesh të listuara në Shtojcën VII. Ministria mund të emëroje gjithashtu OESHVT brenda territorit shqiptar si kompetent për produkte të reja ose inovative që nuk bëjnë pjesë në familjet ekzistuese të produkteve të listuara në Shtojcën VII. 
2. Ministria cakton një numër të vetëm identifikimi për çdo OESHVT.   
Ministria publikon në faqen e saj zyrtare listën e OESHVT në bazë të këtij ligji, së bashku me numrat e identifikimit, familjet e produkteve për të cilat janë caktuar dhe çdo kufizim.  Ministria përditëson listën e OESHVT-ve.
3. Ministria monitoron aktivitetet dhe kompetencën e OESHVT-ve të emëruara, dhe kur është e nevojshme, edhe të degëve dhe nënkontraktorëve të tyre, dhe i vlerëson ato në lidhje me kërkesat përkatëse të përcaktuara në këtë Kapitull. Ministria vendos masa korrigjuese ndaj OESHVT-ve sa herë që konstaton shkelje të këtij ligji nga ana e tyre. 
4. OESHVT informon ministrinë, pa vonesë dhe jo më vonë se brenda 15 ditëve, për çdo ndryshim që mund të ndikojë në përputhshmërinë e tyre me kërkesat e përcaktuara në këtë Kapitull ose në aftësinë e tyre për të përmbushur detyrimet e tyre sipas këtij ligji.
5. OESHVT-të me kërkesë të Ministrisë, dorëzon të gjitha informacionet dhe dokumentet përkatëse që kërkohen për t’i mundësuar Ministrisë verifikimin e përputhshmërisë së tyre me kërkesat e këtij ligji.
6. Në rastin kur OESHVT nuk i përmbush më kërkesat e këtij ligji, ministria kufizon, pezullon ose tërheq emërimin e atij OESHVT për grupin e produktit përkatës, në përputhje me seriozitetin e dështimit për të përmbushur këto kërkesa.
Kur një OESHVT nuk ka ndërmarrë masat korrigjuese të parashikuara në piken 3 të këtij neni, ministria kufizon, pezullon ose tërheq emërimin e OESHVT.
7. Ministria informon Komisionin dhe shtetet e tjera anëtare për çdo kufizim, pezullim ose tërheqje të një emërimi .
Neni 39
Kërkesat për OESHVT-të
1. OESHVT-ja duhet të jetë kompetente dhe e pajisur për të kryer vlerësimin në lidhje me familjet e produkteve për të cilat është emëruar. Stafi vendimmarrës dhe të paktën 50% e stafit teknik kompetent duhet të jenë të punësuar nga OEVT-ja sipas legjislacionit shqiptar në fuqi
2. OESHVT-ja duhet të përmbushë kërkesat e përcaktuara në Shtojcën VIII, brenda fushës së tij të emërimit. Gjithashtu do zbatohen neni 43, pikat 2, 3, 4, 5, pika 6, shkronjat “a” dhe “b”, pika 7, 8, 9 dhe 11 si dhe neni 44.
 3. OESHVT-ja duhet të këtë bërë publike strukturën organizative si dhe emrat e anëtarëve të strukturave të saj të brendshme vendimmarrëse.
KREU VI
AUTORITETI MIRATUES DHE ORGANET E MIRATUARA
Neni 40
Njoftimi/Notifikimi
1. Ministria njofton Komisionin dhe shtetet e tjera anëtare për organet që janë autorizuar të kryejnë detyrat e palës së tretë në vlerësimin dhe verifikimin e performancës, vlerësimin e konformitetit dhe verifikimin e llogaritjeve të qëndrueshmërisë mjedisore për qëllimet e këtij ligji.
2. Ministria njofton Komisionin në lidhje me procedurat për vlerësimin dhe njoftimin/notifikimin e organeve që do të autorizohen të kryejnë këto detyra dhe për monitorimin e organeve të njoftuara/notifikuara, si dhe për çdo ndryshim në lidhje me to.
Neni 41
Autoriteti Njoftues dhe Miratues
1. Ministria është Autoriteti njoftues për kryerjen e procedurave të nevojshme për vlerësimin dhe njoftimin e organeve që do të autorizohen për të kryer detyra të palëve të treta në procesin e vlerësimit dhe verifikimit për qëllimet e këtij ligji, dhe monitorimin e organeve të njoftuara, duke përfshirë përputhshmërinë e tyre me kërkesat e përcaktuara në nenet 43 dhe 45.
2. Ministria është Autoriteti i vetëm miratues përgjegjës për kryerjen e procedurave të nevojshme për vlerësimin, miratimin dhe monitorimin e organeve që kryejnë  detyra të palëve të treta në procesin e vlerësimit dhe verifikimit për qëllimet e këtij ligji, dhe monitorimin e organeve të miratuara, duke përfshirë përputhshmërinë e tyre me kërkesat e përcaktuara në nenet 43 dhe 45.
3. Vlerësimi i kompetences dhe monitorimi i përmbushjes së kërkesave për akreditim nga organet e referuara në këtë nen kryhen nga organizmi kombëtar i akreditimit, në përputhje me legjislacionin në fuqi për akreditimin.	
4. Ministria mban përgjegjësi të plotë për detyrat e kryera nga organet e referuara në pikën  3 të këtij neni.
[bookmark: _Hlk218593401]5. Ministria cakton një punonjës nga struktura administrative përgjegjëse për produktet e ndërtimit për të marre pjese si vëzhgues gjate vizitës vlerësuese në ambientet e organit të vlerësimit të konformitetit të kryer nga grupi vlerësues i organizmit kombëtar të akreditimit, me kusht që pjesëmarrja e tij të mos ndikojë në pavarësinë, paashmërinë dhe konfidencialitetin e procesit të akreditimi.
6. Ministria monitoron periodikisht Organet e miratuara, të cilat duhet të raportojnë çdo 3 muaj pranë ministrisë për numrin e certifikatave të lëshuara, të kufizuara, të pezulluara apo të tërhequra. 
7. Organizmi kombëtar i akreditimi informon ministrinë për çdo kufizim, pezullim, tërheqje ose ndryshim tjetër të statusit apo fushës së akreditmit të një organi të miratuar, kur ky ndryshim lidhet me veprimtaritë për të cilat organi është miratuar.
Neni 42
Kërkesat që lidhen me autoritetin miratues
1. Ministri si titullari i Ministrisë si dhe strukturat administrative të ministrisë të përfshira në procesin e vlerësimit, propozimit për miratim dhe monitorimit, i kryejnë këto detyra në përputhje me ligjin e posaçëm për parandalimin e konfliktit të interesave si dhe Kodin e Procedurave Administrative. 
2. Çdo person i përfshirë në proceset e referuara në piken 1 të këtij neni nënshkruan deklaratën e paanshmërisë dhe konfidencialitetit, ku parashikohen edhe penalitetet në raste të mos respektimit.
[bookmark: _Hlk218594890]3. Në rast të provueshmërisë së një konflikti interesi në kundërshtim me piken 1 dhe 2 të këtij neni, e gjithë procedura anulohet dhe ri kthehet në gjendjen fillestare, për rishqyrtim, duke eliminuar shkakun e cenimit të paanshmërisë. Personi/at e përfshirë në konfliktin e interesit është subjekt i dënimeve administrative sipas legjislacionit në fuqi për shërbimin civil.
4. Ministri ia delegon strukturës administrative përgjegjëse për produktet e ndërtimit,  vlerësimin e përputhshmërisë së dokumentacionit të organit që ka aplikuar për tu miratuar sipas kërkesave të  këtij ligji.
5. Struktura administrative e referuar në pikën 4, pas kryerjes së vlerësimit përgatit një raport vlerësimi, të cilin e paraqet pranë eprorit direkt në nivel drejtori, për vendim-marrje që i propozohet Ministrit. 
6. Asnjë person i përfshirë në proceset në fjalë, nuk duhet të ofrojë ose kryejë aktivitete që kryejnë organet e referuara në këtë nen dhe as shërbime konsulence mbi baza konkurruese ose tregtare.
7. Ministria vlerëson vetëm trupin specifik të vlerësimit të përputhshmërisë që aplikon dhe nuk duhet të marrë në konsideratë kapacitetet ose personelin e kompanive mëmë apo të shoqërive motra. Ministria duhet të vlerësojë organin përkatës në raport me të gjitha kërkesat dhe detyrat përkatëse të vlerësimit dhe verifikimit të palës së tretë.
8. Struktura administrative referuar në pikën 4 të këtij neni duhet të këtë të paktën 2 persona me edukimin dhe eksperiencën e nevojshme.
[bookmark: _Hlk215005766]Neni 43
Kërkesat që lidhen me organet e miratuara
1. Për qëllime të miratimit një organ i vlerësimit të konformitetit duhet të përmbushë kërkesat e përcaktuara në pikat 2 deri në 12 të këtij neni.
2. Një organ i vlerësimit të konformitetit duhet të jetë themeluar në përputhje me legjislacionin shqiptar dhe të ketë personalitet juridik i pajisur me numër regjistrimi nga Qendra Kombëtare e Biznesit.
3. Një organ i vlerësimit të konformitetit duhet të jetë një organ palës së tretë, i pavarur nga organizata apo produkti që vlerëson. 
Ai nuk duhet të ketë lidhje tregtare me organizata që kanë një interes për produktet që vlerëson, në veçanti me prodhuesit, partnerët e tyre tregtarë ose investitorët aksionarë të tyre.
Megjithatë, një organ që i përket një shoqate biznesi apo një federate profesionale që përfaqëson ndërmarrje të përfshira në projektimin, prodhimin, ofrimin, montimin, përdorimin ose mirëmbajtjen e produkteve që ai vlerëson, mund të konsiderohet që përmbush kërkesat e kësaj pike në lidhje me pavarësinë, me kusht që të demonstrojë pavarësinë dhe mungesën e çdo konflikti interesi. Kjo nuk e pengon organin të kryejë aktivitete vlerësimi dhe verifikimi për prodhues konkurrentë.
4. Organi i vlerësimit të konformitetit, drejtuesi/t e nivelit të lartë dhe personeli përgjegjës për kryerjen e detyrave të palës së tretë në procesin e vlerësimit dhe verifikimit, nuk duhet të jenë projektues, prodhues, furnitorë, importues, shpërndarës, instalues, blerës, pronarë, përdorues ose mirëmbajtës të produkteve që ata vlerësojnë, as përfaqësues të ndonjë prej këtyre palëve. Kjo nuk e përjashton përdorimin e produkteve të vlerësuara që janë të domosdoshme për operacionet e trupës së vlerësimit të konformitetit ose përdorimin e produkteve për qëllime personale.
Organi i vlerësimit të konformitetit, drejtuesi/t e nivelit të lartë dhe personeli përgjegjës për kryerjen e detyrave të palës së tretë në procesin e vlerësimit dhe verifikimit, nuk duhet të jenë të përfshirë drejtpërdrejt në projektimin, prodhimin, ndërtimin, tregtimin, instalimin, përdorimin apo mirëmbajtjen e atyre produkteve dhe as të përfaqësojnë palët e përfshira në këto veprimtari. Ata nuk duhet të angazhohen në asnjë veprimtari që mund të cënojë pavarësinë e gjykimit dhe integritetin e tyre në lidhje me aktivitetet për të cilat janë miratuar. Kjo do të zbatohet veçnërisht për shërbimet e konsulencës në lidhje me familjet e produkteve për të cilat ata janë miratuar.
Organet e vlerësimit të konformitetit duhet të sigurojnë që veprimtaritë e kompanive mëmë ose motra, të degëve apo nënkontraktorëve të tyre të mos ndikojnë në konfidencialitetin, objektivitetin dhe paanshmërinë e aktiviteteve të tyre të vlerësimit ose verifikimit.
Një organ i vlerësimit të konformitetit nuk duhet t’i delegojë një nënkontraktori apo një filiali themelimin dhe mbikëqyrjen e procedurave të brendshme, politikave të përgjithshme, kodeve të sjelljes apo rregullave të tjera të brendshme, caktimin e personelit  të tij në detyra specifike dhe marrjen e vendimeve për vlerësimin e konformitetit.
5. Organet e vlerësimit të konformitetit dhe personeli i tyre duhet të kryejnë detyrat e palës së tretë në procesin e vlerësimit dhe verifikimit me nivelin më të lartë të integritetit profesional dhe me kompetencë teknike të nevojshme në fushën përkatëse. Ata duhet të jenë të lirë nga çdo presion apo ndikim, veçanërisht financiar, që mund të ndikojë në gjykimin e tyre ose në rezultatet e aktiviteteve të tyre të vlerësimit apo verifikimit, sidomos nga persona ose grupe personash që kanë interes në rezultatet e atyre aktiviteteve.
6. Një organ i vlerësimit të konformitetit duhet të jetë në gjendje të kryejë të gjitha detyrat e palës së tretë në procesin e vlerësimit dhe verifikimit që i janë caktuar në përputhje me Shtojcën IX për të cilat është miratuar, pavarësisht nëse këto detyrat kryhen nga vetë organi  vlerësimit apo në emër dhe nën përgjegjësinë e saj.
Në çdo kohë, për çdo sistem vlerësimi/verifikimi dhe për çdo lloj apo kategori produktesh, karakteristika thelbësore dhe detyra për të cilat është miratuar, organi i vlerësimit të konformitetit duhet të ketë në dispozicion:
a) personel të nevojshëm dhe të kualifikuar me njohuri teknike dhe përvojë të mjaftueshme dhe të përshtatshme për të kryer detyrat e palës së tretë në procesin e vlerësimit dhe verifikimit;
b) përshkrimin e nevojshëm të procedurave sipas të cilave kryhet procesi i vlerësimit, duke siguruar transparencën dhe mundësinë e riprodhimit të tyre, përfshirë përshkrimin e kompetencës që tregon se si personeli përkatës, statusi dhe detyrat e tyre korrespondojnë me detyrat përkatëse të vlerësimit të konformitetit për të cilat trupa synon të miratohet;
c) politika dhe procedura të përshtatshme për të dalluar ndërmjet detyrave që ajo kryen si organ vlerësimi konformiteti nga veprimtaritë e tjera të saj;
ç) procedura për kryerjen e veprimtarive, që marrin parasysh madhësinë e ndërmarrjes, sektorin ku operon, strukturën e saj, shkallën e kompleksitetit së teknologjisë së produktit përkatës dhe natyrën masive apo seriale të procesit të prodhimit.
Organi i vlerësimit të konformitetit duhet të ketë burimet e nevojshme për të kryer detyrat teknike dhe administrative që lidhen me aktivitetet për të cilat ai synon të miratohet, në mënyrë të përshtatshme dhe të ketë akses në të gjitha pajisjet ose mjetet e nevojshme.
7. Personeli përgjegjës për kryerjen e veprimtarive për të cilat organi synon të miratohet, duhet të ketë:
a) formim profesional dhe teknik të duhur që mbulon të gjitha detyrat e palës së tretë në procesin e vlerësimit dhe verifikimit brenda fushës përkatëse për të cilën organi miratohet;
b) njohuri të mjaftueshme mbi kërkesat e vlerësimeve dhe verifikimeve që ajo kryen dhe autoritetin e mjaftueshëm për të kryer këto veprime, përfshirë njohuri dhe kuptim të duhur të specifikimeve teknike të harmonizuara, dokumenteve të vlerësimit shqiptar dhe dispozitave përkatëse të këtij ligji;
c) aftësitë e nevojshme për hartimin e certifikatave, raporteve dhe regjistrimeve për të dëshmuar se vlerësimet dhe verifikimet janë kryer.
8. Personeli përgjegjës për marrjen e vendimeve të vlerësimit duhet të:
a) jetë i punësuar nga organi i vlerësimit të konformitetit sipas legjislacionit në fuqi;
b) mos të ketë asnjë konflikt të mundshëm interesi;
c) jetë e aftë të verifikojë vlerësimet e kryera nga personeli tjetër, ekspertë të jashtëm ose nënkontraktorë;
ç) ketë në numër të mjaftueshëm për të garantuar vazhdimësinë e veprimtarisë së biznesit dhe një qasje të qëndrueshme ndaj vlerësimeve të konformitetit.
9. Duhet të garantohet paanshmëria e organit, drejtuesve të tij të nivelit të lartë dhe personelit të vlerësimit. 
Shpërblimi i drejtuesve të lartë dhe personelit të vlerësimit të një organi nuk duhet të varet nga numri i vlerësimeve të kryera ose nga rezultatet e tyre.
10. Një organ i vlerësimit të konformitetit duhet të marre siguracionin për përgjegjësinë, përveç rasteve kur përgjegjësia mbulohet nga Shteti në përputhje me legjislacionin në fuqi, ose kur vetë Shteti është drejtpërdrejt përgjegjës për vlerësimin ose verifikimin e kryer.
11. Personeli i organit të vlerësimit të konformitetit duhet të respektojë sekretin profesional në lidhje me çdo informacion të marrë gjatë kryerjes së detyrave sipas Shtojcës IX, përveç rasteve kur informacioni kërkohet nga ministria. Të drejtat e pronësisë duhet të mbrohen.
12. Organet e vlerësimit të konformitetit duhet të marrin pjesë, ose të sigurojnë që personeli i tyre i vlerësimit të jetë i informuar për veprimtaritë përkatëse të standardizimit .
Neni 44
Prezumimi i konformitetit të organeve të miratuara
Kur një organ i vlerësimit të konformiteti, i cili synon të miratohet për kryerjen e detyrave të palës së tretë në procesin e vlerësimit dhe verifikimit, demonstron konformitetin e tij me kriteret e përcaktuara në standardet e harmonizuara shqiptare përkatëse, referencat e të cilave janë publikuar në Fletoren Zyrtare, specifikimet teknike të harmonizuara shqiptare të referuara në nenin 5, dokumentet e vlerësimit shqiptare, standardet harmonizuar vullnetare për kërkesat e produktit, referencat e të cilave janë publikuar në Fletoren Zyrtare, ose specifikimet e përbashkëta të përmendura në pikën 1 të nenit 8 ose pjesë të tyre, atëherë ai organ prezumohet se është në përputhje me kërkesat e përcaktuara në nenin 43 për aq sa dokumentet e aplikueshme mbulojnë ato kërkesa.
[bookmark: _Hlk214887505][bookmark: _Hlk215005800]Neni 45
Degët dhe nënkontraktorët e organeve të miratuara
1. Kur organi i miratuar nënkontrakton detyra të veçanta që lidhen me detyrat e palës së tretë në procesin e vlerësimit dhe verifikimit, apo ka lidhje me një degë të sajën, ky organ duhet të sigurojë që nënkontraktori ose dega të përmbushë kërkesat e përcaktuara në nenin 43 dhe të informojë ministrinë në përputhje me këtë.
[bookmark: _Hlk215745707]2. Organi i miratuar mban përgjegjësinë e plotë për detyrat e kryera nga nënkontraktorët ose degët, pavarësisht vendndodhjes së tyre, dhe duhet të monitorojë kompetencën e tyre në lidhje me vetë organin, siç përshkruhet në nenin 43, pika 6, shkronja “b”.
3. Veprimtaritë mund të nënkontraktohen ose të kryhen nga një degë vetëm me miratimin e klientit. 
4. Organi i miratuar duhet të mbajë në dispozicion të ministrisë dokumentet përkatëse që lidhen me vlerësimin dhe monitorimin e kualifikimeve të nënkontraktorit ose të degës, si dhe punën e kryer prej tyre sipas Shtojcës IX.
Neni 46
Përdorimi i pajisjeve jashtë laboratorit të testimit të organit të miratuar
1. Me kërkesë të prodhuesit dhe kur kjo është e justifikuar për arsye teknike, ekonomike ose logjistike që lidhen me natyrën e produktit ose pajisjet e testimit, organet e miratuara mund të vendosin të kryejnë testet e përmendura në Shtojcës IX, për sistemet e vlerësimit dhe verifikimit 1+, 1 dhe 3, ose të lejojnë kryerjen e këtyre testeve nën mbikëqyrjen e tyre, qoftë në impiantet e prodhimit duke përdorur pajisjet e testimit të laboratorit të brendshëm të prodhuesit, ose, me pëlqimin paraprak të prodhuesit, në një laborator të jashtëm, duke përdorur pajisjet e testimit të atij laboratori.
Organet e miratuara që kryejnë këto teste duhet të jenë specifikisht të emëruar si kompetentë për të punuar jashtë ambienteve të tyre të testimit dhe duhet gjithashtu të përmbushin kërkesat e përcaktuara në Nenit 43 në këtë aspekt.
2. Para kryerjes së testeve të përmendura në pikën 1 të këtij neni, organet e miratuara duhet të verifikojnë nëse plotësohen kërkesat e metodës së testimit dhe të vlerësojnë nëse:
a) pajisjet e testimit kanë një sistem të përshtatshëm kalibrimi dhe garantohet gjurmueshmëria e matjeve; dhe
b) sigurohet cilësia e rezultateve të testimit 
Organet e miratuara mbajnë përgjegjësinë e plotë për testet në tërësinë e tyre, përfshirë saktësinë dhe gjurmueshmërinë e kalibrimit dhe matjeve, si dhe për besueshmërinë e rezultateve të testimit.
Neni 47
Aplikimi për miratim
1. Një organ që dëshiron të miratohet për kryerjen e detyrave të palës së tretë në sistemet e vlerësimit dhe verifikimit duhet të paraqesë një aplikim për miratim pranë Ministrit.
2. Aplikimi duhet të jete i mbyllur dhe duhet të përmbajë të dhënat dhe dokumentet e mëposhtme:
a) ekstraktin historik të regjistrimit në QKB 
b) strukturën organizative
c) bazën ligjore në baze të cilës kryhen detyrat e vlerësimit të konformiteti
ç) një përshkrim të aktiviteteve që do të kryej, 
d) përshkrimin e kompetencës sipas nenit 43, pika 6, shkronja “b”, përfshirë të dhëna për kapacitetin teknik të stafit dhe kompetencat
dh) policen e sigurimit profesional që mbulon veprimtarinë në gjithë territorin shqiptar
e) proceset e vlerësimit dhe verifikimit për të cilat organi pretendon se është kompetent, 
[bookmark: _Hlk218589571]ë) certifikatën e akreditimit, të lëshuar nga organizmi kombëtar i akreditimit, që vërteton se organi përmbush kërkesat e përcaktuara në nenin 43. Çertifikata e akreditimit duhet të lidhet vetëm me personin juridik specifik që paraqet aplikimin për miratim dhe duhet të bazohet, përveç standardeve harmonizuar përkatëse, edhe në kërkesat dhe detyrat specifike të parashikuara në këtë ligj. Në mungese të certifikatës së akreditimit mund të dorëzohet raporti i vlerësimit nga grupi i vlerësimit i përcaktuar nga organi kombëtar i akreditimit, në rastin kur organi i vlerësimit të konformitetit ka kaluar pozitivisht vlerësimin nga organizmi kombëtar i akreditimit dhe është në pritje të lëshimit të certifikatës së akreditimit.
f) të dhënat e personit të kontaktit
3. Shpenzimet e sigurimit të të dhënave për kualifikimet dhe kompetencat mbulohen nga aplikanti. 
Neni 48
Procedura e miratimit
1.Ministri miraton vetëm organet e akredituara që kanë përmbushur kërkesat e përcaktuara në nenin 43 dhe 47 të këtij ligji. 
2. Pas shqyrtimit të aplikimit të paraqitur, siç parashikohet në nenin 42 të këtij ligji, ministri vlerëson nëse është e nevojshme kryerja e një vizite në zyrën qendrore të aplikantit ose në ndonjë qendër tjetër, ku kryhen veprimtaritë përkatëse për këtë procedurë, ose marrja e dëshmive të tjera. 
3. Kur organi i vlerësimit të konformitetit që ka aplikuar, demonstron kualifikimet e tij me dokumentet e referuara në nenin 47, pika 2, struktura administrative përgjegjëse për legjislacionin e produkteve të ndërtimit shqyrton përputhshmërinë e objektit/qëllimit të detyrave përkatëse të aplikimit me objektin/qëllimin e detyrave, për të cilat aplikanti është akredituar ose me objektin/qëllimin e detyrave, referuar në raportin e vlerësimit.
4. Ministri përgjegjës, brenda 30 ditëve pune nga data e dorëzimit të aplikimit, vendos për miratimin e organit të vlerësimit të konformitetit, nëse aplikanti përmbush të gjitha kërkesat dhe kriteret e parashikuara nga ky ligj, ose refuzimin e miratimit me argumentet përkatëse.
5. Në rastin e mungesës së një vendimi nga Ministri brenda afatit të parashikuar në pikën 4 të këtij neni, procedohet me ekzekutimin e aktit ose me ushtrimin e së drejtës sipas parashikimeve të Kodit të procedurave administrative.
6. Miratimi i degëve të organizmave evropiane të njoftuar/notifikuara që duan të operojnë në Shqipëri kryhet në përputhje me kriteret dhe procedurat e parashikuara në ligjin për tregtimin e produkteve dhe mbikëqyrjen e tregut për produktet jo ushqimore. 
Neni 49
Vendimi i miratimit
1. Miratimi i organit të vlerësimit të konformitetit duhet të përmbajë të paktën të dhënat e mëposhtme:
a) referencën ligjore mbi të cilën bazohet aktiviteti i organit të miratuar;
b) një përshkrim të hollësishëm të objektit të punës, të përcaktuar në vendim;
c) periudhën e vlefshmërisë së vendimit;
ç) numrin e identifikimit, të caktuar për organin e miratuar të vlerësimit të konformitetit;
d) emrin e nënshkruesit, të cilit i është dhënë e drejta të firmosë dokumentet e lëshuara nga organi i miratuar
2. Miratimi i lëshohet aplikantit për një periudhë jo më shumë se periudha e tij e vlefshmërisë së certifikatës së akreditimit.
3. Miratimi i organit të vlerësimit të konformitetit mund të shtyhet pas datës së përfundimit të periudhës së tij të vlefshmërisë, vetëm në qoftë se aplikanti konfirmon vlefshmërinë e informacionit të referuar në nenin 47, pika 2, nëpërmjet rinovimit të dëshmive dhe të dhënave përkatëse.
4. Referenca e çdo miratimi, përfshirë objektin e tij, si dhe anulimi i çdo miratimi publikohen në faqen zyrtare të internetit të ministrisë përgjegjëse.
5. Ministri përgjegjës anulon miratimin për organin e miratuar kur kjo kërkohet nga ky organ, ose në rast se organi i miratuar nuk arrin të përmbushë më një apo disa kritere apo kërkesa të përcaktuara në këtë ligj dhe kushtet e përcaktuara në vendimin e miratimit.
6. Anulimi i miratimit nuk ndikon në vlefshmërinë e certifikatave, raporteve të testimeve / provave ose të inspektimeve të lëshuara nga organi përpara marrjes së këtij vendimi për anulim. Këto dokumente humbin vlefshmërinë e tyre dhe anulohen, vetëm nëse kjo masë është absolutisht e nevojshme dhe kështu është vendosur nga ministri përgjegjës.
Neni 50
Numrat e identifikimit dhe listat e organeve të miratuara
1. Çdo organ i miratuar do të ketë një numër identifikimi të caktuar nga Ministri. Ky numër është unik edhe në rast se organi është miratuar edhe kundrejt disa akteve të tjera ligjore apo nënligjore. 
2. Lista e organeve të miratuara bëhet e disponueshme për publikun nga ana e ministrisë në faqen e saj zyrtare, duke përfshirë numrat e identifikimit të cilët u janë caktuar atyre dhe aktivitetet për të cilat janë miratuar. Kjo listë mbahet e përditësuar nga ministria.
Neni 51
Ndryshimet në miratim
1. Kur Ministria ka konstatuar ose është njoftuar se një organ i miratuar nuk përmbush më kërkesat e përcaktuara në nenin 43, ose se po dështon në përmbushjen e detyrimeve të saj, Ministri duhet të kufizojë, pezullojë ose të tërheqë miratimin sipas rastit, në varësi të rëndësisë së mos përmbushjes së këtyre kërkesave ose detyrimeve. 
2. Në rast kufizimi, pezullimi ose tërheqjeje të miratimit, ose kur organi i miratuar ka ndërprerë aktivitetin e tij, ministria duhet të ndërmarrë masat e nevojshme ose për të siguruar që dosjet e atij organi të përpunohen nga një organ tjetër i miratuar ose të mbeten të disponueshme për ministrinë, SMT apo ndonjë institucion kompetent, sipas kërkesës së tyre.
Neni 52
Hetim i kompetencës së organeve të miratuara
1. Ministria do të hetojë të gjitha rastet kur ka dyshime, ose i janë paraqitur dyshime, lidhur me kompetencën e një organi të miratuar ose për vazhdimësinë e përmbushjes nga organi i miratuar të kërkesave dhe përgjegjësive që i janë ngarkuar.
2. Të gjitha informacionet sensitive të marra gjatë hetimeve trajtohen me konfidencialitet nga ministria.
3. Kur ministria konstaton se një organ i miratuar nuk përmbush, ose nuk përmbush më, kërkesat për miratimin e tij, merr masat korrigjuese të nevojshme, përfshirë tërheqjen e miratimit, nëse është e nevojshme.
[bookmark: _Hlk215005877]Neni 53
Detyrimet operacionale të organeve të miratuara
1. Organet e miratuara, në përputhje me Shtojcën IX, kryejnë vlerësimet dhe verifikimet e mëposhtme:
a) vlerësojnë performancën dhe konformitetin e produkteve;
b) verifikojnë konformitetin e produkteve;
c) verifikojnë qëndrueshmërinë e performancës së produkteve;
ç) vërtetojnë llogaritjet e qëndrueshmërisë mjedisore të kryera nga prodhuesi;
d) verifikojnë konformitetin e prodhuesit me detyrimet e këtij ligji.
Këto detyra në vijim do të quhen “vlerësime dhe verifikime”.
2. Vlerësimet dhe verifikimet kryhen në mënyrë transparente ndaj prodhuesit dhe në mënyrë proporcionale, duke shmangur ngarkesat e panevojshme për operatorët ekonomikë. Organet e miratuara duhet të kryejnë aktivitetin e tyre duke marrë parasysh madhësinë e ndërmarrjes, sektorin ku operon ndërmarrja, strukturën e saj, shkallën e kompleksitetit të teknologjisë së produktit në fjalë dhe natyrën masive apo seriale të procesit të prodhimit.
Organet e miratuara duhet të respektojnë shkallën e rigorozitetit që kërkohet për produktin nga ky ligj dhe rolin që luan produkti në përmbushjen e të gjitha kërkesave themelore për veprat ndërtimore.
3. Kur gjatë inspektimit fillestar të fabrikës prodhuese dhe kontrollit të prodhimit në fabrikë, organi i miratuar konstaton se prodhuesi nuk ka siguruar qëndrueshmërinë e performancës dhe konformitetit të produktit të prodhuar, ai i kërkon prodhuesit të marrë masat korrigjuese të përshtatshme dhe nuk do të lëshojë asnjë certifikatë ose raport vlerësimi.
4. Kur gjatë aktivitetit monitorues për qellim të verifikimit të konformitetit dhe qëndrueshmërisë së performancës së produktit të prodhuar, organi i miratuar konstaton se produkti i prodhuar nuk ka më të njëjtën performancë si tipi i produktit, ai i kërkon prodhuesit të marrë masat korrigjuese të përshtatshme dhe në rast nevoje pezullon ose tërheq certifikatën ose raportin e vlerësimit.
5. Kur masat korrigjuese nuk merren ose nuk kanë efektin e kërkuar, organi i miratuar kufizon, pezullon ose tërheq çdo certifikatë ose raport vlerësimi, sipas rastit.
6. Gjatë marrjes së vendimeve të vlerësimit, përfshirë vendimet për pezullimin ose tërheqjen e një certifikate ose raporti vlerësimi për shkak të shkeljeve të mundshme të mos konformitetit, organet e miratuara duhet të përdorin kriteret e qarta dhe të përcaktuara paraprakisht.
7. Kur kërkohet nga prodhuesi ose ofruesi, organet e miratuara bashkëpunojnë dhe ndajnë të gjitha informacionet e përkatëse me organet e tjera të miratuara që kanë njohur vlerësimet dhe verifikimet e tyre në përputhje me nenin 58. Organet e miratuara duhet të vendosin një marrëveshje për këtë qëllim.
[bookmark: _Hlk215005892]Neni 54
Detyrimet e organeve të miratuara për informim
1. Organet e miratuara duhet të informojnë Ministrin për sa vijon:
a) çdo refuzim, kufizim, pezullim ose tërheqje të certifikatave, raporteve të vleftësimit ose raporteve të testimit;
b) çdo rrethanë që ndikon në fushën e veprimit dhe kushtet e miratimit;
c) çdo kërkesë që kanë marrë nga autoritete të tjera kompetente për informacion mbi aktivitetet e vlerësimit ose verifikimit që kanë kryer dhe;
ç) me kërkesë, detyrat si palë e trete në përputhje me sistemet e vlerësimit dhe verifikimit që kryhen brenda fushës veprimit të miratimit të tyre, si dhe çdo aktivitet tjetër të kryer, përfshirë aktivitetet nënkontraktuese.
2. Organet e miratuara duhet tu sigurojnë organeve të tjera të miratuara sipas këtij ligji, të cilat kryejnë detyra të ngjashme si palë e trete në përputhje me sistemet e vlerësimit dhe verifikimit dhe për produktet që mbulohen nga i njëjta specifikim teknike i harmonizuar shqiptar ose i njëjti dokument vlerësimi shqiptar, informacion të përshtatshëm mbi çështjet që lidhen me rezultatet negative nga këto vlerësime dhe verifikime, veçanërisht çdo refuzim, kufizim, pezullim ose tërheqje të certifikatave, raporteve të vlerësimit ose raporteve të testimit, dhe, me kërkesës, rezultatet pozitive nga këto vlerësime.
Një organ i miratuar, sipas kërkesës nga një organ tjetër i miratuar, ose nga një autoritet kombëtar kompetent ose ministria, duhet të informojë palën kërkuese nëse certifikatat, raportet e vlerësimit ose raportet e testimit të lëshuara prej tij janë të vlefshme, të kufizuara, të pezulluara ose të tërhequra.
3. Kur organi i miratuar disponon ose merr prova që:
a) një organ tjetër i miratuar nuk përmbush kërkesat e përcaktuara në nenin 43 ose detyrimet e tij;
b) një produkt i vendosur në treg nuk përputhet me këtë ligj;
c) një produkt i vendosur në treg, për shkak të gjendjes së tij fizike, mund të shkaktojë një rrezik serioz,
duhet të njoftojnë dhe të ndajnë këto prova me SMT ose ministrinë, sipas rastit.
KREU VII
PROCEDURA TË THJESHTUARA
Neni 55
Zëvendësimi sipas tipit ose llogaritjes sipas tipit
 1. Një prodhues mund të zëvendësojë testimin sipas tipit ose llogaritjen sipas tipit me një seksion të veçantë në dokumentacionin teknik, të referuar në pikën 3 të nenit 22, që tregon se:
a) për një ose disa karakteristika thelbësore të produktit, të cilin prodhuesi e vendos në treg, produkti konsiderohet të arrijë një nivel ose klasë të caktuar performance pa nevojën e kryerjes së testimit ose llogaritjes, ose pa kryer më tej testim ose llogaritje, në përputhje me kushtet e përcaktuara në aktet nënligjore të referuara në nenin 5;
b) Produkti, i mbuluar nga një specifikim teknik i harmonizuar shqiptar ose një dokument vlerësimi shqiptar, të cilin prodhuesi e vendos në treg, është një sistem i përbërë nga komponentë, të cilët prodhuesi i monton në mënyrë të rregullt duke ndjekur udhëzime të sakta, përfshirë kriteret e përputhshmërisë në rastin e komponentëve individualë, të dhëna nga ofruesi i atij sistemi ose i një komponenti të tij, i cili tashmë e ka testuar atë sistem ose komponent për një ose disa nga karakteristikat e tij thelbësore në përputhje me specifikimin përkatës teknik të harmonizuar shqiptar  ose dokumentin e vlerësimit shqiptar. Kur këto kushte janë përmbushur dhe kur prodhuesi ka verifikuar në mënyrë të veçantë që kriteret e sakta të përputhshmërisë të përcaktuara nga ofruesi janë përmbushur, prodhuesi ka të drejtë të deklarojë performancën që korrespondon me të gjithë ose një pjesë të rezultateve të testimit që i janë vënë në dispozicion për sistemin ose komponentin.
c) Produkti, i mbuluar nga një specifikim teknik i harmonizuar shqiptar ose nga një vlerësim teknik shqiptar, të cilin prodhuesi e vendos në treg, i përket një tip produkti të prodhuar nga një prodhues tjetër dhe që tashmë i është nënshtruar testimit të tipit (të produktit) ose llogaritjes së tipit.
Kur përmbushen kushtet e shkronjës “c”, të pikës 1, të këtij neni, prodhuesi mund të deklarojë performancën që korrespondon me të gjithë ose një pjesë të rezultateve të këtij produkti tjetër. Prodhuesi mund të zbatojë këtë thjeshtim vetëm pasi të ketë marrë një autorizim nga prodhuesi tjetër, i cili mbetet përgjegjës për saktësinë, besueshmërinë dhe qëndrueshmërinë e atyre rezultateve të testimit.
2. Nëse sistemi i aplikueshëm i vlerësimit dhe verifikimit përfshin një vlerësim të performancës nga një organ i miratuar, siç përcaktohet në Shtojcën IX, një organ i miratuar ose një organ i vlerësimit teknik shqiptar duhet, në vend të vlerësimit të performancës së produktit të përshkruar në Shtojcën IX, të vlerësojë dhe të certifikojë përmbushjen e saktë të detyrimeve të përmendura në pikën 1 të këtij neni.
Neni 56
Përdorimi i procedurave të thjeshtuara për mikro-ndërmarrjet
1. Një mikro-ndërmarrje mund të zëvendësojë testimin sipas tipit të produktit ose llogaritjen sipas tipit për një karakteristikë thelbësore nën sistemin e vlerësimit dhe verifikimit 3, të përcaktuar në Shtojcën IX, pika 5, me një seksion të veçantë në dokumentacionin teknik të përmendur në nenin 22, pika 3, i cili ofron të dhëna të barasvlershme me vlerësimin e kërkuar për këtë karakteristikë thelbësore, në përputhje me specifikimet teknike përkatëse të harmonizuara shqiptare ose dokumentin e vlerësimit shqiptar.
2. Një organ i miratuar ose një organ i vlerësimit teknik duhet, në vend të vlerësimit të performancës së produktit të përcaktuar në Shtojcën IX, të vlerësojë dhe të certifikojë përmbushjen e saktë të detyrimeve të përmendura në pikën 1 të këtij neni.
Neni 57
Produkte të bëra me porosi, jo të prodhuara në seri
1. Si një alternativë ndaj përjashtimit të parashikuar në nenin 14, shkronja “a”, një prodhues i një produkti që përmbush kushtet e përcaktuara në shkronjën “a” të nenit 14, mund të zëvendësojë vlerësimin e performancës së produktit me një seksion të veçantë në dokumentacionin teknik të referuar në nenin 22, pika 3, i cili demonstron përputhshmërinë e atij produkti me kërkesat përkatëse dhe ofron të dhëna të barasvlershme me të dhënat e kërkuara nga ky ligj dhe specifikimet përkatëse teknike të harmonizuara shqiptare ose dokumenti të vlerësimit shqiptar.
2. Nëse sistemi i aplikueshëm i vlerësimit dhe verifikimit përfshin një vlerësim të performancës nga një organ i miratuar, siç përcaktohet në Shtojcën IX, organi i miratuar ose një organi i vlerësimit teknik shqiptar duhet, në vend të vlerësimit të performancës së produktit të përcaktuar në Shtojcën IX, të vlerësojë dhe të certifikojë përmbushjen e saktë të detyrimeve të përmendura në pikën 1 të këtij neni. 
Neni 58
Njohja e vlerësimit dhe verifikimit nga një organ tjetër i miratuar
1. Kur një organ i miratuar vlerëson dhe verifikon një produkt të caktuar në përputhje me Shtojcën IX, ai mund të shmange kryerjen e vlerësimit dhe verifikimit dhe të njohë vlerësimin dhe verifikimin e kryer nga një organ tjetër i miratuar për të njëjtin operator ekonomik, kur plotësohen të gjitha kushtet e mëposhtme:
a) produkti është vlerësuar dhe verifikuar në mënyrë të saktë nga organi tjetër i miratuar;
b) operatori ekonomik i vlerësuar ose verifikuar pranon të ndajë të gjitha të dhënat dhe dokumentet përkatëse me organin e miratuar që kryen njohjen; dhe
c) vlefshmëria e çertifikatës është e kufizuar në vlefshmërinë e certifikatës së lëshuar nga organi tjetër i miratuar.
Kjo pikë zbatohet gjithashtu për raportet e vlefshmërisë dhe për vlerësimet e llogaritjeve të qëndrueshmërisë mjedisore të kryera në bazë të legjislacionit lidhur me kërkesat e projektimit eko për produkte të qëndrueshme.
2. Kur një organ i miratuar vlerëson dhe verifikon një produkt të caktuar në përputhje me Shtojcën IX, ai mund të shmange kryerjen e vlerësimit dhe verifikimit të pjesëve ose materialeve të tij dhe të njohë rezultatet e vlerësimit dhe verifikimit të kryer nga një organ tjetër i miratuar, nëse ofruesi i atyre pjesëve ose materialeve ka zbatuar sistemin e kërkuar të vlerësimit dhe verifikimit për to dhe ekziston një marrëveshje ndërmjet prodhuesit të produktit dhe ofruesit, e cila siguron qarkullimin e lirë të të gjithë informacionit ndërmjet tyre dhe organeve të miratuara, me qëllim sigurimin e përputhshmërisë me këtë ligj.
Kjo pikë zbatohet gjithashtu për vlerësimet e llogaritjes së qëndrueshmërisë mjedisore të kryera në bazë të legjislacionit lidhur me kërkesat e projektimit eko për produkte të qëndrueshme.
KREU VIII
MBIKËQYRJA  E TREGUT DHE PROCEDURAT MBROJTËSE 
Neni 59
Portali i Ankesave
1. Çdo person fizik ose juridik mund të dorëzojë një ankesë ose raportim për një mos-konformitet të mundshëm sipas këtij ligji, nëpërmjet hapësirës përkatëse në Sistemin e Komunikimit dhe Shkëmbimit të Informacionit, të parashikuar në ligjin për tregtimin dhe mbikëqyrjen e tregut të produkteve jo-ushqimore.
2. Zyra e Vetme Ndërlidhëse pranë ministrisë përgjegjëse për tregtinë, kur vlerëson se një ankesë ose raportim është relevant, e përcjell pa vonesë atë ankesë ose raportim tek pika e kontaktit për produktet e ndërtimit në ministri, me qëllim që kjo e fundit të ndërmarrë veprimet e nevojshme me personin fizik ose juridik përkatës dhe me SMT-në, deri në adresimin përfundimtar të problematikës, në përputhje me legjislacionin në fuqi. 
Neni 60
SMT, kompetencat e SMT dhe pika e vetme ndërlidhëse
1. Për qëllimet e këtij ligji, SMT ushtrohet nga një ose më shumë struktura kompetente, sipas fushës së përgjegjësisë së përcaktuar në këtë ligj, si më poshtë:
a) Inspektoriati Qendror për Mbikëqyrjen e Tregut (IQMT), i ngarkuar për mbikëqyrjen e produkteve të ndërtimit pranë operatorëve ekonomikë, nëpërmjet verifikimit të përputhshmërisë së produkteve të vendosura në treg ose të bëra të disponueshme në treg në përputhje me këtë ligj.
b) Inspektorati Shtetëror Teknik dhe Industrial (ISHTI), për kontrollin e produkteve të ndërtimit që lidhen me përdorimin, instalimin ose përfshirjen e produktit në vepra ndërtimi.
2. SMT ushtron përgjegjësitë në zbatim të këtij ligji, legjislacionit për mbikëqyrjen e tregut, legjislacionin për ndërtimin, si dhe legjislacionit për inspektimin në Republikën e Shqipërisë, përveçse kur parashikohet shprehimisht ndryshe në këtë ligj.
[bookmark: _Hlk217857289][bookmark: _Hlk215697070]3. Me Urdhër të Ministrit përcaktohet struktura administrative përgjegjëse që vepron si pika e vetme ndërlidhëse me Komisionin Evropian dhe me pikat e vetme ndërlidhëse të Shteteve Anëtare si dhe me zyrën ndërlidhëse në ministrinë përgjegjëse për tregtinë.  Pika e vetme ndërlidhëse do të jete përgjegjëse edhe për dërgimin e kërkesës për mbështetje te një autoritet i mbikëqyrjes së tregut të një shteti anëtar lidhur me një hetim apo për masa zbatuese, sipas procedurës në ligjin për tregtimin dhe mbikëqyrjen e tregut.
4. SMT referuar në pikën 1 të këtij neni ka kompetencat e nevojshme të hetimit dhe sundimit të ligjit, që zbatohen për të gjithë operatoret ekonomike.
5. SMT do të ushtroje kompetencat në mënyrë efektive dhe eficente, në përputhje me parimin e proporcionalitetit, në masën që një ushtrim i tillë lidhet me objektin dhe qëllimin e masave si dhe natyrën dhe shkallën e dëmit të përgjithshëm aktual ose potencial që rezulton nga rasti i mospërputhshmërisë. Kompetencat duhet të jepen dhe të ushtrohen në përputhje me parimet e legjislacionit në fuqi që lidhen me lirinë e shprehjes dhe lirinë e medias, me mbrojtjet procedurale përkatëse dhe me rregullat e për mbrojtjen e të dhënave, në veçanti me legjislacionin për mbrojtjen e të dhënave personale. 
6. SMT sipas paragrafit 1 ka të paktën këto kompetenca sa vijon:
a) Të kërkojë nga operatorëve ekonomikë të japë dokumente, specifikime teknike, të dhëna ose informacione përkatëse mbi përputhshmërinë dhe aspektet teknike të produktit, duke përfshirë aksesin në softuerin e integruar për aq sa një akses i tillë është i nevojshëm për qëllimin e vlerësimit të përputhshmërisë së produktit me këtë ligj dhe aktet nënligjore të tij, në çdo formë ose format dhe pavarësisht nga mediumi i ruajtjes ose vendi ku ruhen dokumente, specifikime teknike, të dhëna ose informacione të tilla, dhe për të marrë ose marrë kopje të tyre;
b) të kërkojë nga operatorëve ekonomikë të japin informacione përkatëse për zinxhirin e furnizimit, detajet e rrjetit të shpërndarjes, sasitë e produkteve në treg dhe modelet e tjera të produkteve që kanë të njëjtat karakteristika teknike si produkti në fjalë, kur është e nevojshme për përputhshmërinë me kërkesat përkatëse sipas këtij ligji
c) të kërkojë operatorëve ekonomikë të japin informacione përkatëse të kërkuara me qëllimin e përcaktimit të pronësisë së faqeve të internetit, kur informacioni në fjalë lidhet me objektin e hetimit;
ç) të kryeje pa njoftim paraprak inspektime në vend dhe kontrolle fizike të produkteve;
d) të hyjë në çdo ambient, tokë ose mjet transporti që operatori ekonomik në fjalë përdor për qëllime që lidhen me tregtinë, biznesin, zanatin ose profesionin e operatorit ekonomik, me qëllim identifikimin e mospërputhjeve dhe marrjen e provave apo mostrave;
dh) të fillojë hetime me iniciativën e vetë SMT me qëllim identifikimin e mospërputhjeve dhe përfundimin e tyre;
e) të urdhërojë operatorët ekonomike të marrin masat e duhura për t’i dhënë fund një rasti mospërputhjeje ose për të eliminuar rrezikun;
ë) të marrë masat e përshtatshme kur një operator ekonomik nuk arrin të ndërmarrë veprimet e duhura korrigjuese ose kur mospërputhshmëria ose rreziku vazhdon të ekzistoje, të ndaloje ose kufizoje bërjen e disponueshme të një produkti në treg ose të urdhëroje që produkti të tërhiqet ose të kthehet mbrapsht nga tregu;
f) të vendose dënime në rast të kundërvajtjeve administrative;
g) të marrë mostra produktesh, duke përfshirë edhe nën një identitet të fshehte, për të inspektuar ato mostra dhe për t'i ri-inxhineruar ato me qëllim identifikimin e mospërputhshmërisë dhe për të marrë prova.;
gj) të eliminojë  një rrezik serioz, kur nuk ka mjete të tjera efektive në dispozicion:
i. të kërkojë heqjen e përmbajtjes që i referohet produkteve përkatëse nga një ndërfaqe online ose të kërkoje shfaqjen e qartë të një paralajmërimi për përdoruesit fundorë kur ata hyjnë në një ndërfaqe online;
ii. kur një kërkesë sipas pikës (i) nuk është përmbushur, t'u kërkojë ofruesve të shërbimeve të shoqërisë së informacionit të kufizojnë aksesin në ndërfaqen online, duke përfshirë edhe duke i kërkuar një pale të tretë përkatëse të zbatojë masa të tilla.
7. SMT mund të përdore çdo informacion, dokument, gjetje, deklaratë ose çdo inteligjencë si provë për qëllimet e hetimeve të tyre, pavarësisht formatit dhe mediumit në të cilin ato ruhen.
 8. Për qëllime të mbikëqyrjes së tregut, hetimit dhe zbatimit, SMT do të kenë të drejtën të kërkojnë nga autoritete ose organe të tjera informacion përkatës që ato kanë në zotërim.
Neni 61
Kontrolli i produkteve të ndërtimit në vepra ndërtimi

1. ISHTI, sipas pikës 1, shkronja “b”, të nenit 60 të këtij ligji, ushtron kontrollin teknik të produkteve të ndërtimit në vepra ndërtimi, me qëllim verifikimin e përputhshmërisë së tyre me kërkesat e këtij ligji dhe të legjislacionit në fuqi për fushën e ndërtimit.

2. Kur gjatë kontrollit konstatohen mospërputhje të produktit me kërkesat e përcaktuara në pikën 1 të këtij neni, ISHTI merr masat e parashikuara nga legjislacioni në fuqi për ndërtimin dhe legjislacioni për inspektimin.

3. Kur mospërputhja lidhet me kërkesat që i përkasin produktit të ndërtimit, vendosjes ose bërjes së tij të disponueshëm në treg, dokumentacionit të operatorëve ekonomikë apo kërkesave të tjera që janë objekt i mbikëqyrjes së tregut, ISHTI ia përcjell rastin IQMT-së për ndjekje sipas kompetencës.

4. Ushtrimi i kompetencave të ISHTI-t sipas këtij ligji kufizohet vetëm në kontrollin e produkteve të ndërtimit në vepra ndërtimi dhe nuk cenon kompetencat e organeve të tjera të përcaktuara sipas legjislacionit në fuqi. 

[bookmark: _Hlk215005971]Neni 62
Procedura për trajtimin e mospërputhshmërisë
1. Kur SMT ka arsye të mjaftueshme për të besuar se prodhuesit ose disa produkte të mbuluara nga një specifikim teknik i harmonizuar shqiptar, ose për të cilat është lëshuar një vlerësim teknik shqiptar, nuk janë në përputhje, ai kryen një vlerësim në lidhje me këto produkte dhe me prodhuesin përkatës, që mbulohen nga kërkesat përkatëse të përcaktuara nga ky ligj. Operatorët ekonomikë përkatës kane detyrimin, sipas rastit të bashkëpunojnë me SMT.
Nëse, gjatë këtij vlerësimi, SMT konstaton se produktet ose prodhuesi i tyre nuk janë në përputhje me kërkesat dhe detyrimet e përcaktuara në këtë ligj, SMT merr masat për të ndaluar mos-përputhshmërinë ose, nëse kjo nuk është e mundur, për t’i tërhequr produktet nga tregu ose për t’i kthyer mbrapsht ato, të gjitha brenda një afati të arsyeshëm që është në përpjesëtim me natyrën e mos-konformiteti. Këto masa përfshijnë urdhërimin e operatoreve ekonomike për veprime korrigjuese, që mund të përfshijnë:
a) sjelljen e produktit në përputhshmëri, duke korrigjuar mospërputhshmërinë ose duke siguruar që produkti nuk paraqet më rrezik;
b) parandalimin e bërjes së disponueshme të produktit në treg;
c) tërheqjen nga tregu ose kthimin e menjëhershëm të produktit nga përdoruesi i fundit si edhe paralajmërimin e publikut për rrezikun që ai paraqet;
ç) shkatërrimin ose bërjen jofunksional të produktit;
d) vendosjen në produkt të paralajmërimeve të përshtatshme, të qarta dhe lehtësisht të kuptueshme në gjuhën shqipe për rreziqet që ai mund të paraqesë;
dh) përcaktimin e kushteve paraprake për bërjen e produktit të disponueshëm në treg;
e) njoftimin e menjëhershëm të përdoruesve të fundit për rreziqet, në një formë të përshtatshme, duke përfshirë publikimin e njoftimeve të veçanta në gjuhën shqipe;
ë) çdo masë tjetër të nevojshme për të eliminuar ose reduktuar rrezikun dhe për të siguruar përputhshmërinë e produktit me kërkesat e legjislacionit të zbatueshëm
SMT njofton përkatësisht organet e miratuara, nëse këto janë të përfshira.
2. Operatori ekonomik duhet të sigurojë që të ndërmerren të gjitha masat korrigjuese të përshtatshme në lidhje me të gjitha produktet përkatëse që ai ka bere të disponueshëm në treg.
3.Në rast se operatori ekonomik përkatës, brenda afatit të përmendur në nën-paragrafin e dytë të pikës 1, nuk ndërmerr masa korrigjuese të përmendura në atë nën-paragraf, ose nëse mos-konformiteti vazhdon të ekzistojë, SMT siguron që produkti përkatës të tërhiqet nga tregu, të kthehet mbrapsht, ose të ndalohet apo të kufizohet bërja e disponueshme e produkteve në treg.
SMT informon publikun, si dhe pa vonesë Komisionin dhe Shtetet Anëtare përmes pikës së vetme   ndërlidhëse, mbi këto masa.
4. Informacioni i përmendur në nën-paragrafin e dytë të pikës 3 duhet të përfshijë të gjitha detajet e disponueshme, në veçanti të dhënat e nevojshme për identifikimin e produkteve në mos-përputhshmëri, origjinën e këtyre produkteve, natyrën e pretenduar të mospërputhshmërisë dhe rrezikun që paraqet ajo, natyrën dhe kohëzgjatjen e masave kombëtare të marra, si dhe argumentet e paraqitura nga operatori ekonomik përkatës. Në veçanti, SMT duhet të tregojë nëse mospërputhshmëria i atribuohet ndonjërës nga rastet:
a) dështimi i produkteve për të arritur performancën e deklaruar;
b) dështimi i produkteve për të përmbushur kërkesat e produktit të përcaktuara me aktet nënligjore të referuara në nenin 7, pika 1;
c) dështimi i prodhuesit për të përmbushur detyrimet;
ç) Mungesat në specifikimet teknike të harmonizuara shqiptare, në një dokument vlerësimi shqiptar, në standardet e harmonizuara vullnetare shqiptare për kërkesat e produktit, referencat e të cilave janë publikuar në përputhje me nenin 7, ose në specifikimet e përbashkëta të përcaktuara me aktet e përmendura në nenin 8, pika 1.
5. Në rast se mospërputhshmëria e produktit ose e prodhuesit të tij i atribuohet mangësive në specifikimet teknike të harmonizuara shqiptare, dokumentet e vlerësimit shqiptar, standardet e harmonizuara vullnetare shqiptare ose specifikimet e përbashkëta, Këshilli i Ministrave, me propozimin e ministrit në bashkëpunim me organizmin kombëtar të standardizimit, miraton ndryshim të akteve nënligjore të parashikuara nen nenin 5, 6 dhe 7 të këtij ligji.
6. SMT zbaton në përputhje me dispozitat përkatëse të parashikuara në ligjin e posaçëm për mbikëqyrjen e tregut, të drejtën procedurale të operatorit ekonomik për tu dëgjuar përpara marrjes së masës apo vendimit përfundimtar ndaj tij.  
[bookmark: _Hlk215005985]Neni 63
Produkte në përputhje që paraqesin rrezik
1. SMT kur pasi ka kryer një vlerësim në përputhje me pikën 1 të nenit 62, konstaton se edhe pse një produkt është në përputhje me këtë ligj, ai paraqet një rrezik për shëndetin ose sigurinë e personave ose, sipas rastit, për mjedisin apo për aspekte të tjera të mbrojtjes së interesit publik, atëherë ai do t’i kërkojë operatorit ekonomik përkatës që të marrë të gjitha masat e përshtatshme për të siguruar që produktet në fjalë, nuk paraqesin më atë rrezik kur vendosen në treg, të tërhiqen nga tregu ose të kthehen mbrapsht brenda një periudhe të arsyeshme, në përputhje me natyrën e rrezikut, të cilën mund ta përcaktojë SMT.
2. Operatori ekonomik duhet të sigurojë që çdo masë korrigjuese të merret në lidhje me të gjitha produktet përkatëse që ai ka bere të disponueshëm në treg.
Neni 64
Hartimi, njoftimi i procesverbalit dhe marrja e vendimit
1. Në përfundim të kontrollit/inspektimit, trupa inspektuese harton dhe firmos procesverbalin, në të cilin shënohen identiteti i kundërvajtësit dhe lista e gjetjeve faktike, lloji i kundërvajtjes, si dhe mënyra/lloji i kontrollit/inspektimit, si dhe masat apo dënimin e mundshëm, në bazë të gjetjeve faktike. Procesverbali hartohet edhe në rastin kur nuk ka kundërvajtje
2. Procesverbali i inspektimit hartohet dhe njoftohet sipas legjislacionit në fuqi për inspektimin
3. Trupa inspektuese, që ka kryer kontrollin, merr vendim në përputhje me ligjin për mbikëqyrjen e tregut dhe ligjin për inspektimet.
Neni 65
Rikuperimi i kostove
Kur një produkt është gjetur në mos-përputhje me kërkesat e këtij ligji, SMT ka të drejtën e rimbursimit të  kostove të kontrollit dokumentar dhe testimit fizik të produktit nga ana e operatori/ët ekonomikë që ka vendosur ose bere të disponueshëm produktin në treg, me kusht që këto kosto të shoqërohen me një justifikim. 
KREU IX
BASHKEPUNIMI ADMINISTRATIV PËR INFORMACION
Neni 66
Raportimi dhe krahasimi
1. SMT do të regjistrojë në Sistemin e Komunikimit dhe Shkëmbimit të Informacionit për mbikëqyrjen e produkteve në treg referuar në legjislacionin e posaçëm për mbikëqyrjen e tregut, të dhëna mbi produktet e bëra të disponueshme në treg, për të cilat është kryer kontroll i detajuar i përputhshmërisë. Në këtë sistem regjistrohen gjithashtu të dhëna mbi produktet që hyjnë në tregun shqiptar dhe për të cilat është pezulluar përkohësisht procedura e çlirimit për qarkullim të lirë, duke përfshirë të dhënat e detajuara sipas parashikimeve ne dispozitat përkatëse të legjislacionit për mbikëqyrjen e tregut. 
 2. Ministria do të përgatisë çdo 4 vjet një raport që përfshin informacion për natyrën dhe numrin e kontrolleve të kryera nga SMT, shkallen e mos-përputhshmërive të evidentuara, ashpërsinë e dënimeve lidhur me produktet, tregues indikativë për SMT lidhur me shpeshtësinë e kontrollove dhe shkallen e gjobave dhe masave të tjera të vendosura. 
3. SMT do ta publikojë çdo 4 vjet në faqen zyrtare një përmbledhje të raportit të referuar në piken 2 të këtij neni.
Neni 67
Sistemet e informacionit për vendimmarrje të harmonizuar
1. Ministria, SMT, zyra e vetme të ndërlidhjes, autoriteti doganor, autoriteti njoftues/notifikues, përfaqësuesit e organeve të emëruara të vlerësimit teknik, organeve të miratuara si dhe pika e kontaktit për produktet e ndërtimit, mund të kenë akses në sistemin evropian të informacionit dhe komunikimit për mbledhjen, përpunimin dhe ruajtjen e informacionit, në formë të strukturuar, lidhur me çështjet që kanë të bëjnë me interpretimin apo zbatimin e rregullave të përcaktuara në këtë ligj ose që burojnë prej tij, me qëllim të sigurimit të zbatimit të harmonizuar të këtyre rregullave. 
2. Organet e përmendura në pikën 1 të këtij neni mund të përdorin këtë sistem informacioni dhe komunikimi për të ngritur pyetje apo çështje lidhur me interpretimin ose zbatimin e rregullave të përcaktuara në këtë ligj ose që burojnë prej tij, duke përfshirë edhe marrëdhëniet e tyre me dispozita të tjera ligjore 
3. Çështjet që mund të ngrihen në këtë sistem përfshijnë:
a) zbatimin ose interpretimin nga ndonjë organ tjetër lidhur me rregullat e këtij ligji në mënyrë që ndryshon nga praktika e tyre;
b) pyetje ose çështje të ngritura përmes sistemit të informacionit dhe komunikimit që lidhen me situatën me të cilën përballen ose me praktikën e tyre;
c) situata të paparashikuar nga rregullat e përcaktuara në këtë ligj ose në aktet në zbatim të tij, që nga momenti i hyrjes së tyre në fuqi, përfshirë rastet me produkte ose modele të reja biznesi;
ç) Nëse rregullat e këtij ligji zbatohen për situata ku vlejnë edhe dispozita të tjera ligjore dhe nëse ka konflikt, cila normë duhet të ketë përparësi.
4. Kur ngrihet një pyetje apo çështje, organi përkatës duhet të regjistroje në sistemin e informacionit dhe komunikimit, informacion lidhur me:
a) çdo vendim të marrë lidhur me pyetjen apo çështjen e ngritur;
b) Arsyetimin për qasjen e ndjekur;
c) çdo qasje alternative të identifikuar dhe arsyetimin për të.
5. Me Urdhër të Ministrit përcaktohet mekanizmi i informimit për çështjet që kanë rëndësi për interpretimin dhe zbatimin e saktë të këtij ligji dhe të akteve të nxjerra në zbatim të tij, i cili mund të marrë formën e një sistemi kombëtar informacioni ose të një shërbimi të strukturuar shpërndarjeje elektronike.
Mekanizmi i informimit shërben për njoftimin e autoriteteve kompetente, operatorëve ekonomikë aktivë në territorin e Republikës së Shqipërisë, organeve të vlerësimit teknik dhe organeve të miratuara me vendndodhje biznesi në territorin e Republikës së Shqipërisë, si dhe, sipas rastit, edhe të organeve të tjera të vlerësimit teknik dhe organeve të tjera të miratuara.
Në organizimin dhe funksionimin e këtij mekanizmi merren në konsideratë informacionet dhe komunikimet e siguruara përmes sistemit të informacionit dhe komunikimit të parashikuar në pikën 1 të këtij neni.
6. Ministria, SMT, organet e emëruara të vlerësimit teknik, organet e miratuara/ e notifikuara me vendndodhje biznesi në Shqipëri duhet të regjistrohen në sistem ose në shërbimin e shpërndarjes me email dhe të marrin parasysh të gjitha informacionet e transmetuara përmes tyre. Operatorët ekonomikë gjithashtu mund të regjistrohen në sistem ose shërbimin e shpërndarjes nëpërmjet e mailit. Ministria merr të gjitha masat e nevojshme që ky sistem apo shërbimi i shpërndarjes së informacionit të sillet në vëmendje të operatoreve ekonomike.
7. Mekanizmi i informimit i referuar në pikën 5 të këtij neni duhet të jetë i aftë të pranojë ankesa nga çdo person fizik ose juridik, përfshirë organet e emëruara dhe të miratuara, në lidhje me zbatimin e pabarabartë të rregullave të përcaktuara në këtë ligj ose në aktet e nxjerra në zbatim të tij. Kur vlerësohet e përshtatshme, pika e vetme ndërlidhëse i përcjell këto ankesa homologëve të saj në shtete të tjera dhe Komisionit, në përputhje me legjislacionin e zbatueshëm.
Neni 68
Pikat e kontaktit për produktet e ndërtimit
1. Urdhri i Ministrit referuar në nenin 60, pika 3, përcakton që struktura administrative përgjegjëse që vepron si pika e vetme ndërlidhëse do të shërbejë njëkohësisht si pike kontakti për produktet e ndërtimit. 
Pika e kontaktit për produktet e ndërtimit do të ofroje shërbimet në përputhje me legjislacionin për tregtimin dhe mbikëqyrjen e tregut të produkteve jo-ushqimore dhe koordinojnë me pikat e tjera të kontaktit për njohjen reciproke të produkteve. 
2. Pika e kontaktit për produktet e ndërtimit me kërkesë të një operatori ekonomik ose të një strukture përgjegjëse të një shteti tjetër, ofron informacionin e kërkuar lidhur me produktin, përfshirë:
a) kopje elektronike të rregullave teknike kombëtare ose akses në to, si dhe në procedurat administrative që zbatohen për vendosjen e produkteve në treg;
b) informacion nëse produktet e ndërtimit përkatëse janë subjekt i autorizimit paraprak ose të ndonjë procedure tjetër ligjore, sipas legjislacionit në fuqi;
c) rregullat dhe kërkesat që zbatohen për përfshirjen, montimin ose instalimin e produkteve. 
Pika e kontaktit për produktet e ndërtimit duhet gjithashtu të ofrojnë informacion mbi dispozitat lidhur me produktet e këtij ligji dhe aktet e miratuara në përputhje me të.
3. Pika e kontaktit për produkte në ndërtim duhet të ofrojë informacion e kërkuar në bazë të pikës 2 të këtij neni, pa pagesë dhe brenda një afati maksimal prej 15 ditë pune nga data e marrjes së kërkesës.
4. Ministria është përgjegjëse për monitorimin e kryerjes së detyrave të Pikës së kontaktit, lidhur me respektimin e pavarësisë, paanshmërisë, duke shmangur çdo konflikt interesi, veçanërisht në lidhje me procedurat për marrjen e markimit CE.
5. Dispozitat e pikave 1 deri 4 të këtij neni, zbatohen edhe për produktet që nuk janë të mbuluara ende nga specifikime teknike të harmonizuara.
Neni 69
Trajnimet
1. SMT, pika e kontaktit për produktet e ndërtimit, ministria, organet e miratuara dhe të emëruara duhet të sigurojnë që stafi i tyre: 
a) të jenë të përditësuar në fushën e tyre të kompetencës dhe të marrin trajnim periodik shtesë për këtë qëllim; dhe
b) të marrin trajnim periodikisht mbi interpretimin dhe zbatimin e harmonizuar të rregullave të përcaktuara në këtë ligj, si dhe të akteve nënligjore të hartuara në zbatim të tij.
KREU X
PASAPORTA DIXHITALE E PRODUKTIT
Neni 70
Sistemi evropian i pasaportave digjitale për produktet e ndërtimit
1. Pasaporta digjitale e produktit të ndërtimit administrohet përmes sistemit evropian të pasaportave digjitale të krijuar dhe të administruar nga Komisioni Evropian.
2. Qasja dhe përdorimi i këtij sistemi nga autoritetet kompetente shqiptare realizohen sipas kushteve të përcaktuara në nenin 73 të këtij ligji.
3. Operatorët ekonomikë ngarkojnë dhe përditësojnë në sistem të dhënat e kërkuara për pasaportën digjitale të produktit të ndërtimit, sipas kërkesave të këtij ligji dhe legjislacionit të Bashkimit Evropian, nga data kur Republika e Shqipërisë fiton të drejtën e aksesit në sistemin evropian të pasaportave digjitale

Pasaporta digjitale e produktit
1. Informacioni i përfshirë në pasaportën digjitale të produktit duhet të jetë i saktë, i plotë dhe i përditësuar.
2. Pasaporta dixhitale për një produkt të mbuluar nga ky ligj:
a) përfshin informacionin e mëposhtëm:
i. deklaratën e performancës dhe konformitetit, duke përfshirë dokumentacionin e përcaktuar në Shtojcën V;
ii. informacionin e përgjithshëm të produktit, udhëzimet për përdorim, mirëmbajtje dhe çmontim , si dhe të dhënat e sigurisë gjatë gjithë ciklit të jetës së produktit;
iii. dokumentacionin teknik, që përfshin informacionin e nevojshëm për vlerësimin e përputhshmërisë dhe sigurisë së produktit, përfshirë seksionet e veçanta që duhet të plotësohen në përputhje me kërkesat e përcaktuara në nenet 55 deri në  57 të këtij ligji;
iv. etiketën e produktit, sipas kërkesave të përcaktuara në nenin 22, pika 9;
v. identifikuesit unik të produktit;
vi. çdo dokumentacion shtesë, të kërkuar nga legjislacioni që aplikohet për produktin përkatës;
vii. bartësit e të dhënave për pjesët kyçe të produktit, për të cilat është e disponueshme një pasaportë digjitale.
b) Lidhet me një ose disa bartës të të dhënave; 
c) është i aksesueshëm nëpërmjet mënyrave elektronike përmes bartësit të të dhënave; 
ç) korrespondon me tipin e produktit dhe kodin e tij unik të identifikimit;
d) është i aksesueshëm pa pagese për të gjithë operatorët ekonomikë, klientët, përdoruesit dhe autoritetet përmes bartësit të të dhënave;
dh) ofron nivele të diferencuara të aksesit për përdoruesit;
e) mundëson që aktoret e përcaktuar në sistemin e pasaportave dixhitale të vënë ose dhe përditësojnë informacionin në pasaportën dixhitale;
ë) është i aksesueshëm për periudhën e përcaktuar në këtë ligj
3. Kërkesat e përcaktuara në pikën 2 sigurojnë:
a) akses të lehtë dhe të kuptueshëm në informacionin përkatës të produktit;
b) verifikim të përputhshmërisë së produktit nga SMT;
c) gjurmueshmëri të përmirësuar  
4. Produktet e përjashtuara sipas nenit 14 përjashtohen dhe nga detyrimi për pasaportë digjitale.

Kërkesa të përgjithshme për pasaportën digjitale të produktit
1. Pasaporta digjitale e produktit duhet:
a) të jete e lidhur me një kod unik dhe të qëndrueshëm identifikimi për llojin përkatës të produktit.
b) që bartësi i të dhënave të vendoset sipas nenit 18, pika 2, shkronja “e”.
c) të përdorë standarde të hapura, formate të ndërveprueshme dhe të lexueshme automatikisht
ç) të përjashtojë, kur teknikisht e justifikuar, dokumentet që shoqërojnë deklaratën e performancës dhe dokumentacionin teknik;
d) të mos përfshijë të dhëna personale pa pëlqim të shprehur;
dh) të përfshijë referencën për llojin e produktit;
e) të rregullojë qasjen sipas niveleve të aksesit;
ë) të përfshijë deklaratën e performancës dhe përputhshmërisë.
2. Kur legjislacioni i posaçëm në fuqi parashikon përfshirjen e informacionit të veçantë në pasaportën digjitale të produktit, ai informacion mund të përfshihet në pasaportën digjitale të produktit. 
3. Prodhuesi që vendos produktin në treg është i detyruar t’u vëre në dispozicion operatorëve ekonomikë, që bëjnë të disponueshëm produktin në treg nëpërmjet shitjes online apo mjeteve të tjera të shitjes në distancë, një kopje digjitale të bartësit të të dhënave dhe identifikuesin e produktit, për t’u mundësuar atyre ta bëjnë këtë informacion të aksesueshëm për klientët në rastet kur produkti nuk mund të aksesohet fizikisht.
4. Operatorët ekonomikë e vënë në dispozicion pa pagesë kopjen digjitale ose lidhjen përkatëse në një faqe interneti brenda 5 ditëve pune nga marrja e kërkesës nga konsumatori ose autoriteti kompetent. 
KREU XI
BASHKËPUNIMI NDËRKOMBËTAR 
Neni 73 
Bashkëpunimi Ndërkombëtar
1. Me qëllim mbrojtjen e shëndetit dhe sigurisë të individëve, si dhe të mjedisit, autoritetet kompetente shqiptare mund të bashkëpunojnë me Komisionin në fushën e zbatimit të këtij ligji dhe akteve të tij nënligjore, përfshirë bashkëpunimin lidhur me mundësinë e sigurimit të qasjes së Republikës së Shqipërisë në sistemet evropiane të shkëmbimit të informacionit dhe në sistemin evropian të pasaportave dixhitale të produkteve të ndërtimit. 
 Ky bashkëpunim ndërkombëtar mund të përfshijë:
a) shkëmbimin e informacionit në lidhje me aktivitetet e inspektimit, masat zbatuese që lidhen me sigurinë dhe mbrojtjen e mjedisit, përfshirë mbikëqyrjen e tregut për produktet e ndërtimit;
b) shkëmbimin e të dhënave mbi operatorët ekonomikë;
c) shkëmbimin e informacionit mbi metodat e vlerësimit dhe testimin e produkteve;
ç) shkëmbimin e informacionit mbi tërheqjen nga tregu të produkteve, kërkesat për masat korrigjuese dhe veprimet e tjera të ngjashme;
d) bashkëpunimin në fusha shkencore, teknike dhe rregullatore për përmirësimin e sigurisë së produkteve, mbrojtjes së mjedisit dhe interesave të konsumatorëve;
dh) shkëmbimin e informacionit për çështje të reja në zhvillim me ndikim të rëndësishëm në shëndet, siguri dhe mjedis;
e) shkëmbimin e informacionit në lidhje me aktivitetet e standardizimit;
ë) shkëmbimin e stafit dhe ekspertëve të institucioneve përkatëse.
Shkëmbimi i informacionit sipas këtij neni realizohet në përputhje me parimet e konfidencialitetit dhe mbrojtjes së të dhënave personale, si dhe në përputhje me legjislacionin në fuqi në Republikën e Shqipërisë dhe marrëveshjet ndërkombëtare të ratifikuara.
2. Shkëmbimi i informacionit i referuar në paragrafi 1 mund të realizohet në formën e:
a) shkëmbimi jo sistematik, në raste të veçanta dhe të arsyetuara mirë; ose
b) shkëmbimi sistematik, bazuar në një marrëveshje administrative që përcakton llojin e informacionit që do të shkëmbehet dhe mënyrat e shkëmbimit.
3. Ne baze të një akti të Komisionit ose të një marrëveshjeje të veçantë ndërkombëtare të ratifikuar nga Republika e Shqipërisë, autoriteteve shqiptare mund ti jepet akses ose e drejta për pjesëmarrje të plotë në një ose me shume nga elementet e  mëposhtëm:
a) sistemet evropiane të informacionit dhe komunikimit të krijuar sipas pikës 1 të nenit 67;
b) sistemin evropian të pasaportave digjitale të produkteve të ndërtimit të referuar në nenin 70;
c) programet e trajnimit, mbështetjes teknike ose udhëzimeve të organizuara nga Komisioni për përfaqësues të strukturave të mbikëqyrjes së tregut, pikave të kontaktit për ndërtimin, autoriteteve emëruese, autoriteteve njoftuese dhe subjekteve të tjera përkatëse.
KREU XII
STIMUJ DHE PROKURIMI PUBLIK
Neni 74 
Stimuj për produktet e ndërtimit
1. Kur ofrohen stimuj për një kategori produkti për të cilën performanca shprehet si një klase performance, ose si një klasë e përfshirë në etiketimin e qëndrueshmërisë mjedisore, këto stimuj duhet të synojnë dy klasat më të larta të performancës. 
Kur klasat e performancës përcaktohen në lidhje me më shumë se një parametër të qëndrueshmërisë, institucioni përkatës duhet të saktësohet për cilin parametër do të aplikohet stimuli. 
2. Në përcaktimin e skemave të nxitjes, institucioni përkatës duhet të marrë parasysh kriteret e mëposhtme:
a) Numrin e produkteve për secilën klasë performance;
b) Domosdoshmërinë për të siguruar përballueshmërinë e produkteve që plotësojnë këto kërkesa, me qëllim shmangien e ndikimeve të konsiderueshme negative tek konsumatorët.
3. Stimujt jepen në mënyrë të paanshme ndaj teknologjisë dhe pa shkaktuar shtrembërime të pajustifikuara të konkurrencës në treg.
Neni 75 
Prokurimi i gjelbër publik  
1. Këshilli i Ministrave, me propozim të ministrit, miraton përcaktimin e kërkesave minimale të detyrueshme për qëndrueshmërinë mjedisore të produkteve të ndërtimit.
2. Në procedurat e prokurimit publik që bien nën fushën e zbatimit të legjislacionit për prokurimin publik, kur kontratat kërkojnë performancë minimale të qëndrueshmërisë mjedisore për produktet e ndërtimit lidhur me karakteristikat thelbësore të përcaktuara në specifikimet teknike të harmonizuara, autoritetet dhe entitetet kontraktuese duhet të zbatojnë kërkesat minimale të qëndrueshmërisë mjedisore të përcaktuara në aktet nënligjore të referuara në piken 1 të këtij neni.
Kjo nuk ndalon autoritetet dhe entitetet kontraktuese të vendosin:
a) kërkesa më ambicioze për qëndrueshmërinë mjedisore lidhur me të njëjtat karakteristika thelbësore; ose
b) kërkesa shtesë për qëndrueshmërinë mjedisore lidhur me karakteristika të tjera thelbësore përveç atyre të përmendura në paragrafin e parë
3. Kërkesat minimale të detyrueshme për qëndrueshmërinë mjedisore të përcaktuara në vendimin e Këshillit të Ministrave të parashikuara në pikën 1 për kontratat publike që jepen nga autoritetet dhe subjektet kontraktuese mundet që, në varësi të rastit dhe të familjes ose kategorisë së produktit përkatës, të marrin formën e:
a) “specifikimeve teknike”;
b) “kritereve të përzgjedhjes”;
c) “kushteve për kryerjen e kontratave;
ç)   “kritereve të dhënies së kontratës”.
4. Përjashtimisht, autoritetet dhe subjektet kontraktuese mund të vendosin të mos zbatojnë pikën 2 të këtij neni, në rast se është konstatuar :
a) produkti i kërkuar i ndërtimit mund të sigurohet vetëm nga një operator ekonomik specifik, dhe nuk ekziston asnjë alternativë apo zëvendësues i arsyeshëm
b) nuk janë paraqitur oferta të përshtatshme ose nuk janë dorëzuar kërkesa të përshtatshme për pjesëmarrje në përgjigje të një procedure të mëparshme të prokurimit publik; ose 
c) zbatimi i pikës 1 ose përfshirja e produktit të kërkuar të ndërtimit në punimet ndërtimore do të detyronte atë autoritet apo subjekt kontraktues të përballej me kosto jo proporcionale ose me vështirësi teknike
Autoritetet dhe subjektet kontraktuese do të prezumojnë se janë kosto jo proporcionale, kur diferenca e vlerës së parashikuar të kontratës, bazuar në të dhëna objektive dhe transparente, është mbi 10%.
Kur autoritetet dhe subjektet kontraktuese përdorin këtë rast përjashtimor të kësaj pike 4, procedura e prokurimit nuk mund të konsiderohet si e qëndrueshme nga pikëpamja mjedisore në lidhje me produktet e ndërtimit për të cilat janë zbatuar përjashtimet.
5. Etiketa EU eko dhe skema të tjera kombëtare të etiketimit eko të njohura zyrtarisht, mund të përdoren për të dëshmuar përmbushjen e kërkesave minimale të qëndrueshmërisë mjedisore.
KREU XIII
STATUSI RREGULLATOR PËR PRODUKTET
Neni 76 
Përcaktimi i statusit rregullator të produkteve
Ministri përgjegjës për produktet e ndërtimit, në bazë të një kërkese të arsyetuar nga operatore ekonomike apo me iniciative të vet, mund të përcaktojë nëse një produkt apo kategori produktesh kualifikohet si “produkt ndërtimi” sipas këtij ligji. 
KREU XIV
MJETET ELEKTRONIKE
Neni 77 
Aplikimet, vendimet, dokumentacioni dhe informacioni elektronik
1. Të gjitha aplikimet nga ose drejtuar organeve të miratuara, organeve të emëruara shqiptare të vlerësimit teknik si dhe vendimet e marra nga këto organe, mund të paraqiten në letër ose në format elektronik të zakonshëm, me kusht që nënshkrimi të jete në përputhje me legjislacionin në fuqi dhe nënshkruesit t’i jete besuar detyra e përfaqësimit të organit ose operatorit ekonomik.  
 2. Të gjitha detyrimet për dhënie informacioni që rrjedhin nga ky ligj mund të përmbushen nëpërmjet mjeteve elektronike, përveç rasteve kur specifikohet ndryshe. Kur informacioni jepet në mënyrë elektronike, ai duhet të paraqitet në një format elektronik të zakonshëm të lexueshëm, që i mundëson marrësit ta shkarkojë dhe ta printojë atë.
Kur detyrimi përcaktohet në përputhje me nenin 22, paragrafi 7, operatorët ekonomikë duhet të përmbushin detyrimet për informacionin që lidhen me dokumentet e përmendura në pikën 2 të nenit 71, duke e vënë në dispozicion pasaportën digjitale të produktit.
Deklarata e performancës dhe e konformitetit, si dhe informacioni i përgjithshëm për produktin, udhëzimet për përdorim dhe informacioni mbi sigurinë, duhet të ofrohen në format letre, falas, nëse kjo kërkohet nga përdoruesi final në momentin e blerjes.
KREU XV 
VLEFSHMËRIA E AKTEVE, RREGULLAVE TEKNIKE, DOKUMENTEVE DHE MARKIMEVE TË HUAJA PËR QËLLIME TË VENDOSJES DHE BËRJES SË DISPONUESHME NË TREG TË PRODUKTEVE TË NDËRTIMIT
Neni 78 
Vlefshmëria e akteve të miratuara nga Komisioni dhe dokumenteve të tjera të lëshuara nga organizmat e notifikuara dhe ato të vlerësimit teknik
1. Vendimet të miratuara nga Komisioni që përcaktojnë karakteristikat thelbësore, metodat e tyre të vlerësimit dhe detaje teknike për një ose me shume familje produkti ose për një ose me shume kategori produkti brenda një familje apo që përcaktojnë specifikime të përbashkëta për kërkesat e produktit referuar në nenin 8, njihen si ekuivalente me aktet përkatëse nënligjore shqiptare të parashikuara sipas  këtë ligji.
2. Aktet e deleguara të miratuara nga Komisioni që përcaktojnë rregulla lidhur me kërkesat e produktit, udhëzimet e përdorimit, informacionin për sigurinë, ose etiketimin për familjet ose kategoritë përkatëse të produkteve të ndërtimit si dhe ato që përcaktojnë sistemin e vlerësimit dhe verifikimit të qëndrueshmërisë së performancës (AVS) njihen si ekuivalente me aktet përkatëse nënligjore shqiptare të parashikuara sipas  këtë ligji.
3. Dokumentet e Vlerësimit Evropian, Dokumentet e Vlerësimit Teknik Evropian, dokumentet e tjera të lëshuara nga organizmat e njoftuara/notifikuara, organizmat e vlerësimit teknik apo organizata evropiane e organizmave të vlerësimit teknik, njihen si dokumente të vlefshme në territorin e Republikës së Shqipërisë.
4. Deklarata e performancës dhe konformitetit e lëshuar nga prodhuesi për një produkt të prodhuar në BE mbi bazën e këtyre akteve të Komisionit ose/dhe dokumenteve të lartpërmendura njihen si dokumente të vlefshme dhe në përputhje me kërkesat e këtij ligji.
5. Deklarata e performancës e lëshuar për produktin e prodhuar dhe importuar nga një vend i BE në territorin shqiptar deri në datën 8 janar 2040, lëshuar në përputhje me standardet e harmonizuara në fuqi apo Dokumentet e Vlerësimit Teknik Evropian, të cilët përcaktojnë kërkesat thelbësore të performancës, metodat për vlerësimin e tyre dhe sistemet përkatës për vlerësimin dhe verifikimin e qëndrueshmërisë së performancës nga prodhuesi, prezumohen në përputhje me këtë ligj. 
6. Vendimet e Komisionit që përcaktojnë masa lidhur me mos-konformitetin e produkteve të ndërtimit dhe që kufizojnë, ndalojnë ose kërkojnë tërheqjen nga tregu të një produkti në nivel të Bashkimit Evropian, njihen si të vlefshme dhe të zbatueshme në territorin e Republikës së Shqipërisë.
7. Pas njohjes së një vendimi të tillë, SMT merr menjëherë masat kufizuese të përshtatshme, përfshirë:
· ndalimin e vendosjes në treg ose të bërjes së disponueshme të produktit,
· tërheqjen ose rikthimin e tij nga tregu,
· publikimin e informacionit të nevojshëm për mbrojtjen e sigurisë publike.
8. Ministria informon operatorët ekonomikë dhe publikun për zbatimin e këtyre masave. 
Neni 79 
Vendosja në treg, vlefshmëria e deklaratës së performancës dhe konformitetit dhe markimit CE që shoqërojnë produktet e prodhuara në vendet e Bashkimit Evropian
1. Produktet e ndërtimit që plotësojnë kërkesat e përcaktuara në aktet zbatuese dhe të deleguara të referuara në nenin 3, pika 44 të këtij ligji, konsiderohen në përputhje me kërkesat e këtij ligji dhe mund të vendosen në tregun shqiptar pa pengesa shtesë
2. Produktet e ndërtimit që shoqërohen me deklaratën e performancës dhe konformitetit të lëshuara mbi bazën e këtyre dokumenteve të referuara në nenin 3, pika 44  këtij ligji, si dhe mbajnë markimin CE, prezumohen në përputhje me kërkesat e këtij ligji. 
3. Një produkt ndërtimi i vendosur në tregun e Bashkimit Evropian, në përputhje me një specifikim teknik të harmonizuar, që shoqërohet me deklaratën e performancës dhe konformitetit, dhe mban markimin CE, nuk mund të pengohet, ndalohet apo kufizohet për t’u vendosur në tregun e Republikës së Shqipërisë, përveç rasteve kur vërtetohet se produkti përbën rrezik për shëndetin, sigurinë ose mjedisin në kuptim të këtij ligji.
4. Një produkt i prodhuar mbi bazën e një Dokumenti të Vlerësimit Evropian (DVE) dhe që zotëron Vlerësim Teknik Evropian (VTE) të lëshuar nga një Organ i Vlerësimit Teknik i njohur nga Komisioni Evropian, presumohet në përputhje me kërkesat e këtij ligji dhe mund të vendoset në tregun shqiptar duke ruajtur vlefshmërinë e markimit CE, kur kjo e fundit është vendosur.
Neni 80 
Vendosja në treg, vlefshmëria e deklaratës së performancës dhe konformitetit dhe markimeve të lëshuara jashtë territorit të BE-së

1. Produktet e ndërtimit të prodhuara jashtë territorit të Republikës së Shqipërisë dhe jashtë territorit të Bashkimit Evropian, të cilat shoqërohen me deklaratë performance apo deklaratë performance dhe konformiteti, markim që dëshmon përputhshmërinë me një rregull teknik kombëtar të një shteti jo anëtar, nuk përfitojnë nga prezumimi i përputhshmërisë me kërkesat e këtij ligji.
2. Me kërkesë të operatorit ekonomik ose me nismë të ministrisë, mund të njihet ekuivalenca e kërkesave të një rregulli teknik të huaj me kërkesat e përcaktuara në këtë ligj, përfshirë:
a) kërkesat thelbësore të performancës së produktit;
b) metodat e vlerësimit dhe verifikimit të performancës;
c) sistemet e vlerësimit dhe verifikimit të qëndrueshmërisë së performancës;
ç) deklaratën e performancës apo deklaratën e performancës dhe konformitetit të lëshuar nga prodhuesi mbi bazën e këtij rregulli teknik;
d) markimin ose shenjën e përputhshmërisë të përdorur në vendin e origjinës, për aq kohë sa ai mbështetet në një sistem vlerësimi dhe verifikimi të ekuivalentuar;
dh) certifikatat, raportet e testimit, inspektimit ose dokumentet e tjera të vlerësimit të lëshuara nga organe të huaja të vlerësimit të konformitetit, për sa kohë këto organe janë të akredituara nga organizma akreditues që janë nënshkrues të marrëveshjeve shumëpalëshe të njohjes me Organizatën Evropiane për Akreditim, Organizatën Ndërkombëtare për Akreditimin e Laboratorëve ose Forumin Ndërkombëtar të Akreditimit, duke siguruar se aktivitetet e vlerësimit të konformitetit përfshihen në fushën e marrëveshjeve të njohjes përkatëse.
3. Me urdhër të ministrit përgjegjës ngrihet grupi i ekspertëve, përfshirë edhe  përfaqësues të ministrisë, OESHVT, organizmit kombëtar të standardizimit dhe të akreditimit, për vlerësimin teknik dhe juridik të ekuivalencës së rregullave teknike, dokumenteve dhe sistemeve të huaja, si dhe përcaktohen përbërja, detyrat dhe mënyra e funksionimit të tij.
Vendimi për njohjen ose mosnjohjen e ekuivalencës miratohet me urdhër të ministrit përgjegjës, mbi bazën e raportit të arsyetuar të grupit të ekspertëve.
4. Produkti i ndërtimit i prodhuar mbi bazën e rregullave teknike, dokumenteve të vlerësimit, deklaratës së performancës, markimit dhe certifikatave të ekuivalentuara sipas këtij neni, prezumohet në përputhje me kërkesat e këtij ligji, vetëm për qëllimet dhe në kushtet e përcaktuara në vendimin përkatës, dhe mund të vendoset në tregun e Republikës së Shqipërisë në përputhje me këtë ligj.
5. Njohja e ekuivalencës sipas këtij neni është e vlefshme vetëm për aq kohë sa rregullat teknike, dokumentet dhe kërkesat e vendit të origjinës mbeten ekuivalente me kërkesat e përcaktuara në legjislacionin shqiptar për produktet e ndërtimit.
6. Në rast ndryshimi, pezullimi ose shfuqizimi të rregullave teknike të huaja ose të kushteve mbi të cilat është bazuar njohja e ekuivalencës, ministria rishikon ose shfuqizon vendimin përkatës.
Neni 81 
Zbatimi i kërkesave për produktet që bien në zonën jo të harmonizuar
1. Produktet e ndërtimit që nuk bien në fushën e specifikimeve teknike të harmonizuara dhe që janë vendosur në tregun e Bashkimit Evropian, ose të një shteti nënshkrues të marrëveshjes së për njohjen reciproke të produkteve të ndërtimit me Bashkimin Evropian, mund të vendosen në territorin e Republikës së Shqipërisë, nëse janë në përputhje me rregullin teknik të vendit të origjinës dhe nuk paraqesin rrezik për sigurinë, shëndetin publik ose mjedisin.
2. SMT mund të kufizojë ose ndalojë vendosjen në treg të një produkti ndërtimi, nëse verifikohet se ai nuk plotëson kërkesat minimale të performancës ose sigurisë të përcaktuara në këtë ligj dhe aktet nënligjore në zbatim të tij.
KREU XVI
KUNDËRVAJTJET ADMINISTRATIVE
[bookmark: _Hlk215002001]Neni 82 
[bookmark: _Hlk215228250]Shkeljet dhe gjobat për operatorët ekonomikë
Shkeljet e përcaktuara në këtë nen, kur nuk përbëjnë vepër penale, përbëjnë kundërvajtje administrative dhe ndëshkohen me gjobë nga Struktura e Mbikëqyrjes së Tregut (SMT) sipas kategorive dhe përshkrimeve të miratuara në këtë nen.
[bookmark: _Hlk216026710]1. Shkeljet që dënohen me gjobë 2% të xhiros vjetore të vitit pararendës, por jo më pak se 200.000 lekë sipas përgjegjësisë së operatoreve ekonomike 
Me këtë masë gjobitet:
1.1. Çdo prodhues, ose në mungesë të tij importuesi, që:
[bookmark: _Hlk215438776][bookmark: _Hlk215438715]a) vendos në treg produkt pa deklaratën e performancës dhe konformitetit, ose me një deklarate  me të dhëna të rreme, të pasakta, të paplota, në kundërshtim me kërkesat përkatëse të parashikuara në nenet 13, 14, 15, 22, pika 1 dhe nenin 22, pika 2 të këtij ligji; 
b) vendos në treg një produkt pa dokumentacion teknik, ose me një dokumentacion teknik në kundërshtim me nenin 22, pika 2 dhe 3 si dhe nenin 24, pika 2, shkronja “a” të këtij ligji; 
c) vendos në treg produkt pa markimin CE, ose me markim CE që nuk plotëson kërkesat në lidhje me vendosjen e tij, në kundërshtim me kërkesat përkatëse të parashikuara në nenin 17, 18 dhe 22, pika 2 si dhe nenin 24, pika 2, shkronja “b” të këtij ligji;
[bookmark: _Hlk215411302]ç) vendos në treg produkt që nuk është në përputhje me deklaratën e performancës dhe konformitetit, në kundërshtim me kërkesat përkatëse të parashikuara në nenin 13, 22 dhe 24 të këtij ligji;
d) vendos në treg një produkt duke u mbështetur në një vlerësim teknik shqiptar të pavlefshëm, të skaduar ose të pambështetur, në kundërshtim me nenin 36, pika 1 dhe pika 5, të këtij ligji.
dh) vendos ose bën të disponueshëm në treg një produkt që nuk është në përputhje me deklaratën e performancës dhe të konformitetit, me kërkesat e këtij ligji për performancën dhe përputhshmërinë e produktit, ose me detyrimet për ndalimin e bërjes së disponueshme të produkteve të dyshuara si të rrezikshme ose në mos-përputhshmëri, në kundërshtim me kërkesat përkatëse të parashikuara në nenin 22, pikat 1, 2, 3, 5, 11 dhe 12, si dhe nenin 24, pika 1, paragrafi i parë, të këtij ligji. 
[bookmark: _Hlk215438829]1.2. Çdo prodhues që:
a) vendos ose bën të disponueshëm në treg një produkt pa pasaportën digjitale të produktit, ose krijon/ vë në dispozicion pasaportë digjitale me informacion të rremë, të pasaktë, të manipuluar, ose që përfshin të dhëna personale pa pëlqimin e subjektit të të dhënave, në kundërshtim me nenin 71, pika 1 dhe 2, dhe nenin 72, pika 1, shkronja “d” të këtij ligji.
1.3. Çdo operator ekonomik, që:
[bookmark: _Hlk215413971]a) vendos ose bën të disponueshëm në treg një produkt pavarësisht dyshimeve të bazuara për rrezik, në kundërshtim me kërkesat përkatëse të parashikuara në nenin 22, pika 12, nenin 24, pika 5, nenin 25, pika 4 dhe nenin 27, pika 5, të këtij ligji;
b) nuk ndërmerr masat korrigjuese, nuk kryen tërheqjen ose kthimin, ose nuk informon menjëherë SMT për rrezikun serioz, në kundërshtim me kërkesat përkatëse të parashikuara në nenin 20, pika 6, nenin 22, pikat 11, nenin 24, pika 5, nenin 25, pika 4, fjalia e fundit dhe nenin 27, pika 5, fjalia e fundit të këtij ligji;
c) kryen ripaketim në mënyrë të atille që cenon gjendjen origjinale të produktit ose përputhshmërinë e tij dhe e bën atë të disponueshëm në treg, dhe/ose nuk informon prodhuesin ose përfaqësuesin e autorizuar, në kundërshtim me nenin 26, pika 4, të këtij ligji.  
1.4. Çdo ofrues shërbimi i përmbushjes që:
[bookmark: _Hlk215171719]a) kontribuon në bërjen e disponueshme të një produkti në pa-përputhshmëri, në kundërshtim me nenin 27, pika 2;
1.5. Çdo ofrues shërbimi i një tregu online që:
a) nuk zbaton urdhrat e SMT për heqjen/çaktivizimin/paralajmërimin e përmbajtjes që lidhet me produktet jo-konforme në kundërshtim me nenin 28, pika 2 dhe nenin 28, piken 3, të këtij ligji;
b) nuk bashkëpunon me SMT apo ministrinë për zbatimin e masave nga SMT, në kundërshtim me nenin 28, pika 1, shkronja “ç”, të këtij ligji.
2. Shkeljet që dënohen me gjobë 150.000 lekë
Me këtë masë gjobitet:
[bookmark: _Hlk215438889]2.1. Çdo prodhues që:
a) nuk jep informacionin e detyrueshëm të produktit, përfshirë mungesën e deklaratës së performancës dhe konformitetit, udhëzimeve dhe informacionit të sigurisë në gjuhën shqipe, mungesën e informacionit të domosdoshëm para shitjes, ose mungesën e elementeve të tjerë informues të kërkuar, në kundërshtim me kërkesat përkatëse të parashikuara në nenin 16, pika 4, nenin 22, pikat 6 dhe 7, të këtij ligji;
b) jep informacion të pasaktë ose të pajustifikuar për performancën e produktit, ose jep pretendime për performancën jashtë formateve të lejuara, në kundërshtim me nenin 19, pikat 3 dhe 4, të këtij ligji;
c) nuk respekton kërkesat për dhënien e deklaratës së performancës dhe të konformitetit nëpërmjet mjeteve elektronike, nuk siguron akses falas dhe të vazhdueshëm në deklaratën e performancës dhe të konformitetit, ose nuk siguron lidhjen e qartë midis produktit dhe deklaratës përkatëse, në kundërshtim me kërkesat përkatëse të parashikuara në nenin 16, pika 2, të këtij ligji.
2.2. Çdo importues që:
a) nuk siguron informacionin e detyrueshëm të produktit në gjuhën shqipe dhe para shitjes, duke përfshirë deklaratën e performancës dhe konformitetit, udhëzimet e përdorimit, informacionin e sigurisë dhe elementet e kërkuara të informimit para blerjes, në kundërshtim me nenin 24, pika 3, të këtij ligji;
b) nuk garanton kushtet e duhura të ruajtjes, magazinimit ose transportit që mund të ndikojnë në përputhshmërinë e produktit, në kundërshtim me nenin 24, pika 4, të këtij ligji;
c) nuk bashkëpunon me SMT gjatë vlerësimeve të mospërputhshmërive që nuk paraqesin rrezik të menjëhershëm, duke mos vënë në dispozicion informacionin ose dokumentacionin e kërkuar, në kundërshtim me nenin 24, pika 8, të këtij ligji.
2.3. Çdo përfaqësues i autorizuar që:
a) nuk përmbush detyrimet e ngarkuara nga prodhuesi ose nuk zbaton kërkesat ligjore që lidhen me mbajtjen e dokumentacionit, bashkëpunimin me autoritetet dhe trajtimin e produkteve jo–konform, në kundërshtim me nenin 23, pika 2, të këtij ligji. 
2.4. Çdo shpërndarës që:
a) nuk verifikon, përpara bërjes së disponueshme të produktit në treg, që produkti plotëson kërkesat lidhur me markimin CE, deklaratën e performancës dhe konformitetit, etiketimin dhe të dhënat e prodhuesit ose importuesit, në kundërshtim me nenin 25, pika 2, shkronja “a”, “b” dhe “c” të këtij ligji;
b) nuk garanton kushtet e duhura të ruajtjes, transportit ose magazinimit të produktit, në mënyrë që ato të mos ndikojnë në përputhshmërinë e tij, në kundërshtim me nenin 25, pika 5, të këtij ligji;
c) nuk informon prodhuesin, importuesin ose SMT për mospërputhshmëritë e identifikuara, që nuk përbëjnë risk, në kundërshtim me kërkesat përkatëse të parashikuara në nenin 25, pika 4, të këtij ligji.
2.5. Çdo operator ekonomik që: 
a) nuk bashkëpunon me SMT gjatë vlerësimit të mospërputhshmërisë që nuk paraqet rrezik serioz, duke mos vënë në dispozicion informacionin, dokumentacionin ose aksesin e kërkuar, në kundërshtim me nenin 62, pika 1, të këtij ligji.
b) vendos ose bën të disponueshëm në treg një produkt pavarësisht dyshimeve të bazuara për mos-përputhshmëri, në kundërshtim me kërkesat përkatëse të parashikuara në nenin 20, pika 2, nenin 22, pika 12, nenin 24, pika 5, nenin 25, pika 4 dhe nenin 27, pika 5, të këtij ligji
2.6. Çdo ofrues shërbimesh të përmbushjes që:
a) nuk garanton kushtet e duhura të ruajtjes, paketimit, adresimit ose dërgimit të produktit, sipas udhëzimeve të prodhuesit ose importuesit, në kundërshtim me nenin 27, pikat 3 dhe 4, të këtij ligji;
b) nuk mbështet proceset e tërheqjes ose kthimit të produkteve që paraqesin mospërputhshmëri jo–kritike, sipas kërkesave të nenit 27, pika 4, të këtij ligji.
2.7. Çdo ofrues i shërbimit të një tregu online që:
a) nuk organizon ndërfaqen e platformës në mënyrë që t’u mundësojë operatorëve ekonomikë përmbushjen e detyrimeve të tyre, përfshirë vendosjen e pikës së vetme të kontaktit për komunikim me SMT ose ministrinë, në kundërshtim me nenin 28, pika 1, shkronjat “a” dhe “b”, të këtij ligji;
2.8. Çdo operator ekonomik i cili ofron produkte për shitje online ose në distancë që:
a) nuk shfaq në ofertat online ose në çdo mjet tjetër të shitjes në distancë markimin CE, informacionin sipas nenit 18, pika 2,  etiketimin sipas nenit 22, pika 9, ose bartësin e të dhënave të lidhur me pasaportën digjitale të produktit, si dhe kur ofron një shërbim ndërmjetësimi në shitjet në distancë pa zbatuar këto detyrime, në kundërshtim me nenin 29, pikat 2 dhe 3, të këtij ligji.                                                                                                                                                                                                                                                
2.9. çdo  operator ekonomik që:
a) nuk merr masat e nevojshme korrigjuese për produktet që, edhe pse në përputhje, paraqesin rrezik për shëndetin, sigurinë, mjedisin ose interesat e tjera të mbrojtjes publike, në kundërshtim me nenin 63, pikat 1 dhe 2, të këtij ligji.
b) që nuk ruan dokumentet dhe informacionet e referuara në Kreun III, në dispozicion të SMT dhe autoriteteve të kompetente, në kundërshtim me nenin 20, pika 4 e këtij ligji
3. Shkeljet që dënohen me gjobë 100.000 lekë
Me këtë masë gjobitet:
[bookmark: _Hlk215439019]3.1. Çdo prodhues, që:
a) nuk vendos shenjën “vetëm për përdorim profesional” kur produkti synohet për përdorues profesionalë, në kundërshtim me kërkesat përkatëse të parashikuara në nenin 22, pika 5, të këtij ligji;
b) nuk siguron kodin unik të produktit, në kundërshtim me kërkesat përkatëse të parashikuara në nenin 22, pika 5, të këtij ligji
c) vendos markime në kundërshtim me nenin 19, pika 1 ose shenja, logo ose mbishkrime të tjera në produkt që dëmtojnë dukshmërinë ose kuptueshmërinë e markimit CE, në kundërshtim me nenin 19, pika 2, të këtij ligji.
3.2. Çdo prodhues, ose në mungesë të tij importuesi, që:
a) nuk mban regjistrin e ankesave dhe të produkteve jo-konform, ose nuk kryen testimet e mostrave në mënyrë periodike kur kërkohet, në kundërshtim me kërkesat përkatëse të parashikuara respektivisht në nenin 22, pika 4, paragrafi i fundit dhe nenin 24, pika 7, të këtij ligji; 
b) nuk vendos të dhënat e tij identifikuese në produkt, paketim ose dokument shoqërues në rastet kur këto të dhëna janë të detyrueshme, në kundërshtim me nenin 24, pika 6, të këtij ligji
[bookmark: _Hlk215185382]3.3. Çdo shpërndarës që:
a) bën të disponueshëm në treg produktin të identifikuar,  për mospërputhshmëri që nuk paraqesin rrezik serioz, në kundërshtim me nenin 25, pika 4, të këtij ligji;
b) nuk bashkëpunon me SMT gjatë vlerësimit të mospërputhshmërisë kur produkti nuk paraqet rrezik serioz, në kundërshtim me nenin 25, pika 6, të këtij ligji.
c) nuk u paraqet klientëve informacionin e parashikuar në këtë ligj përpara lidhjes së kontratës, në kundërshtim me nenin 25, pika 3.
3.4. Çdo ofrues shërbimi të një tregu online që:
a) nuk përgjigjet në mënyrë të përshtatshme ndaj njoftimeve për incidente ose aksidente që lidhen me produktet, ose nuk zbaton urdhrat e SMT për heqjen, çaktivizimin ose paralajmërimin e përmbajtjes, në kundërshtim me nenin 28, pika 1, shkronja “c”, të këtij ligji.
3.5. Çdo operator ekonomik që:
a) nuk bashkëpunon me SMT duke mos vënë në dispozicion informacionin, dokumentacionin ose aksesin e kërkuar gjatë vlerësimit të mospërputhshmërisë, në kundërshtim me nenin 20, pika 3, nenin 62, pika 1, të këtij ligji. 
4. Shkeljet që dënohen me gjobë 50.000 lekë për operatorët ekonomikë përkatës, si më poshtë:
Me këtë masë gjobitet:
[bookmark: _Hlk215439058]4.1. Çdo shpërndarës që:
a) vë në dispozicion një produkt pa përfshirë emrin dhe adresën e prodhuesit ose importuesit, në rastet kur këto të dhëna janë të detyrueshme, në kundërshtim me nenin 25, pika 2, shkronja “ç” të këtij ligji;
4.2. Çdo operator ekonomik që ofron produkte online që:
a) nuk vë në dispozicion konsumatorëve ose autoritetit kopjen digjitale të bartësit të të dhënave ose kodin identifikues të produktit brenda afatit 5-ditor, në rastet e shitjeve online ose në distancë, në kundërshtim me nenin 72, pika 3 dhe 4, të këtij ligji..
4.3. Çdo operator ekonomik që: 
a) nuk regjistrohet në sistemin kombëtar të informacionit dhe nuk i bën të disponueshme kanalet e komunikimit në kundërshtim me nenin 20, pika 5 e këtij ligji
5. Për shkeljet e detyrimeve të operatorëve ekonomikë gjatë vendosjes ose bërjes së disponueshme në treg të produkteve sipas dipozitës të parashikuar në nenin 88, pika 2, shkronja ‘b’, zbatohen në të njëjtën masë gjobat korresponduese të përcaktuara në nenin 84 të këtij ligji, sipas natyrës së shkeljes.
6. Çdo operator ekonomik që shkel detyrime të tjera specifike të parashikuara në këtë ligj, për të cilat nuk është përcaktuar një gjobë e veçantë në këtë nen, dënohet me gjobë 100 000 lekë.
7. Në rast përsëritjeje të së njëjtës kundërvajtje brenda një periudhe dyvjeçare nga data e marrjes së vendimit të formës së prerë për shkeljen e parë, gjoba e parashikuar për atë kundërvajtje rritet me pesëdhjetë për qind.
Përsëritje konsiderohet çdo shkelje e re e së njëjtës natyrë, e kryer nga i njëjti operator ekonomik, pavarësisht ekzekutimit të gjobës së parë. 
Neni 83 
[bookmark: _Hlk215439099]Shkeljet dhe gjobat për organet e miratuara dhe organet e vlerësimit teknik
Shkeljet e detyrimeve të detyrueshme që u ngarkohen organeve të miratuara, kur nuk përbëjnë vepër penale, përbëjnë kundërvajtje administrative dhe ndëshkohen nga ministria kompetente me gjobë si më poshtë:
1. Me 300.000 (treqind mijë) lekë dënohet çdo organ i miratuar që:
[bookmark: _Hlk215439152]a) lëshon certifikata, raporte vlerësimi, raporte testimi ose dokumente të tjera të detyrueshme pa kryer vlerësimin, testimin, kontrollin ose auditimin e kërkuar, në kundërshtim me nenin 43, pikat 6 dhe 7, të këtij ligji;
b) kryen vlerësime, inspektime, testime ose auditime jashtë fushës së miratimit, në kundërshtim me nenin 43, pika 6, të këtij ligji;
c) lëshon certifikata ose raporte pavarësisht mangësive të rëndësishme në kontrollin e prodhimit në fabrikë, në kundërshtim me nenin 53, pika 3, të këtij ligji.
2. Me 150.000 (njëqind e pesëdhjetë mijë) lekë dënohet çdo organ i miratuar që:
a) përdor personel të paautorizuar për marrjen e vendimeve teknike ose vendimeve të certifikimit në kundërshtim me nenin 43, pika 8, të këtij ligji;
b) nuk përmbush kërkesat e transparencës, paanshmërisë dhe proporcionalitetit gjatë vlerësimit të konformitetit, në kundërshtim me nenin 53, pika 2, të këtij ligji;
c) nuk njofton SMT-në ose ministrinë kur disponon prova ose indicie se një organ tjetër i miratuar nuk përmbush kërkesat e këtij ligji, në kundërshtim me nenin 54, pika 3 të këtij ligji;
ç) nuk njofton ministrinë brenda afatit 15-ditor lidhur me ndryshimet që ndikojnë në përputhshmërinë e tij me kërkesat e miratimit, në kundërshtim me nenin 38, pika 4, të këtij ligji;
d) nuk vë në dispozicion dokumentacionin ose informacionin e kërkuar nga ministria, në kundërshtim me nenin 38, pika 5, të këtij ligji.
3. Me 80.000 (tetëdhjetë mijë) lekë dënohet çdo organ i miratuar që:
[bookmark: _Hlk215439252]a) nuk informon ministrinë për refuzimet, pezullimet, kufizimet ose tërheqjet e certifikatave, raporteve të vleftësimit ose raporteve të testimit, në kundërshtim me nenin 54, pika 1, të këtij ligji;
b) nuk informon organet e tjera të miratuara për rezultatet negative të vlerësimeve dhe verifikimeve, në kundërshtim me nenin 54, pika 2, të këtij ligji;
c) nuk bashkëpunon me organet e tjera të miratuara dhe me organin e monitorimit, sipas kërkesave të nenit 53, pika 7, të këtij ligji;
ç) nuk njofton ministrinë ose SMT-në për çështjet për të cilat ky ligj parashikon detyrimin e njoftimit të menjëhershëm ose të detyrueshëm;
d) delegon te palë të treta detyra thelbësore të vlerësimit ose verifikimit, në kundërshtim me nenin 45 të  këtij ligji. 
[bookmark: _Hlk215322786]Neni 84 
Masa administrative për operatoret ekonomike 
[bookmark: _Hlk215439330]1. Për shkeljet e lehta të dispozitave të këtij ligji, për të cilat parashikohet dënim administrativ me gjobë prej 80.000 (njëqind mijë) lekësh, Struktura e Mbikëqyrjes së Tregut (SMT) vendos, në inspektimin e parë, paralajmërimin si masë administrative kryesore, në përputhje me legjislacionin për inspektimet në Republikën e Shqipërisë.
Paralajmërimi shoqërohet me detyrimin për marrjen e masave korrigjuese brenda një afati të arsyeshëm, si dhe me këshillimin me shkrim të operatorit ekonomik, i cili pasqyrohet në procesverbalin e inspektimit.
2. Për shkelje të tjera të këtij ligji, përveç gjobave të parashikuara në nenin 82, ose në rast të moszbatimit të detyrimeve pas paralajmërimit, SMT vendos ndaj operatorit ekonomik një ose më shumë nga masat administrative të mëposhtme: 
a) detyrimin për të eliminuar mos-konformitetin dhe për të vënë produktin në përputhje brenda një afati të caktuar;
b) kufizimin e vënies në treg ose të bërjes së disponueshme në treg të produktit;
c) pezullimin e vënies ose bërjes së disponueshme në treg të produktit;
ç) ndalimin e vënies ose bërjes së disponueshme në treg të produktit;
d) tërheqjen e produktit nga tregu;
dh) kthimin mbrapsht nga përdoruesit të produkteve të vendosura në treg;
e) neutralizimin, asgjësimin ose trajtimin e produktit kur kjo është absolutisht e domosdoshme. 
3. Për shkeljet e detyrimeve të neneve 71 - 77, mbi pasaportën digjitale të produktit, përveç gjobave të parashikuara në nenin 82, SMT mund të vendosë ndaj operatorit ekonomik përkatës, një ose më shumë nga masat administrative të mëposhtme:
a) kufizimin ose pezullimin e aksesit për futjen ose përditësimin e të dhënave;
b) pezullimin e përkohshëm të aksesit në sistemin  të pasaportave digjitale;
c) detyrimin për korrigjimin e menjëhershëm të të dhënave të gabuara;
ç) heqjen e së drejtës për të ofruar shërbime të pasaportës digjitale në rast përsëritjeje. 
4. Masat administrative jepen me vendim të arsyetuar, njoftohen në mënyrë të verifikueshme dhe janë të ankueshme sipas ligjit.
5. Zbatimi i masave administrative nuk përjashton përgjegjësinë civile, penale ose administrative sipas legjislacionit tjetër.
Neni 85 
Masa administrative për Organet e Miratuara
1. Për shkeljet e përcaktuara në pikën 1 të nenit 83 të këtij ligji, Ministria, përveç gjobës, vendos detyrimisht edhe këto masa administrative:
a) pezullimin e menjëhershëm të miratimit;
b) tërheqjen e menjëhershme të miratimit në rastet e:
· lëshimit të certifikatave, raporteve të vlerësimit ose dokumenteve të tjera të detyrueshme pa kryer vlerësimin e kërkuar sipas ligjit;
· kryerjes së vlerësimeve, inspektimeve ose testimeve jashtë fushës së miratimit..
2. Për shkeljet e përcaktuara në nenin 83, pika 2, Ministria, përveç gjobës, vendos detyrimisht këto masa administrative:
a) urdhërimin për marrjen e masave korrigjuese brenda një afati të përcaktuar;
b) pezullimin e miratimit, nëse shkelja nuk korrigjohet brenda afatit të vendosur nga ministria;
c) tërheqjen e miratimit, nëse shkelja përsëritet brenda një periudhe 24-mujore.
3. Për shkeljet e përcaktuara në nenin 83, pika 3,  të këtij ligji, Ministria vendos:
a) masë korrigjuese të detyrueshme
b) pezullimin e miratimit në rast përsëritjeje.
4. Procedura për vendosjen e masave administrative zhvillohet sipas rregullave të parashikuara në Kodin e Procedurave Administrative.
5. Vendimi për vendosjen e masave administrative është i arsyetuar dhe i njoftohet subjektit të prekur në mënyrë të verifikueshme.
Neni 86 
Ankimi
1. Kundër vendimeve të SMT për gjoba dhe masa administrative mund të behet ankim në përputhje me ligjin për inspektimin
2. Kundër gjobave dhe masave administrative të vendosura nga Ministria bëhet ankim sipas Kodit të Procedurave Administrative dhe legjislacionit të posaçëm në fuqi.
Neni 87 
Ekzekutimi i vendimit
1. Gjoba e vendosur në zbatim të nenit 84 dhe nenit 85 të këtij ligji përbën titull ekzekutiv pas shterimit të ankimit administrativ. Gjoba paguhet brenda 10 ditëve kalendarike nga data kur është njoftuar kundërvajtësi për vendimin e dënimit me gjobë që përbën titull ekzekutiv. Në rast mosekzekutimi vullnetar, për ekzekutimin e saj ngarkohet zyra e përmbarimit, sipas rregullave të parashikuara në Kodin e Procedurave Civile dhe në ligjin për kundërvajtjet administrative.
2. Të ardhurat që burojnë nga vjelja e gjobave derdhen në Buxhetin e Shtetit.
KREU XVII
DISPOZITA KALIMTARE DHE PËRFUNDIMTARE
Neni 88 
Dispozita kalimtare
1. Deri në ditën e anëtarësimit të Republikës së Shqipërisë në Bashkimin Evropian:
a) markimi CE sipas dispozitave të këtij ligji nuk është i detyrueshëm, përveç rasteve kur një marrëveshje ndërmjet Republikës së Shqipërisë dhe Bashkimit Evropian parashikon detyrimin e përdorimit të tij para anëtarësimit;
[bookmark: _Hlk216964127]b) produktet e ndërtimit të prodhuara në Shqipëri mund të tregtohen me markimin CE vetëm kur procedurat e vlerësimit të performancës dhe verifikimit të konformitetit kryhen nga organizma evropianë të notifikuar/njoftuar ose nga degë të tyre të regjistruara në Shqipëri, sipas legjislacionit për tregtimin dhe mbikëqyrjen e tregut të produkteve jo ushqimore. Kjo zbatohet vetëm në ato raste kur ky ligj ose aktet nënligjore në zbatim të tij kërkojnë përfshirjen e organeve të miratuara/palëve të treta në procesin e vlerësimit dhe verifikimi të  performancës dhe konformitetit të produktit.
2. Deri më 8 janar 2040, produktet e ndërtimit mund të vendosen në tregun e Republikës së Shqipërisë sipas njërës prej këtyre dy mënyrave:
a) sipas kërkesave të produktit, përfshirë karakteristikat thelbësore të performancës së tij, metodave të vlerësimit, sistemeve të vlerësimit dhe verifikimit të konformitetit, si dhe deklarimit të performancës dhe konformitetit, të përcaktuara në këtë ligj dhe aktet nënligjore në zbatim të tij;
b) sipas standardeve të harmonizuara shqiptare dhe/ose dokumenteve të vlerësimit teknik shqiptar, të cilat përcaktojnë kërkesat thelbësore të performancës, metodat e vlerësimit dhe sistemet përkatëse të vlerësimit dhe verifikimit të performancës, të përcaktuara në Shtojcën XI dhe që çojnë në përdorimin e deklaratës së performancës sipas formatit të Shtojcës XII. Lista e referencave të standardeve të harmonizuara shqiptare dhe dokumenteve të vlerësimit teknik shqiptar miratohet me vendim të Këshillit të Ministrave dhe publikohet në Fletoren Zyrtare. Dokumentet e vlerësimit teknik shqiptar publikohen në faqen zyrtare të OESHVT.
Dokumentet teknike që përdoren sipas shkronjës “b” mbeten të vlefshme deri më 8 janar 2040, përveç rasteve kur konstatohet rrezik ose mos-konformitet i produktit.
3. Dispozitat e këtij ligji që lidhen me pasaportën dixhitale të produktit, përfshirë detyrimet për ngarkimin dhe përditësimin e të dhënave në këtë pasaportë, zbatohen nga data kur:
a) Republikës së Shqipërisë i jepet akses në sistemin evropian të pasaportave digjitale të produktit të ndërtimit, në përputhje me një akt të Komisionit ose një marrëveshje ndërkombëtare të lidhur sipas nenit 73 të këtij ligji; ose
b) nga data e anëtarësimit të Republikës së Shqipërisë në Bashkimin Evropian,
cilado prej këtyre ngjarjeve të ndodhë e para.
4. Instituti i Ndërtimit brenda 6 muajve nga hyrja në fuqi e këtij ligji paraqet aplikimin për tu emëruar si Organ i Emëruar Shqiptar për Vlerësimit Teknik/OESHVT, në përputhje me kërkesat e këtij ligji.
5. Instituti i Ndërtimit ushtron funksionet dhe detyrat si organ i miratuar deri në akreditimin dhe miratimin e organeve të miratuar sipas kërkesave të këtij ligji. 
6. Instituti i Ndërtimit përfundon procesin e akreditimit dhe merr certifikatën e akreditimit si palë e tretë për vlerësimin dhe verifikimin e produkteve të ndërtimit brenda 2 viteve nga data e hyrjes në fuqi të këtij ligji.
7. Në rast se Instituti i Ndërtimit nuk merr certifikatën e akreditimit brenda afatit të përcaktuar, ministria ndërmerr procedurat për njohjen, miratimin ose angazhimin e një organi tjetër të akredituar si palë e tretë për vlerësimin dhe verifikimin e qëndrueshmërisë së performancës së produkteve të ndërtimit, në përputhje me kërkesat e këtij ligji.
8. Një vit pas hyrjes në fuqi të këtij ligji, të parashikuara në nenin 92, pika 2, mbikëqyrja e zbatimit të këtij ligji dhe ushtrimi i kompetencave të SMT kryhet nga struktura aktuale përgjegjëse pranë Inspektoratit Kombëtar të Mbrojtjes së Territorit (IKMT).
9. Në ditën e anëtarësimit të Republikës së Shqipërisë në Bashkimin Evropian:
a) “organ i miratuar” interpretohet si “organizëm i njoftuar/notifikuar”,
b) “organ shqiptar për vlerësimin teknik” kuptohet si “organizëm për vlerësimin teknik”,
[bookmark: _Hlk215499135]c) “Ministri miraton” interpretohet si “Ministri njofton/notifikon”,
ç) “Aplikimi për miratim” interpretohet si “Aplikimi për njoftim/notifikim”,
d) “Procedura e miratimit”  interpretohet si “Procedura njoftimit/notifikimit”,
dh) “Autoritet miratues” interpretohet si “Autoritet njoftues/notifikues”
Neni 89  
Aktet nënligjore
1. Këshilli i Ministrave, me propozim të ministrit, brenda 6 muajve nga hyrja në fuqi e këtij ligji, nxjerr aktet nënligjore në zbatim të nenit 88, pika 2, shkronja “b”. 
2. Aktet e tjera nënligjore të parashikuara në këtë ligj miratohen sipas nevojës, në zbatim të këtij ligji, pa afat të posaçëm.
Neni 90 
Detyrimi për informacion në gjuhën shqipe pas anëtarësimit
1. Pas anëtarësimit të Republikës së Shqipërisë në Bashkimin Evropian, shfuqizimi i dispozitave përkatëse të këtij ligji nuk cenon detyrimin e operatorëve ekonomikë që:
a) të bëjnë të disponueshme deklaratën e performancës dhe konformitetit (DoPK) në gjuhën shqipe, sipas mënyrave përkatëse të komunikimit;
b) të sigurojnë informacionin e përgjithshëm të produktit, udhëzimet për përdorim dhe informacionin për sigurinë në gjuhën shqipe, pa përjashtuar mundësinë e përdorimit të njëkohshëm të gjuhëve të tjera të Bashkimit Evropian dhe, sipas rastit, përdorimin e mënyrave të tjera të kuptueshme si vizatime, piktograma apo simbole.
2. Mosrespektimi i detyrimeve të përcaktuara në këtë nen përbën shkelje dhe sanksionohet sipas dispozitave të Kreut XVI të këtij ligji.
3. Ky detyrim zbatohet në përputhje me nenin 91, pika 6, të këtij ligji dhe me parimin e moskrijimit të pengesave të pajustifikuara në tregtinë e brendshme të Bashkimit Evropian.

Neni 91  
Shfuqizimet
1. Ligji nr. 9290, datë 31.3.2004, “Për produktet e ndërtimit”, i ndryshuar, shfuqizohet 1 vit pas hyrjes në fuqi të këtij ligji.
2. Një vit pas hyrjes në fuqi të këtij ligji, shfuqizohen dispozitat e ligjit nr. 8402, datë 10.9.1998, “Për kontrollin dhe disiplinimin e punimeve të ndërtimit”, të ndryshuar, si dhe të akteve nënligjore të nxjerra në zbatim të tij, që rregullojnë mbikëqyrjen e tregut të produkteve të ndërtimit ose përcaktojnë kompetenca të organeve të tjera për mbikëqyrjen e tregut të këtyre produkteve. 
3. Një vit pas hyrjes në fuqi të këtij ligji, mbikëqyrja e tregut të produkteve të ndërtimit kryhet në përputhje me këtë ligj. Dispozitat e këtij ligji kanë përparësi ndaj dispozitave të akteve të tjera ligjore dhe nënligjore që rregullojnë të njëjtën fushë, për aq sa bien në kundërshtim me dispozitat e këtij ligji.
4. Në ditën e anëtarësimit të Republikës së Shqipërisë në Bashkimin Evropian shfuqizohen dispozitat e mëposhtme të këtij ligji:
[bookmark: _Hlk215440672]a) neni 2, pika 1, neni 3, pikat nga 1-70, nenet 5 – 10, neni 11, pikat 1, 2, 3, 6 dhe 7, nenet 12 - 36,  neni 38, pika 2, neni 39, neni 41, pika 2, nenet 43 – 46, neni 48, pika 5 dhe pika 6, nenet 49 -51, neni 53-58, neni 60, pikat 5-8,  neni 62, neni 63, neni 65, neni 66, neni 67, pikat 1-4, nenet 71-75, nenet 78-83 Shtojcat I-XII të këtij ligji.
5. Për qëllime të zbatimit të këtij ligji dhe të masave administrative, në ditën e anëtarësimit të Republikës së Shqipërisë në Bashkimin Evropian, të gjitha referencat ndaj dispozitave të shfuqizuara konsiderohen si referenca ndaj dispozitave ekuivalente të Rregullores (BE) 2024/3110, të identifikuara në Tabelën e Korrelacionit të përcaktuar në Shtojcën XIII të këtij ligji. 
[bookmark: _Hlk215441075]6. Shfuqizimi i nenit 16, pika 4, nenit 22 pika 6, nenit 24 pika 3, nenit 25 pika 2, nenit 27, pika 2, shkronja “c”,  dhe nenit 62 pika 1 të këtij ligji nuk cenon detyrimin e operatorëve ekonomikë për të siguruar në gjuhën shqipe informacionet, dokumentet shoqëruese, deklaratat, udhëzimet dhe të dhënat e domosdoshme për vlerësimin e sigurisë, përputhshmërisë dhe performancës së produkteve të ndërtimit në tregun e Republikës së Shqipërisë.

Neni 92 
Hyrja në fuqi dhe zbatimi
1. Ky ligj hyn në fuqi 15 dite pas botimit në Fletoren Zyrtare
2. Dispozitat e këtij ligji fillojnë të zbatohen 1 (një) vit pas hyrjes së tij në fuqi, me përjashtim të rasteve të mëposhtme, të cilat zbatohen sipas afateve të posaçme: 
[bookmark: _Hlk215332983]a) karakteristikat thelbësore të listuara në shkronjat nga “a” deri “ç” të Shtojcës II, të cilat fillojnë të zbatohen nga data 1 dhjetor 2027
b) karakteristikat thelbësore të listuara në shkronjat nga “d” deri “i” të Shtojcës II, të cilat fillojnë të zbatohen nga data 9 janar 2030
c) karakteristikat thelbësore të listuara në shkronjat nga “j” deri “n” të Shtojcës II, të cilat fillojnë të zbatohen nga data 9 janar 2032
ç) pikat 1, 2, 3 dhe 4  të Shtojcës IX të cilat fillojnë të zbatohen 3 vjet pas hyrjes në fuqi të këtij ligji
d) pikat 5 dhe 6 të Shtojcës IX të cilat fillojnë të zbatohen një vit pas hyrjes në fuqi të këtij ligji
[bookmark: _Hlk215441106][bookmark: _Hlk215505147]dh) Neni 4, neni 37, pika 2, neni 38, pika 7, neni 40, neni 41, pika 1, neni 60, pika 3, neni 90 si dhe Shtojca XIII e këtij ligji fillojnë të zbatohen në datën e anëtarësimit të Republikës së Shqipërisë në Bashkimin Evropian.
e) Dispozitat e këtij ligji që lidhen me pasaportën digjitale të produktit zbatohen sipas kushteve dhe afateve të përcaktuara në dispozitat kalimtare të këtij ligji.

 
SHTOJCA I
Kërkesat bazë për objektet ndërtimore
Lista e mëposhtme e kërkesave bazë për punimet ndërtimore do të merret si bazë për identifikimin e karakteristikave thelbësore të produkteve, për përgatitjen e standardeve, specifikimeve teknike të harmonizuara dhe dokumenteve shqiptare të vlerësimit. 
Këto kërkesa bazë për objektet ndërtimore nuk përbëjnë detyrime të drejtpërdrejta për operatorët ekonomikë.
Jetëgjatësia e pritshme e veprave ndërtimore, në lidhje me këto kërkesa bazë, duhet të marrë parasysh ndikimin e mundshëm të ndryshimeve klimatike.
1. Integriteti strukturor i punimeve të ndërtimit
Punimet e ndërtimit dhe pjesët përbërëse të tyre duhet të projektohen, ndërtohen, përdoren, mirëmbahen dhe çmontohen ose prishen në mënyrë të tillë që të gjitha ngarkesat përkatëse dhe kombinimet e tyre përballohen dhe transmetohen në tokë në mënyrë të sigurt dhe pa shkaktuar devijime apo deformime të ndonjë pjese të punimeve të ndërtimit, ose lëvizje të tokës që do të dëmtonin qëndrueshmërinë, rezistencën strukturore, funksionalitetin dhe fortësinë e ndërtimit panevojshme 
Struktura dhe elementët strukturor duhet të punimeve të ndërtimit duhet të projektohen, prodhohen, ndërtohen, mirëmbahen dhe të çmontohen ose prishen në mënyrë që të përmbushin këto kërkesa:
a) të jenë të qëndrueshëm gjatë gjithë jetëgjatësisë së tyre të projektuar;
b) të përballojnë veprimet dhe ndikimet që mund të ndodhin gjatë ndërtimit, përdorimit dhe çmontimit me një shkallë të përshtatshme besueshmërie dhe efektiviteti pa;
i. u shembur;
ii. u deformuar në mënyrë të papranueshme;
iii. u dëmtuar pjesë të tjera të ndërtesës ose pajisje të instaluara;
c) mbeten brenda kërkesave të tyre specifike të shërbimit gjatë gjithë jetëgjatësisë së tyre të synuar me një shkalle të përshtatshme besueshmërie dhe në mënyrë ekonomike (kërkesa për shërbimshmëri);
d) mirëmbajnë integritetin e tyre në mënyrë të duhur kur përballen me ngjarje ekstreme si tërmet, zjarr, shpërthim, ndikime ose gabime njerëzore në një shkallë jo të tepruar në raport me shkakun origjinal (kërkesa për qëndrueshmërinë).
2. Siguria ndaj zjarrit
punimet e ndërtimit dhe pjesët e tyre përbërëse duhet të projektohen, ndërtohen, përdoren, mirëmbahen dhe çmontohen ose prishen në mënyrë të tille që parandalohet në mënyrë të përshtatshme shpërthimi i zjarrit, duke përfshirë përdorimin e detektorëve dhe alarmeve.
Duhet të mbahet dhe kontrollohet zjarri dhe tymi dhe të mbrohen njerëzit në godina nga tymi dhe zjarri. Duhet të merren masa të duhura për të siguruar daljen e sigurte nga evakuimi i gjithë njerëzve nga objekti i ndërtimit.
Punimet e ndërtimit dhe çdo pjesë e tyre duhet të projektohen, ndërtohen, përdoren dhe mirëmbahen në mënyrë të tille që të përmbushin këto kërkesa në rast zjarri:
a) të ruhet kapaciteti mbajtës i ndërtesës për një periudhë të caktuar kohe për t’i dhënë banorëve kohë për të dalë jashtë
b) të sigurohet qasje për shërbimet e shpëtimit dhe emergjencës dhe mjete të përshtatshme për të lehtësuar punën e tyre
c) të kontrollohet dhe kufizohet gjenerimi dhe përhapja e zjarrit dhe tymit
ç) të kufizohet përhapja e zjarrit dhe tymit në ndërtesat ngjitur
d) të merret parasysh siguria e shërbimeve të shpëtimit dhe emergjencës
3. Mbrojtja ndaj ndikimeve të dëmshme në shëndet dhe higjienë lidhur me punimet e ndërtimit 
Punimet e ndërtimit dhe çdo pjesë e tyre duhet të projektohen, ndërtohen, përdoren, mirëmbahen dhe çmontohen ose prishen në mënyrë që, gjatë gjithë ciklit të jetës, të mos ndikojnë negativisht në higjienën, shëndetin dhe sigurinë e punëtorëve, banorëve, vizitorëve ose fqinjëve, për shkak të:
a) emetimeve të substancave të rrezikshme në ajrin e brendshëm, përfshirë mikro plastikët;
b) emetimin e rrezatimeve të dëmshme në ambientet e brendshme;
c) çlirimin e substancave të rrezikshme në ujin e pijshëm ose substancave që ndikojnë negativisht në të;
ç) depërtimit të lagështirës në brendësi të punimit të ndërtimit;
d) shkarkimeve të papërshtatshme të ujërave të zeza, gazrave apo mbetjeve të ngurta ose të lëngshme në ambientin e brendshëm.
4.Siguria dhe aksesueshmëria e punimeve të ndërtimit 
Punimet e ndërtimit dhe çdo pjesë e tyre duhet të projektohen, ndërtohen, përdoren, mirëmbahen dhe çmontohen ose prishen në mënyrë që, gjatë gjithë ciklit të tyre të jetës, të mos paraqesin rreziqe të papranueshme aksidentesh apo dëmtimesh gjatë përdorimit, përfshirë rrëshqitje, rrëzim, përplasje, djegie, goditje elektrike apo dëmtime nga pjesë që bien ose thyhen për shkak të faktorëve të jashtëm si kushtet ekstreme atmosferike apo shpërthime. 
Në veçanti, ndërtesat duhet të projektohen dhe ndërtohen duke marrë në konsideratë aksesin dhe përdorimin nga persona me aftësi të kufizuara ose me lëvizshmëri apo orientim të kufizuar.
5. Rezistenca ndaj kalimit të zërit dhe vetitë akustike të punimeve të ndërtimit 
Punimet e ndërtimit dhe çdo pjesë e tyre duhet të projektohen, ndërtohen, përdoren, mirëmbahen dhe çmontohen ose prishen në mënyrë që të ofrojnë, gjatë gjithë ciklit të jetës, mbrojtje të arsyeshme ndaj ngarkesave të zërit përmes ajrit ose materialeve nga pjesë të tjera të ndërtesës ose nga burime të jashtme.
Kjo mbrojtje duhet të sigurojë që ngarkesa akustike:
a) të mos krijojë rreziqe të menjëhershme apo kronike për shëndetin e njeriut;
b) të lejojë banorët dhe personat përreth të flenë, të pushojnë dhe të angazhohen në aktivitetet e tyre normale në kushte të kënaqshme.
Punimet e ndërtimit dhe çdo pjesë e tyre duhet të kenë aftësi të mjaftueshme për përthithjen dhe reflektimin e zërit, kur këto veti kërkohen.
6.Efiçienca e energjisë dhe performanca termike e punimeve të ndërtimit
Punimet e ndërtimit, përfshirë proceset e automatizuara brenda tyre, si dhe sistemet e ngrohjes, ftohjes, ndriçimit dhe ventilimit duhet të projektohen në mënyrë të tille që sasia e energjisë që ato kërkojnë gjatë fazës së përdorimit të jetë e ulët, duke marrë parasysh:
a) objektivat për objektet me konsum energjie pothuajse zero dhe objektet me emetime zero;
b) kushtet klimatike të jashtme dhe të brendshme.
c) kushtet klimatike të brendshme
7.Emetimet në ambientin e jashtëm të punimeve të ndërtimit 
Punimet e ndërtimit dhe çdo pjesë e tyre duhet të projektohen, ndërtohen, përdoren, mirëmbahen dhe çmontohen ose prishen në mënyrë të tille që, gjatë gjithë ciklit të jetës së tyre, të mos përbëjnë rrezik për ambientin e jashtëm për shkak të:
a) emetimeve të substancave të rrezikshme, mikro plastikëve ose rrezatime në ajër, ujëra nëntokësore  apo ujëra sipërfaqësore apo në tokë;
b) shkarkimit të gabuar të ujërave të ndotura, emetimit të gazeve djegëse ose asgjësimit të pasaktë të mbetjeve të ngurta apo të lëngshme në ambientin e jashtëm;
c) dëmtimeve strukturore të punimit të ndërtimit përfshirë dëmtime përmes transportit të ndotësve me ujë drejt themeleve të ndërtesës;
ç) emetimeve të gazeve serrë
8.Përdorimi i qëndrueshëm i burimeve natyrore në punimet e ndërtimit 
Punimet e ndërtimit dhe çdo pjesë e tyre duhet të projektohen, ndërtohen përdoren, mirëmbahen dhe çmontohen ose prishen në mënyrë të tille që, gjatë gjithë ciklit të jetës së tyre, përdorimi i burimeve natyrore të jetë i qëndrueshëm dhe të garantojë: 
a) maksimizimin e përdorimit efikas të lëndëve të para dhe atyre dytësore me ndikim të lartë pozitiv në mjedis;
b) minimizimin e sasisë totale të lëndëve të para të përdorura;
c) minimizimin e energjisë së përfshirë në ndërtim (energji e mishëruar);
ç) minimizimin e mbetjeve të gjeneruara;
d) minimizimin e përdorimit të ujit të pijshëm dhe atij të shërbimeve;
dh) maksimizimin e ri shfrytëzimit ose riciklueshmërisë së punimeve ndërtimore, pjesërisht ose tërësisht, si dhe të materialeve të tyre pas çmontimit ose prishjes;
e) lehtësimin e çmontimit

SHTOJCA II 
Karakteristikat mjedisore të paracaktuara për produktet e ndërtimit 
Specifikimet teknike të harmonizuara shqiptare dhe dokumentet shqiptare të vlerësimit duhet të mbulojnë listën e karakteristikave thelbësore mjedisore të paracaktuara, lidhur me vlerësimin e ciklit jetësor të një produkti:
a) Ndikimet e ndryshimeve klimatike – total
b) Ndikimet e ndryshimeve klimatike – nga lëndët djegëse fosile
c) Ndikimet e ndryshimeve klimatike – nga burime biogjenike
ç) Ndikimi në ndryshimet klimatike – përdorimi dhe ndryshimi i përdorimit të tokës
d) potenciali i varfërimit të ozonit
dh) Potenciali për acidifikim të mjedisit– Matja e kontributit të emetimeve në reshjet acide (p.sh. NOx, SO₂).
e) Eutrofikimi i ujërave të ëmbla eutrofikim ujërave të ëmbla ujore
ë) Eutrofikimi i ujërave detare
f) Eutrofikimi i tokës
g) Ozoni foto kimik 
gj) Varfërimi i burimeve natyrore jo të gjalla  – minerale dhe metale
h) Varfërimi i burimeve natyrore jo të gjalla – lëndë djegëse fosile
i) Konsumi i ujit
j) Prania e grimcave shumë të vogla që qëndrojnë pezull në ajër (materia e grimcave PM).
k) Rrezatimi jonizues – ndikimi në shëndetin e njeriut.
l) Eko toksiciteti në ujin e ëmbël (potenciali i një substance për të shkaktuar efekt toksik në organizmat e ujerave të ëmbla)
ll) Toksiciteti për shëndetin e njeriut – me efekt kancerogjen
m) Toksiciteti për shëndetin e njeriut – pa efekt kancerogjen
n) Ndikimet mjedisore nga përdorimi i tokës
[bookmark: _Hlk214889759]
SHTOJCA III 
Kërkesat për produktet e ndërtimit
1. Kërkesat për produktin që sigurojnë funksionimin dhe performancën e duhur 
1.1. Specifikimet teknike të harmonizuara shqiptare, të adoptuara në përputhje me pikën 1 të nenit 7, mund të parashikojnë, sipas rastit për kategoritë përkatëse të produkteve që ato mbulojnë, që produktet duhet të projektohen, prodhohen dhe ambalazhohen në mënyrë të tillë që, gjatë gjithë ciklit të jetës së tyre, të plotësojnë një ose më shumë nga kërkesat funksionale dhe të performancës së mëposhtme, në përputhje me nivelin bashkëkohor të teknologjisë (gjendjen e artit) dhe në masën që këto kërkesa nuk mbulohen nga akte të tjera ligjore në fuqi:
a) përmbushja e qëllimit të synuar realizohet në mënyrë efektive dhe të besueshme;
b) përmbushja e performancës së deklaruar nuk komprometohet;
c) përmbushja e kërkesave të sigurisë dhe të mbrojtjes së mjedisit të përcaktuara në pikat 2.1 dhe 3.1 të kësaj Shtojce nuk cenohet;
ç) ruhet/mirëmbahet funksionaliteti i produktit.
1.2. Standardet e harmonizuara shqiptare vullnetare, të parashikuara në pikën 3 të nenit 7, si dhe specifikimet e përbashkëta që japin prezumimin e konformitetit, duhet të përcaktojnë mënyrën e përmbushjes së kërkesave të parashikuara në pikën 1.1, si për shembull nëpërmjet:
a) përdorimit të materialeve specifike, të cilat mund të përcaktohen edhe nga përbërja kimike;
b) përcaktimit të përmasave dhe formave specifike të produkteve ose përbërësve të tyre;
c) përdorimit të disa komponentëve të caktuar, të cilët mund të përcaktohen gjithashtu nga materiali, dimensionet dhe format;
ç) përdorimit të disa aksesorëve specifikë dhe kërkesave për to;
d) lehtësimit të instalimit dhe çinstalimit të produktit;
dh) lehtësimit në mirëmbajtje ose mungesës së nevojës për mirëmbajtje gjatë jetëgjatësisë së pritshme të produktit;
e) karakteristikave të produktit gjatë përdorimit normal, përfshirë lehtësinë e pastrimit, rezistencën ndaj gërvishtjeve dhe thyerjes.
1.3. Kur përcaktojnë kërkesat për funksionalitetin dhe performancën, specifikimet teknike të harmonizuara shqiptare mund t’i diferencojnë ato sipas klasave të ndryshme të performancës së produkteve.
2. Kërkesat për sigurinë e produktit
Rregullat e sigurisë për profesionistet/punëtoret dhe jo-profesionistët (konsumatorë, banorë), gjatë fazave të transportit, instalimit, përdorimit, mirëmbajtjes, çinstalimit, si dhe në fazat e përpunimit për përdorim të dytë ose riciklim të produktit.
2.1.Specifikimet teknike të harmonizuara shqiptare, të adoptuara sipas Vendimit të Këshillit të Ministrave referuar pikës 1 të nenit 7, sipas rastit, mund të parashikojnë që produktet duhet të projektohen, prodhohen dhe paketohen në mënyrë të tillë që të adresojnë, gjatë gjithë ciklit jetësor, një ose më shumë nga rreziqet e brendshme për sigurinë e produktit, në përputhje me gjendjen aktuale të teknologjisë dhe në masën që këto rreziqe nuk janë të mbuluara nga një legjislacion tjetër në fuqi:
a) rreziqe kimike për shkak të rrjedhjeve ose lirimi i substancave të dëmshme;
b) rreziku nga përbërja e paekuilibruar në aspektin e substancave që shkakton funksionim me të meta lidhur me sigurinë përkatëse të funksionimit të produkteve;
c) rreziqe mekanike;
ç) dëmtim/avari mekanik;
d) dëmtim fizik i përbërësve;
dh) risqe të dëmtimeve/avarive elektrike;
e) risqe që lidhen me ndërprerje të furnizimit me energji elektrike;
ë) risqe që lidhen me karikim ose shkarkim të  paqëllimshëm të elektricitetit;
f) risqe që lidhen me dështim të softuerit të integruar;
g) risqe të manipulimit të softuerit;
gj) risqe të mos pajtueshmërisë të substancave ose materialeve;
h) risqe që lidhen me mos-pajtueshmërinë e artikujve të ndryshme, ku të paktën një prej tyre është produkt;
i) risqe të mosrealizimit të funksionit të synuar, në rast se ai lidhet me sigurinë;
j) risku i keqkuptimit të udhëzimeve për përdorim në një fushe që mund të cenojë shëndetin ose sigurinë;
k) risku i instalimit apo përdorimit të papërshtatshëm ose të paqëllimshëm;
l) risku i përdorimit të qëllimshëm por të papërshtatshëm.
2.2. Standardet harmonizuare vullnetare shqiptare dhe specifikimet e përbashkëta që japin prezumimin e konformitetit duhet të përcaktojnë mënyrën për përmbushjen e kërkesave të pikës 2.1 përmes:
a) përcaktimit të nivelit aktual të zhvillimit teknik për reduktimin e rrezikut në kategorinë përkatëse të produktit përfshirë rrezikun e papajtueshmërisë së artikujve të ndryshme ku të paktën një prej tyre është produkt;
b) ofrimit të zgjidhjeve teknike për shmangien e rreziqeve të lidhura me sigurinë;
c) në rast se shmangia nuk është e mundur, ofrimit të masave për zbutjen e rreziqeve përmes paralajmërimeve të qarta në produkt, në paketimin e tij dhe në udhëzimet për përdorim.
2.3. Kur përcaktojnë kërkesat për siguri, specifikimet teknike të harmonizuara mund të bëjnë dallime midis klasave të ndryshme të performancës në raport me sigurinë
3. Kërkesat mjedisore për produktin
Mjedisi i referohet nxjerrjes dhe prodhimit të materialeve, prodhimit të produktit, transportit të materialeve dhe produkteve, mirëmbajtjes, potencialit të produktit për të qëndruar sa më gjatë brenda ekonomisë cirkulare dhe fazës së tij të fundme të jetës.
3.1. Specifikimet teknike të harmonizuara shqiptare, të adoptuara sipas Vendimit të Këshillit të Ministrave referuar në piken 1 të nenit 7, kur është e përshtatshme, mund të parashikojnë që produktet duhet të projektohen, prodhohen dhe paketohen në mënyrë të tillë që të adresojnë, gjatë gjithë ciklit të tyre jetësor dhe në masën që nuk dëmtojnë sigurinë dhe nuk mbulohen nga një legjislacion tjetër në fuqi, një ose më shumë nga aspektet mjedisore të mëposhtme:
a) maksimizimi i qëndrueshmërisë dhe besueshmërisë së produktit ose komponentëve të tij, i shprehur përmes indikacionit të jetëgjatësisë teknike të produktit, informacionit për përdorim real të produktit, rezistencës ndaj stresit ose mekanizmave të plakjes, si dhe në aspekte të jetëgjatësisë mesatare të pritshme, jetëgjatësisë minimale në kushtet më të këqija por realiste dhe kërkesave për jetëgjatësi minimale dhe parandalimin e prishjes së parakohshme;
b) minimizimi i emetimeve të gazeve serrë gjatë gjithë ciklit jetësor;
c) maksimizimi i ripërdorimit, riciklimit dhe përmbajtjes së nënprodukteve;
ç) përzgjedhja e substancave të sigurta, të qëndrueshme dhe miqësore me mjedisin;
d) eficensa e energjisë dhe përdorimi i energjisë;
dh) eficensa në përdorimin e burimeve natyrore;
e) modulariteti i produktit (lehtësia për t’u ndarë, përmirësuar, riparuar);
ë) identifikimi i produkteve ose pjesëve të tyre që mund të ripërdoren pas çinstalimit dhe në cilat sasi;
f) aftësia për përmirësim;
g) lehtësia e riparimit gjatë jetëgjatësisë së produktit, përfshirë disponueshmërinë e pjesëve të këmbimit;
gj) ri ciklueshmëria dhe mundësia për riprodhim;
h) aftësia e materialeve ose substancave të ndryshme për t’u ndarë dhe rikuperuar gjatë procedurave të çmontimit ose riciklimit;
i) burimi i qëndrueshëm i lëndëve të para;
j) minimizimi i raportit ambalazh/prodhim;
k) minimizimi i mbetjeve të gjeneruara, veçanërisht mbetjeve të rrezikshme.
3.2. Standardet e harmonizuara vullnetare shqiptare dhe specifikimet e përbashkëta që ofrojnë prezumim të konformitetit duhet të përcaktojnë se si mund të përmbushen kërkesat sipas pikës 3.1, për shembull:
a) duke përcaktuar cila është gjendja aktuale të artit/zhvillimi teknologjik për adresimin e aspekteve mjedisore lidhur me kategorinë përkatëse të produktit, përfshirë përmbajtjen minimale të ricikluar, emetimet totale të gazeve serrë gjatë gjithë ciklit të jetës dhe efikasitetin e burimeve;
b) duke ofruar zgjidhje teknike që shmangin efektet dhe rreziqet negative mjedisore, përfshirë prodhimin e mbetjeve, ose kur shmangia nuk është e mundur, duke zvogëluar dhe zbutur efektet dhe rreziqet negative përmes paralajmërimeve të përshtatshme në produkt, paketim dhe udhëzime për përdorim.
3.3. Kur përcaktohen kërkesat mjedisore të produktit, specifikimet teknike të harmonizuara mund t’i diferencojnë ato bazuar në klasat e performancës 

SHTOJCA IV 
Informacioni i përgjithshëm për produktin, udhëzimet për përdorim dhe informacioni i sigurisë
1. Informacioni i përgjithshëm për produktin
1.1. Identifikimi i produktit: kod unik i identifikimit i tipit të produktit.
1.2. Përshkrimi i produktit:
a) përdorimet e deklaruara;
b) përdoruesit e synuar;
c) kushtet e përdorimit;
ç) jetëgjatësia mesatare dhe minimale e parashikuar për përdorimin e deklaruar (qëndrueshmëria);
materialet kryesore të përdorura.
1.3. Të dhënat e kontaktit të prodhuesit ose përfaqësuesit të autorizuar:
a) emri;
b) adresa postare;
c) numri i telefonit;
ç) adresa e email-it;
d) faqja e internetit, kur është e disponueshme .
1.4. Nëse janë të ndryshme nga pikat e mësipërme, të dhënat e kontaktit të prodhuesit ose përfaqësuesit të autorizuar që merren me:
a) informacion për instalimin, mirëmbajtjen, përdorimin, çmontimin dhe prishjen;
b) informacion mbi rreziqet;
c) informacion në rast të avarie të produktit.
1.5. Të dhënat e kontaktit të pikës së kontaktit për produktin në vendin ku ai behet i disponueshëm në treg.
2.Udhëzimet për përdorim dhe informacioni për sigurinë
2.1.Siguria gjatë transportit, instalimit, çmontimit, mirëmbajtjes, prishjes dhe shkatërrimit:
a) rreziqet e mundshme të produktit dhe çdo përdorim i parashikueshëm i gabuar;
b) udhëzime për montimin, instalimin dhe lidhjen, duke përfshirë vizatime, diagrame dhe, kur është e përshtatshme, mënyrat e lidhjes me produkte dhe pjesë të tjera të punimeve të ndërtimit;
c) udhëzime për operimin dhe mirëmbajtjen të sigurte, duke përfshirë masat mbrojtëse që duhet të merren gjatë këtyre operacioneve;
ç) nëse është e nevojshme, udhëzime për trajnimin e instaluesve ose operatorëve;
d) informacion se çfarë duhet bërë në rast dështimi/avarie  të produktit ose aksidenti.
2.2.Pajtueshmeria dhe integrimi në sisteme ose kompletë:
a) pajtueshmëria me materiale ose produkte të tjera, pavarësisht nëse ato mbulohen nga ky ligj ose jo;
b) përputhshmëria elektrike dhe elektromagnetike;
c) pajtueshmëria e softuerit;
ç) integrimi në sisteme ose kompletë.
2.3.Nevojat për mirëmbajtje për të ruajtur performancën e produktit gjatë ciklit të tij të jetës në shërbim:
a) përshkrimi i operacioneve të rregullimit dhe mirëmbajtjes që duhet të kryhen nga përdoruesit dhe masat parandaluese të mirëmbajtjes që duhet të respektohen;
b) lloji dhe periodiciteti e inspektimeve dhe mirëmbajtjes së nevojshme për arsye sigurie dhe qëndrueshmërie dhe, kur është e përshtatshme, pjesët që janë subjekt i konsumimit dhe kriteret për zëvendësim;
c) informacion se çfarë duhet bërë në rast dështimi/avarie të produktit ose aksidenti..
2.4.Siguria gjatë përdorimit:
a) udhëzime për masat mbrojtëse që duhet të ndërmerren nga përdoruesi, duke përfshirë, kur është e përshtatshme, pajisjet personale mbrojtëse që duhet të sigurohen;
b) udhëzime të përcaktuara për përdorimin e sigurt të produktit, duke përfshirë masat mbrojtëse që duhet të merren gjatë përdorimit të tij;
c) informacion se çfarë duhet bërë në rast dështimi/avarie të produktit ose aksidenti gjatë përdorimit .
2.5.Trajnimi dhe kërkesat e tjera që duhet plotësuar për përdorim të sigurt.
2.6.Mundësitë për zvogëlimin/zbutje të rreziqeve që shkojnë përtej pikave 2.1 deri 2.5.
2.7.Rekomandime për:
a) riparimin;
b) çmontimin;
c) ripërdorimin;
ç) prodhimin e ri;
d) riciklimin;
dh) depozitimin e sigurt.
2.8.Kur është e aplikueshme, informacion mbi performancën e produktit të matur në terma të efekteve mbi ndryshimet klimatike – totali, sipas pikës (a) të Shtojcës II, dhe toksicitetin për njeriun, kancer, sipas pikës (q) të Shtojcës II.
3. Cilësia dhe sasia e informacionit
Informacioni i dhënë për elementët e përmendur në pikën 2 duhet të jetë i mjaftueshëm, si në sasi ashtu edhe në cilësi, për t’i mundësuar blerësve potencialë të marrin vendime të informuara para se të kryejnë blerjen, duke përfshirë informacionin për sasinë e nevojshme, instalimin, përdorimin, mirëmbajtjen, çmontimin, ripërdorimin dhe riciklimin e produktit përkatës. Ky informacion mund të përfshijë të gjitha vizatimet, diagramat, përshkrimet dhe shpjegimet e nevojshme për të kuptuar produktin.
Informacioni duhet, kur është e përshtatshme, të marrë në konsideratë sa më shumë të jetë e mundur nevojat e projektuesve, autoriteteve të ndërtimit, profesionistëve të ndërtimit, autoriteteve të kontrollit të ndërtimeve, konsumatorëve dhe përdoruesve të tjerë, banorëve dhe menaxherëve të përdorimit, si dhe profesionistëve të mirëmbajtjes. 
4. Udhëzimet dhe detajet teknike
Udhëzimet dhe detajet teknike të hartuara në përputhje me pikën 2 të nenit 9 të këtij ligji do të rekomandojnë gjithashtu vendin ku duhet të jepet informacioni përkatës. Ky vend duhet të jetë i tillë që informacioni të mos anashkalohet lehtë.

SHTOJCA V 
Deklarata e Performancës dhe Konformitetit referuar në Nenin 15 (1)
Emri i Prodhuesit:
Kodi i Deklaratës: …(2)
Nr. i Versionit: …(3) 
Data e Versionit: …
1. Përshkrimi i produktit
a) Kodi unik i identifikimit të tipit të produktit dhe, nëse është i disponueshëm, numri i serisë ose i partisë;
b) Kategoria e produktit sipas specifikimeve teknike të harmonizuara shqiptare ose dokumenteve shqiptare të vlerësimit;
c) Përdorimet e deklaruara të produktit brenda fushës së specifikimeve të harmonizuara teknike shqiptare ose dokumentit të vlerësimit;
ç) Përmasat nominale ose klasifikimi i produktit;
d) Pjesët kyçe të produktit, nëse ka;
dh) Jetëgjatësia mesatare dhe minimale e shërbimit për përdorimin e deklaruar (qëndrueshmëria);
e) Variantet, nëse ka, dhe përshkrimet e tyre;
ë) Në rast se produkti është instaluar më parë në një punim ndërtimi, data dhe vendndodhja e çinstalimit të fundit. 
(1) Nëse lëshohet një Deklaratë e Performancës dhe Konformitetit për një produkt që nuk i nënshtrohet kërkesave të produktit të përcaktuara nga aktet e deleguara të përmendura në nenin 7(1), pikat 10 dhe 11(c) nuk aplikohen
(2) Duhet përdorur vetëm një kod unik dhe i pa ekuivok për çdo tip produkti, edhe në rast se ka variante, për sa kohë variantet nuk ndikojnë në performancën apo konformitetin 
(3) Mund të lëshohen versione të ndryshme, për shembull për korrigjimin e gabimeve ose shtimin e informacionit shtesë.
2. Lidhje të përhershme ose bartës të të dhënave (nëse informacioni nuk gjendet në pasaportën dixhitale të produktit sipas nenit 71):
a) Regjistrimet e produktit në bazat e të dhënave, nëse ka;
b) Informacioni i kërkuar sipas legjislacionit të veçantë për kimikatet, në rast se është i aplikueshëm;
c) Informacion i përgjithshëm për produktin, udhëzime për përdorim dhe informacion mbi sigurinë në përputhje me Shtojcën IV.
3. Prodhuesi:
a) Emri;
b) Emri tregtar i regjistruar;
c) Vendi i regjistruar i aktivitetit;
ç) Adresa postare;
d) Numri i telefonit;
dh) Adresa e postës elektronike 
e) faqja zyrtare e internetit.
4. Përfaqësuesi i autorizuar (nëse ka):
a) Emri;
b) Emri tregtar i regjistruar;
c) Vendndodhja e regjistruar;
ç) Adresa postare;
d) Telefoni;
dh) Adresa e email-it;
e) faqja zyrtare e internetit.
5. Organi i miratuar, kur përfshirja e tij është e parashikuar :
a) Emri;
b) Numri i identifikimit;
c) Emri tregtar i regjistruar, nëse ka;
ç) Vendndodhja e regjistruar;
d) Adresa postare;
dh) Telefoni;
e) Adresa e email-it;
ë) faqja zyrtare e internetit.
6. Organi i Emëruar Shqiptar për Vlerësim Teknik (OESHVT), nëse ka:
a) Emri;
b) Numri i identifikimit;
c) Emri tregtar i regjistruar, nëse ka;
ç) Vendndodhja;
d) Adresa postare;  
dh) Telefoni;
e) Adresa e email-it;
ë) faqja zyrtare e internetit
7.Referenca ndaj certifikatave ose raporteve të lëshuara nga organet e notifikuara/njoftuara dhe OVTSH.
8. Referenca në dokumente teknike:   
a) Specifikimet teknike të harmonizuara shqiptare që përcaktojnë karakteristikat thelbësore të aplikuara (numri i referencës dhe data e lëshimit);
b) Dokumenti i vlerësimit shqiptar i aplikuar dhe vlerësimi teknik shqiptar i lëshuar, numri i referencës dhe data e lëshimit).
9.Performancat e deklaruara dhe karakteristikat e qëndrueshmërisë:
a) Lista e plotë e karakteristikave thelbësore për kategorinë e produktit sipas specifikimeve teknike të harmonizuara shqiptare ose dokumentit të vlerësimit shqiptar përkatës për të cilat është bërë deklarimi i performancës, dhe sistemi i vlerësimit dhe verifikimit i parashikuar për to;
b) Performanca e produktit, e shprehur nëpërmjet vlerave të llogaritura, niveleve apo klasave, ose në një përshkrim. Vlerat respektive, nivelet ose klasat përkatëse duhet të riprodhohen në vetë deklaratën e performancës dhe nuk mund të shprehen vetëm me referenca ndaj dokumenteve të tjera. Për karakteristikat thelbësore për të cilat nuk deklarohet performanca, në vend të deklarimit të vlerës duhet të shkruhet fjala “NUL”. Performanca e sjelljes strukturore të produktit mund të shprehet duke iu referuar dokumentacionit të bashkangjitur të prodhimit ose llogaritjeve të projektimit strukturor.;
c) Qëndrueshmëria mjedisore e shprehur për karakteristikat thelbësore të fazave të ciklit të jetës, sipas pikës 2 të nenit 15;
10. Kërkesat e zbatueshme për produktin, të përcaktuara nga specifikimet teknike të harmonizuara shqiptare, sistemi i vlerësimit dhe verifikimit përkatës dhe referenca ndaj standardit të harmonizuar vullnetar ose specifikimeve të përbashkëta të zbatuara, përfshirë datën e tyre.
Kur këto kërkesa janë të zbatueshme për produktin, përfshihet edhe informacion mbi performancën e produktit sipas këtyre kërkesave
11. Deklarimet:
a) Performanca e produktit e identifikuar me lart, është në përputhje me grupin e performancave të deklaruara të referuara në pikën 9;
b) Të dhënat e qëndrueshmërisë së produktit të  identifikuar me lart janë llogaritur saktë, bazuar në rregullat e kategorisë së produktit të zbatueshme;
c) Produkti i identifikuar me lart, është në përputhje me kërkesat e pikës 10.
Nënshkruar për dhe në emër të prodhuesit nga:
[emri, funksioni] (4)
Në [vendin]
Më [data e lëshimit]
[nënshkrimi]
(4) Personi që nënshkruan duhet të jetë i autorizuar sipas legjislacionit në fuqi për të përfaqësuar prodhuesin, qoftë mbi bazën e një mandati, ose për shkak të rolit të tij si përfaqësues ligjor

SHTOJCA VI 
Procedura për kërkesën për vlerësim teknik shqiptar dhe për hartimin e dokumentit të vlerësimit shqiptar
1. Kërkesa për vlerësim teknik shqiptar
1.1. Kur një prodhues kërkon vlerësim teknik shqiptar pranë një OESHVT, dhe pas nënshkrimit të marrëveshjes për ruajtjen e sekretit tregtar dhe konfidencialitetit me OESHVT përgjegjës, ai dorëzon një dosje teknike që përmban:
· përshkrimin e produktit;
· përdorimin e tij të parashikuar nga prodhuesi;
· detaje për kontrollin e prodhimit në fabrikë që synon të zbatojë.
2. Lidhja e kontratës për hartimin e vlerësimit teknik shqiptar
Brenda një muaji nga marrja e dosjes teknike, në rastet e përcaktuara në pikën 1.1, prodhuesi lidh kontratë me OESHVT përgjegjës për hartimin e VTSH-së.
Kontrata përfshin:
· programin e punës për hartimin e dokumentit të vlerësimit shqiptar;
· organizimin e punës;
· përbërjen e grupit të punës përkatës sipas familjes së produktit;
3. Komunikimi i programit të punës
Pas kërkesës nga prodhuesi dhe pas nënshkrimit të marrëveshjes me OESHVT, ky i fundit njofton Ministrinë për programin e punës dhe afatet përkatëse, brenda tre muajve nga marrja e kërkesës.
4.Hartimi i projekt-dokumentit të vlerësimit evropian
OESHVT, nëpërmjet grupit të punës, harton projekt-dokumentin e vlerësimit shqiptar brenda 6 muajve nga njoftimi i Ministrisë për programin e punës.
5. Pjesëmarrja e Ministrisë
Ministria nëpërmjet një apo me shume përfaqësuesi nga struktura administrative përgjegjëse për politikat dhe legjislacionin e produkteve të ndërtimit, mund të marrë pjesë si vëzhgues në të gjitha fazat e hartimit të dokumentit.
Ministria ka të drejtë të kërkojë:
· ndërprerjen ose modifikimin e një procesi, nëse ai nuk është në përputhje me këtë ligj ose me objektivat e tij;
· bashkimin ose ndarjen e proceseve të zhvillimit për të siguruar efikasitet ose qartësi në dokument.
6. Afatet dhe shtyrja e tyre
Çdo vonesë në zbatimin e afateve të përcaktuara në nenet 1–4 njoftohet nga grupi i punës pranë Ministrisë.
Nëse vonesa është e justifikuar, veçanërisht për shkak të mungesës së vendimit për sistemin e vlerësimit ose për shkak të nevojës për zhvillimin e një metode të re testimi, Ministria mund të caktojë një afat të ri.
7.Miratimi i projekt-dokumentit të vlerësimit shqiptar
7.1.Kur dokumenti hartohet me kërkesë të prodhuesit:                                                                                                                 
a) OEVTSH përgjegjës i dërgon projekt-dokumentin prodhuesit për komente, brenda një afati prej 20 ditësh pune;
b) OEVTSH merr në konsideratë komentet dhe informon palët për reflektimin e tyre;
c) c)Dokumenti miratohet dhe i dërgohet Ministrisë.
8. Vlerësimi nga Ministria
Ministria vlerëson dokumentin e dërguar dhe, brenda 30 ditëve pune, jep komentet e tij. OEVTSH rishikon dokumentin në përputhje me komentet dhe dorëzon versionin final.
9. Miratimi dhe publikimi i dokumentit të vlerësimit evropian
OEVTSH miraton dokumentin përfundimtar të vlerësimit teknik shqiptar dhe e dërgon dokumentin pranë Ministrisë e cila e dërgon për miratim referencën e këtij dokumenti në Këshillin e Ministrave, për qëllime të publikimit në Fletoren Zyrtare.
OEVTSH publikon brenda 90 ditëve nga miratimi, dhe garanton që të jetë i aksesueshëm deri në skadimin e të gjitha VTE-ve që bazohen në të.

SHTOJCA VII 
Lista e familjeve të produkteve
	KODI
	FAMILJA E PRODUKTEVE

	1
	Produkte betoni normal, i lehtë dhe beton i lehtë i autoklavuara (AAC), përfshirë produkte betoni të gatshme

	2
	Dyer, dritare, roleta, porta dhe harduer ndërtimi i lidhur me to

	3
	Membranë, përfshirë membranë të aplikuara në lëng dhe paketat (për kontrollin e ujit dhe/ose avullit)

	4
	Produkte izolimi termik; sisteme/pako kompozite izolimi

	5
	Mbarues strukturor; bulona dhe lidhës për lidhje strukturore

	6
	Dymba, flukse dhe produkte të veçanta

	7
	Produkte gipsi

	8
	Gjeotekstile, gjeomembrana dhe produkte të lidhura

	9
	Sisteme fasadash, veshje dhe glazing strukturor me silikon

	10
	Pajisje fikse për shuarjen e zjarrit (alarme zjarri, sisteme fikse shuarjeje, produkte kontrolli të zjarrit dhe tymit, produkte për suprimin e shpërthimit)

	11
	Pajisje sanitare

	12
	Pajisje qarkullimi: pajisje për rrugë

	13
	Produkte/elemente druri strukturor dhe aksesorë

	14
	Panele dhe elemente të bazuara në dru

	15
	Çimento, gëlqere ndërtimi dhe materiale të tjera hidraulike

	16
	Çelik për forcim dhe prestresim betoni dhe aksesorë; kite për tensionim pasues

	17
	Produkte muri: njësi muri, mortare dhe aksesorë

	18
	Produkte për inxhinieri të ujërave të ndotura

	19
	Parkete

	20
	Produkte metalike strukturore dhe aksesorë

	21
	Finishime të mureve të brendshme dhe të jashtme, tavaneve dhe kite të ndarjeve të brendshme

	22
	Mbulime çatie, dritare çatie, çati ndriçuese dhe produkte aksesorë; kite çatie

	23
	Produkte për ndërtim rruge

	24
	Agregate

	25
	Ngjitëse ndërtimi

	26
	Produkte të lidhura me beton, mortar dhe llaç

	27
	Pajisje ngrohjeje hapësire

	28
	Tuba, tanke dhe aksesorë që nuk kanë kontakt me ujë të pijshëm

	29
	Produkte ndërtimi që kanë kontakt me ujë të pijshëm

	30
	Qelq i rrafshët, qelq i profilizuar dhe blloqe qelqi

	31
	Kabla energjie, kontrolli dhe komunikimi

	32
	Silikon për lidhje

	33
	Fiksime

	34
	Kite ndërtimi, njësi dhe elemente parafabrikuara

	35
	Produkte për ndalim zjarri, mbulim dhe mbrojtje ndaj zjarrit; produkte frenimi të zjarrit

	36
	Shkallë të ngjitura




SHTOJCA VIII
Kërkesat për Organet Shqiptare të Vlerësimit Teknik 
Organet e Vlerësimit Teknik (OVT) duhet të jenë në gjendje të përmbushin detyrat dhe kërkesat e mëposhtme:
	Kompetenca
	Përshkrimi i detyrave
	Kërkesa

	1. Analiza e rrezikut
	Të identifikojë rreziqet dhe përfitimet që lidhen me përdorimin e produkteve inovative në mungesë të informacionit të konsoliduar teknik mbi performancën e tyre kur instalohen në vepra ndërtimi.
	OESHVT duhet të jetë person juridik i krijuar sipas legjislacionit të fushës dhe i pavarur nga palët e interesit. 
OESHVT duhet të ketë staf me:
(a) Objektivitet dhe gjykim   teknik të shëndoshë; 
(b) Njohuri të këtij ligji dhe akteve nënligjore në zbatim të tij; 
(c) Njohuri teknike për praktikat ndërtimore; 
(ç) Njohuri për rreziqet dhe aspektet teknike të ndërtimit; 
(d) Njohje të standardeve të harmonizuara; 
(dh) Njohje të legjislacionit evropian dhe standardeve evropiane   
(e) Aftësi gjuhësore të përshtatshme. 
Pagesa e stafit nuk lidhet me numrin ose rezultatin e vlerësimeve.

	2. Përcaktimi i kritereve teknike
	Të përkthejë analizën e rrezikut në kritere teknike për vlerësimin e performancës së produkteve dhe t’u ofrojë informacion teknik aktorëve të sektorit (prodhues, projektues, zbatues).
	Si më sipër. Kërkesat e pikës 1 aplikohen edhe këtu.

	3. Përcaktimi i metodave të vlerësimit
	Të hartojë dhe verifikojë metoda të përshtatshme testimi ose llogaritjeje për të vlerësuar karakteristikat thelbësore, në përputhje me zhvillimet teknike aktuale.
	Si më sipër. Shtohet domosdoshmëria për njohje dhe aplikim të metodave të testimit të pranuara.

	4. Vlerësimi i kontrollit të prodhimit në fabrikë (KPF)
	Të analizojë procesin e prodhimit për të identifikuar masa që sigurojnë qëndrueshmërinë e produktit gjatë prodhimit.
	OVT duhet të ketë staf me njohuri të lidhjes mes procesit të prodhimit dhe karakteristikave të produktit përkatës.

	5. Vlerësimi i produktit
	Të vlerësojë performancën e karakteristikave thelbësore mbi bazën e metodave të harmonizuara kundrejt kritereve të harmonizuara.
	Përveç kërkesave të pikave 1–3, OVT duhet të ketë: 
- Pajisje dhe mjete për kryerjen e vlerësimeve 
- Akses në ambiente dhe infrastrukturë për testime.

	6. Menaxhimi i përgjithshëm
	Të garantojë koherencë, besueshmëri, objektivitet dhe gjurmueshmëri përmes aplikimit të vazhdueshëm të metodave të përshtatshme të menaxhimit.
	OVT duhet të ketë: 
(a) Rekord të sjelljes së mirë administrative; 
(b) Politika për ruajtjen e konfidencialitetit; 
(c) Sistem për kontrollin e dokumentacionit dhe arkivimin; 
(ç) Mekanizëm për auditim të brendshëm dhe rishikim menaxherial; 
(d) Procedurë për trajtimin e ankesave dhe apelimeve.





SHTOJCA IX
SISTEMET E VLERËSIMIT DHE VERIFIKIMIT 
Prodhuesi, në përputhje me nenin 22, pika 1, të këtij ligji, përcakton saktë tipin e produktit të ndërtimit dhe aplikon kategorinë përkatëse të produktit, në bazë të specifikimeve teknike të harmonizuara shqiptare ose dokumentit të vlerësimit shqiptar përkatës.
Kur në procesin e vlerësimit dhe verifikimit përfshihet një organ i miratuar, ai organ, në përputhje me nenin 53, pika 1, verifikon se tipi dhe kategoria e produktit janë përcaktuar dhe aplikuar në mënyrë të saktë.
1.Sistemi 1+ 
Kontroll i plotë nga organi i miratuar, përfshirë testimin e mostrave gjate auditimit
a)Prodhuesi është i detyruar të kryejë:
i. kontrollin e prodhimit në fabrikë;
ii. testime të mëtejshme të mostrave të marra në fabrikë, sipas planit të testimit të përcaktuar;
iii. hartimin e dokumentacionit teknik që përmban prova të zbatimit korrekt të këtij ligji lidhur me vlerësimin e performancës;
iv. hartimin e dokumentacionit teknik që përmban prova të konformitetit me kërkesat e zbatueshme të produktit sipas këtij ligji.
b) Organi i miratuar duhet të vendose për lëshimin, kufizimin, pezullimin ose tërheqjen e certifikatës së qëndrueshmërisë së performancës dhe konformitetit të produktit mbi bazën e;
i. Konfirmimit që tipi dhe kategoria e produktit është përcaktuar sakte;
ii. Vlerësimit të performancës së produktit në baze të testimit tip (përfshirë marrjen e mostrave përfaqësuese të tipit të produktit), llogaritjeve të tipit vlerat tabelare ose dokumentacionin që përshkruan produktin;
iii. inspektimin fillestar të fabrikës prodhuese dhe kontrollit të prodhimit në fabrike;
iv. mbikëqyrjen dhe vlerësimin e vazhdueshme të kontrollit të prodhimit në fabrike duke përfshirë  inspektimet periodike në uzinën prodhuese;
v. testimin të mostrave para vendosjes së produktit në treg;
vi. verifikimin e detyrave të prodhuesit në shkronjën ‘a” nënpikat iii) dhe iv).
2. Sistemi 1 
Kontroll i plotë nga organi i miratuar, pa testim të mostrave gjatë auditimit.
a) Prodhuesi duhet të zbatoje 
i. kontrollin e prodhimit në fabrikë, 
ii. testime të mëtejshme të mostrave të marra në fabrikë nga prodhuesi, sipas planit të testimit dhe
iii. harton dokumentacion teknik që përmban provën e zbatimit korrekt të këtij ligji në lidhje me vlerësimin e performancës
iv. përgatitjen e dokumentacionit teknik që përmban provën e konformitetit me kërkesat përkatëse të produktit sipas këtij ligji
b) Organi i miratuar vendos për lëshimin, kufizimin, pezullimin ose tërheqjen e certifikatës së qëndrueshmërisë së performancës dhe përputhshmërisë në bazë të:
i. Konfirmimit që tipi dhe kategoria e produktit është përcaktuar sakte;
ii. Vlerësimit të performancës së produktit në baze të testimit tip (përfshirë marrjen e mostrave përfaqësuese të tipit të produktit), llogaritjeve të tipit vlerat tabelare ose dokumentacionin që përshkruan produktin;
iii. inspektimin fillestar të fabrikës prodhuese dhe kontrollit të prodhimit në fabrike;
iv. mbikëqyrjen dhe vlerësimin e vazhdueshme të kontrollit të prodhimit në fabrike duke përfshirë  inspektimet periodike në uzinën prodhuese;
v. verifikimin e detyrave të prodhuesit në shkronjën “a” nënpikat iii) dhe iv
3. Sistemi 2+
Organi i miratuar fokusohet në kontrollin e prodhimit në fabrikë
a) Prodhuesi duhet të kryeje:
i. vlerësimin e performancës përmes testimit (përfshirë marrjen e mostrës së një apo me shume artikujve si përfaqësuese të tipit),, llogaritjeve vlerat tabelare ose dokumentacionin që përshkruan produktin;
ii. kontrollin e prodhimit në fabrike
iii. testimin e mostrave të marra në fabrikë sipas planit të përshkruar të testimit;
iv. hartimin e dokumentacionit teknik që përmban provën e zbatimit të saktë të këtij ligji në lidhje me  vlerësimin e performancës 
v. përgatitjen e dokumentacionit teknik që përmban provën e konformitetit me kërkesat e zbatueshme të produktit sipas këtij ligji
b) Organi i miratuar vendos për lëshimin, kufizimin, pezullimin ose tërheqjen e certifikatës së konformitetit të kontrollit të prodhimit në fabrikë bazuar në:
i. konfirmimin që tipi dhe kategoria e produktit është përcaktuar sakte dhe që performanca e produktit është vlerësuar korrektësisht bazuar në shqyrtimin e dokumentacionit të produktit ;
ii. inspektimit fillestar të fabrikës dhe kontrollit të prodhimit në fabrikë;
iii. mbikëqyrjen dhe vlerësimin e vazhdueshëm të kontrollit të prodhimit në fabrikë, përfshirë inspektimet periodike në fabrikë
iv. verifikimit e detyrave të prodhuesit në shkronjën “a” nënpikat iii) dhe iv.
4.Sistemi 3+ 
Kontroll nga organi i miratuar mbi vlerësimin e qëndrueshmërisë mjedisore
a) Prodhuesi duhet të kryeje:
i. vlerësimin e performancës së produktit mbi bazën e mbledhjes së të dhënave për vlerat hyrëse, supozimeve dhe modelimit;
ii. kontrollin e prodhimit në fabrikë.
b) Organi i miratuar vendos për lëshimin, kufizimin, pezullimin ose tërheqjen e raportit të vlefshmërisë në bazë të:
i. vleftësimit të të dhënave hyrëse, supozimeve të bëra dhe përputhshmërisë me rregullat e përgjithshme ose specifike për kategorinë e produktit;
ii. vleftësimit e vlerësimit të prodhuesit;
iii. vleftësimit e procesit të përdorur për të prodhuar atë vlerësim ;
iv. vleftësimit e përdorimit korrekt të softuerit të përshtatshëm për vlerësim;
v. inspektimit fillestar të fabrikës për të vleftësuar çdo  të dhënat specifike të kompanisë.
5.Sistemi 3 
Organ i miratuar me fokus në përcaktimin e tipit të produktit
a) Prodhuesi duhet të kryeje:
i. vlerësimin e mëtejshëm të performancës së produktit bazuar në testimin (përfshirë marrjen e mostrave përfaqësuese të tipt), llogaritjet e tipit, vlerat tabelare ose dokumentacionin që përshkruan produktin;
ii. kontrollin e prodhimit në fabrikë;
iii. përgatitjen e dokumentacionit teknik që përmban provën e zbatimit korrekt të këtij ligji në lidhje me vlerësimin e performancës 
iv. përgatitjen e dokumentacionit teknik që përmban provën e konformitetit me kërkesat e zbatueshme të produktit sipas këtij ligji
b) Organi i miratuar vendos për lëshimin, kufizimin, pezullimin ose tërheqjen e certifikatës së performancës dhe konformitetit të produktit bazuar në: 
i. vlerësimin e performancës bazuar në testimin e kryer nga një laborator i miratuar (bazuar në mostrat e marra nga prodhuesi), llogaritjet, vlerat tabelare ose dokumentacionin që përshkruan produktin.
ii. konfirmimin që tipi dhe kategoria e produktit është përcaktuar sakte
6. Sistemi 4 
Vetëvlerësim dhe vetë certifikim nga prodhuesi
a) Prodhuesi duhet të kryeje:
i. vlerësimin e performancës së produktit bazuar në testimin (përfshirë marrjen e mostrave përfaqësuese të tipit), llogaritjet e tipit, vlerat tabelare ose dokumentacionin që përshkruan produktin 
ii. përcaktimin e tipit dhe kategorisë së produktit bazuar në testimin e tipit, llogaritjet e tipit ose vlerat tabelare;
iii. kontrollin e prodhimit në fabrikë
iv. përgatitjen e dokumentacionit teknik që përmban provën e zbatimit të saktë të këtij ligji në lidhje me vlerësimin e performancës
v. përgatitjen e dokumentacionit teknik që përmban provën e konformitetit me kërkesat përkatëse të produktit sipas këtij ligji
b) Organi i miratuar nuk ka detyra në këtë sistem.
7. Do të zbatohen rregullat e mëposhtme horizontale që aplikohen për disa ose të gjitha sistemet e mësipërme:
a) Kur një sistem përfshin një inspektim të fabrikës prodhuese nga organi i miratuar, këto inspektime duhet të përfshijnë të gjitha vendndodhjet ku zhvillohen proceset e rëndësishme të prodhimit dhe të verifikojnë të paktën elementet e mëposhtme:
i. kontrolli i prodhimit në fabrikë, duke specifikuar masat dhe frekuencat e parashikuara për të siguruar qëndrueshmërinë e performancës, përfshirë parametrat kritikë për performancën;
ii. një përmbledhje të kontrollit të prodhimit në fabrikë që do të zbatohet
b) Kur sistemi përfshin kontrollin e prodhimit në fabrikë, ky kontroll duhet të mbulojë procesin e prodhimit që nga momenti i marrjes së lëndëve të para dhe komponentëve dhe dërgimin e produktit (qasja porte me porte) sapo të ketë filluar prodhimi, dhe të përfshijë të paktën elementet e mëposhtme:
i. sigurimin që produktet përputhen me tipin e produktit dhe prandaj arrijnë performancën e deklaruar në deklaratën e performancës dhe konformitetit me kërkesat e vendosura sipas këtij ligji;
ii. aplikimin e detajeve teknike të nevojshme për zbatimin e sistemit ose sistemeve të vlerësimit dhe verifikimit, siç përcaktohet në specifikimet teknike të harmonizuara shqiptare, dokumentet shqiptare të vlerësimit dhe standardet vullnetare të harmonizuara shqiptare, duke përfshirë të paktën parametrat që janë kritikë për performancën
c) Kur sistemi përfshin testime të mëtejshme të mostrave:
i. testet duhet të përfshijnë testimin e një numri përshtatshëm produktesh, siç përcaktohet në specifikimet teknike të harmonizuara shqiptare, dokumentet shqiptare të vlerësimit dhe standardet vullnetare të harmonizuara shqiptare, në lidhje me konformitetin me tipin e produktit;
ii. kur testet nuk janë të përshtatshme për produktin, tipi i produktit mund të përcaktohet duke përdorur rregullat e zgjeruara të aplikueshme sipas specifikimeve teknike të harmonizuara shqiptare, dokumenteve shqiptare të vlerësimit dhe standardeve vullnetare të harmonizuara shqiptare, kur janë të disponueshme, dhe organet e miratuar që konfirmojnë se tipi i produktit është përcaktuar saktë duhet gjithashtu të konfirmojnë se rregullat e zbatimit të zgjeruar janë aplikuar saktë;
iii. rezultatet e testeve të kryera nga prodhues të tjerë  ose organe të tjera të miratuara mund të përdoren sipas neneve 59 dhe 63 të këtij ligji.
iv. Në rastet e sistemeve që trajtojnë qëndrueshmërinë mjedisore, vleftësimit do të konsistojë në vleftësimin e llogaritjeve dhe të dhënave hyrëse, ku organi i miratuar duhet të vleftësojë nëse modelimi dhe të dhënat hyrëse të zbatueshme sipas specifikimit teknik të harmonizuar ose dokumentit shqiptar të vlerësimit pasqyrojnë performancën e produktit, 
ç) Organi i miratuar dhe prodhuesi do konsiderojnë Vlerësimin Teknik Shqiptar si vlerësim zyrtar të performancës së produktit. Prodhuesit që gjejnë prova ose informohen nga organi i miratuar se performanca e produktit nuk është në përputhje me vlerësimin teknik shqiptar duhet ta bëjnë produktin në përputhje me atë vlerësim, përfshirë, kur është e rëndësishme, përmbushjen e detyrimeve të përcaktuara në Nenin 22(11).

SHTOJCA X
Karakteristikat thelbësore me natyrë horizontale
Më poshtë paraqiten grupime të karakteristikave thelbësore me natyrë horizontale, të cilat janë zhvilluar mbi bazën e Shtojcave I dhe II, për zbatimin e këtij ligji:
1. Reagimi ndaj zjarrit
2. Rezistenca ndaj zjarrit
3. Performanca ndaj zjarrit të jashtëm
4. Thithja e zhurmës
5. Lëshimi dhe përmbajtja e substancave të rrezikshme
6. Qëndrueshmëria mjedisore
[bookmark: _Hlk214890453]

Vlerësimi dhe Verifikimi i Qëndrueshmërisë së Performancës
1. Sistemet e Vlerësimit dhe Verifikimit të Qëndrueshmërisë së Performancës
1.1 Sistemi 1+ - Deklarimi i performancës së karakteristikave thelbësore të produkteve të ndërtimit nga ana e prodhuesit mbi bazën e çështjeve të mëposhtme:
a) prodhuesi do të kryeje:
i. kontrollin e prodhimit në fabrike
ii. testime të mëtejshme të mostrave të marra në fabrike sipas një plani të përshkruar 
b) organi i certifikimit të produktit i miratuar do të lëshojë certifikatën e qëndrueshmërisë së performancës të produktit mbi bazën e:
i. përcaktimit të tipit të produktit bazuar në testimet e tipit (përfshirë mostrimet) llogaritjet, vlerat tabelare ose dokumentacionin e përshkrimit të produktit
ii. inspektimit fillestar të prodhimit në fabrike dhe kontrollit të  prodhimit në fabrike
iii. mbikëqyrjes së vazhdueshme, vleresimit i kontrollit të prodhimit në fabrike
iv. testime të mostrave në auditim përpara vendosjes së produktit në treg 
1.2 Sistemi 1 - Deklarimi i performancës së karakteristikave thelbësore të produkteve të ndërtimit nga ana e prodhuesit mbi bazën e çështjeve të mëposhtme:
a) prodhuesi do të kryeje:
i. kontrollin e prodhimit në fabrike
ii. testime të mëtejshme të mostrave të marra në fabrike sipas një plani të përshkruar 
b) organi i certifikimit të produktit i miratuar do të lëshojë certifikatën e qëndrueshmërisë së performancës të produktit mbi bazën e:
i. përcaktimit të tipit të produktit bazuar në testimet e tipit (përfshirë mostrimet) llogaritjet, vlerat tabelare ose dokumentacionin e përshkrimit të produktit
ii. inspektimit fillestar të prodhimit në fabrike dhe kontrollit të  prodhimit në fabrike
iii. mbikëqyrjes së vazhdueshme, vlerësimit i kontrollit të prodhimit në fabrike
1.3 Sistemi 2+ - Deklarimi i performancës së karakteristikave thelbësore të produkteve të ndërtimit nga ana e prodhuesit mbi bazën e çështjeve të mëposhtme:
a) prodhuesi do të kryeje:
i. përcaktimin e tipit të produktit bazuar në testimet e tipit (përfshirë mostrimet) llogaritjet, vlerat tabelare ose dokumentacionin e përshkrimit të produktit
ii. kontrolli i prodhimit në fabrike
iii. testime të mostrave të marra në fabrike sipas një plani testimi t përshkruar
b) organi i miratuar për certifikimin e kontrollit në fabrike do të lëshojë certifikatën e kontrollit të prodhimit në fabrike mbi bazën e:
i. inspektimi fillestar të fabrikës së prodhimit dhe kontrollit të prodhimit në fabrike
ii. mbikëqyrjes së vazhdueshme, vlerësimit i kontrollit të prodhimit në fabrike
1.4 Sistemi 3 - Deklarimi i performancës së karakteristikave thelbësore të produkteve të ndërtimit nga ana e prodhuesit mbi bazën e çështjeve të mëposhtme:
a) prodhuesi do të kryeje kontrollin e prodhimit në fabrike
b) organi i miratuar si laborator i miratuar do të kryeje përcaktimin e tipit të produktit në bazën e testimeve të tipit (bazuar në mostrat e marra nga prodhuesi), llogaritjet, vlerat tabelare ose dokumentacioni i përshkrimit të produktit
1.5 Sistemi 4 - Deklarimi i performancës së karakteristikave thelbësore të produkteve të ndërtimit nga ana e prodhuesit mbi bazën e çështjeve të mëposhtme:
1. prodhuesi do të kryeje:
i. përcaktimin e tipit të produktit bazuar në testimet e tipit, llogaritjet për tipin, vlerat tabelare ose dokumentacionin e përshkrimit të produktit
ii. kontrolli i prodhimit në fabrike
2. nuk ka detyra për organet e miratuara
2. Organet e përfshirë në vlerësimin dhe verifikimin e qëndrueshmërisë së performancës
Në lidhje me organet e miratuara të përfshira në vlerësimin dhe verifikimin e qëndrueshmërisë së performancës për produktet e ndërtimit, duhet bere dallimi ndërmjet:
1) organizmi i certifikimit të produktit: një organ i miratuar shtetëror ose jo, që posedon kompetencën dhe përgjegjësinë për të kryer certifikimin e produktit në përputhje me rregullat e dhëna të procedurës dhe menaxhimit
2) organi i certifikimit për kontrollin e prodhimit në fabrike: një organ i miratuar shtetëror ose jo, që posedon kompetencën dhe përgjegjësinë e nevojshme për të kryer certifikimin e kontrollit të prodhimit në fabrike në përputhje me rregullat e dhëna të procedurës dhe menaxhimit
3) laboratori testues: një organ i miratuar i cili mat, shqyrton, teston, kalibron ose përcakton karakteristikat ose performancën e materialeve ose produkteve të ndërtimit.

SHTOJCA XII – Referuar nenit 88, pika 2 , shkronja “b”
DEKLARATA E PERFORMANCES
Nr. .................................
1. Kodi unik i identifikimit i tipit të produktit: ......................................................................................... 
2. Tipi, partia ose numri serial ose çdo element tjetër që lejon identifikimin e produktit të ndërtimit:
.........................................................................................
3. Përdorimi i synuar i produktit të ndërtimit, në përputhje me specifikimet e harmonizuara teknike, siç parashikohet nga prodhuesi:
......................................................................................... 
4. Emri, emri tregtar i regjistruar ose marka tregtare e regjistruar dhe adresa e kontaktit të prodhuesit:
........................................................................................................................................................................
5. Sipas rastit, emri dhe adresa e kontaktit të përfaqësuesit të autorizuar, mandati i të cilit mbulon detyrat e specifikuara lidhur me të:
........................................................................................................................................................................
6. Sistemi ose sistemet e vlerësimit dhe verifikimit të qëndrueshmërisë së performancës së produkteve të ndërtimit sipas parashikimeve në Shtojcën X:
........................................................................................................................................................................
7. Në rast të deklaratës së performancës lidhur me një produkt ndërtimi të mbuluar me një standard të harmonizuar:
........................................................................................................................................................................ 
(emri dhe numri i identifikimit të organit të miratuar, nëse është relevant) 
I kryer ...................nën sistemin..........................
(përshkrimi i detyrave të palës së trete përshkruar në Shtojcën XI) 
Dhe lëshuar ......................................................
(certificata e qëndrueshmërisë së performancës, certifikata e konformitetit e kontrollit të prodhimit në fabrike, raporte të testeve/llogaritjeve  – sipas rastit)

8. Në rast të deklaratës së performancës në lidhje me një produkt ndërtimi për të cilin është lëshuar një dokument i vlerësimit shqiptar:
.................................................................................................................................................................................. emri dhe numri i identifikimit të Organizmit të Vlerësimit Teknik, nëse është relevante)
Lëshuar ............................................................
(numri reference i Vlerësimit Teknik Evropian)
mbi bazën e ...............................................
(numri reference i Dokumentit Evropian të Vlerësimit)
I kryer .....nen sistemin .......................
(përshkrimi i detyrave të palëve të treta sipas parashikimeve në Shtojcën XI) 
dhe lëshuar ...................................................................
(certificata e qëndrueshmërisë së performancës, certificata e konformitetit të kontrollit të prodhimit në fabrike, raportet e testeve/llogaritjeve – sipas rastit)
9. Performanca e deklaruar
Shënime për tabelën:
1. Kolona 1 do të përmbajë listën e karakteristikave thelbësore siç përcaktohen në specifikimet e harmonizuara për qëllimin e synuar të përdorimit të treguar në piken 3
2. Për çdo karakteristike thelbësore të listuara në kolonën 1, kolona 2 do të përmbajë performancën e deklaruar, e shprehur sipas niveleve ose klasave, ose në një përshkrim, lidhur me karakteristikat thelbësore  korresponduese. Inicialet “NPD” (nuk ka performance të përcaktuar) do të tregohet kur nuk deklarohet performance.
3. Për çdo karakteristike thelbësore të listuara në kolonën 1, kolona 3 do të përmbajë:
a) Datën e referuar të standardit të harmonizuar korrespondues dhe, sipas rastit, numri reference i Dokumentit të Përshtatshëm ose Specifik Teknik dhe kur mundet, numrin reference të  relevant;
b) Datën e referuar të Dokumentit Shqiptar të Vlerësimit korrespondues kur është e disponueshme edhe  numrin reference të Vlerësimit Teknik Shqiptar të përdorur.

Kur është përdorur një Dokumentacion Specifik Teknik është përdorur, kërkesat me të cilat produkti përputhet:
...........................................................................................................................................................
10. Performanca e produktit të identifikuar në pikat 1 dhe 2, është në konformitet me deklaratën e performancës në piken 9.
Deklarata e performancës është lëshuar nen përgjegjësinë e vetme të prodhuesit.
Nënshkruar për ose në emër të prodhuesit nga:
............................................................................................................................................................
(emri dhe funksioni)
......................................................................................... 
(vendi dhe data e lëshimit)  nënshkrimi)

SHTOJCA XIII –
TABELA E KORELACIONIT
Tabela e Korrelacionit ndërmjet dispozitave të shfuqizuara të ligjit shqiptar dhe dispozitave ekuivalente të Rregullores (BE) 2024/3110 (CPR), për qëllime të zbatimit të ligjit dhe të masave administrative.

